
הכנסת העשרים
מושב שלישי
<פרוטוקול מס' 449>
מישיבת ועדת העבודה, הרווחה והבריאות
יום ראשון, ט"ז בשבט התשע"ז (12 בפברואר 2017), שעה 10:00
<סדר היום:>
<1. הצעת חוק שירות אזרחי, התשע"ה-2015>
<2. הצעת חוק שירות לאומי-אזרחי (תיקון - איסור מימון מדינה זרה), התשע"ז-2016>
נכחו:

<חברי הוועדה:> 
אלי אלאלוף – היו"ר
שולי מועלם-רפאלי – מ"מ היו"ר
חברי הכנסת:
מיקי לוי
<מוזמנים:> 
	מנכ"ל שא"ל, משרד החקלאות 
	–
	שר שלום ג'רבי

	סמנכ"ל שא"ל, משרד החקלאות 
	–
	יעקב עמר

	יועץ משפטי ברשות לשירות לאומי, משרד החקלאות 
	–
	נועם עמרן

	יועץ שר החקלאות 
	–
	אברהם מאיר

	מנהל אגף פיקוח ותקציב-שא"ל, משרד החקלאות 
	–
	מרדכי אלמליח

	יועץ משפטי-שא"ל, משרד החקלאות 
	–
	יואב ארבל

	מנהל תחום פיקוח ובקרה, רשות השירות הלאומי אזרחי 
	–
	מלכיאל דהן

	תחום פרט אנשים עם מוגבלות, משרד העבודה, הרווחה והשירותים החברתיים 
	–
	אילאיל צין

	עו"ד, משרד התמ"ת 
	–
	הילה צפורה רענן

	עו"ד, משרד העבודה, הרווחה והשירותים החברתיים 
	–
	נטלי  מופסיק

	יועץ השר לענייני פרסי ישראל, משרד החינוך 
	–
	דוד שלמה פלבר

	ראש תחום חקיקה, שב"ס, המשרד לביטחון פנים 
	–
	בן ציון

	יועמ"ש-ממשטרת ישראל, המשרד לביטחון פנים 
	–
	משה אלפנדרי

	עוזר יועמ"ש, המשרד לביטחון פנים 
	–
	חיים אמיגה

	רכזת תחום בנות השירות הלאומי, משרד הביטחון וצה"ל 
	–
	לאל שיליאן

	רפרנטית משרדים כלכלים באגף החשב הכללי, משרד האוצר 
	–
	דריה פודשיבלוב

	אגף החשב הכללי, משרד האוצר
	–
	דניאל פרג

	עוזר משפטי ראשי, המשרד לעניינים אסטרטגים 
	–
	ליאור יפה

	עוזר ליועמ"ש-בנש"מ, משרד רה"מ 
	–
	בישארה אלי פראן

	עו"ד במחלקת יעוץ וחקיקה, משרד המשפטים 
	–
	דרור גרנית

	עו"ד נציבות שוויון זכויות, משרד המשפטים 
	–
	ישראל יעקב הבר

	מרכז המחקר והמידע, כנסת ישראל
	–
	אוריאנה אלמסי

	מנהל תחום יישום והטמעה, נציבות שירות המדינה 
	–
	אהרן אליסף חסדאי

	מנהלת היחידה לשירות לאומי, עיריית ירושלים
	–
	רחל הרניק

	מנכ"ל העמותה לשוויון חברתי
	–
	יורם כמיסה

	מנכ"לית עמותת "שלומית" 
	–
	ארנה  קוטלר

	סמנכ"ל קהילה, מגן דוד אדום 
	–
	אלי יפה

	רכזת שירות לאומי, הנוער העובד והלומד 
	–
	שמרית חננאל

	רכז שירות לאומי אזרחי, הנוער העובד והלומד 
	–
	אייל יסוד

	מנכ"ל "עמינדב" 
	–
	צבי במברגר

	יועץ משפטי של "בת עמי"
	–
	ישעיהו אברהם

	מנכ"ל, "בת עמי"
	–
	ידעיה לוין

	יו"ר, "בת עמי" 
	–
	מיכל וולידגר 

	מנהל פרויקטים ארצי, עמותת עלה - העמותה לקידום הסטודנטים העיוורים והדיסלקטים בישראל 
	–
	משה משרקי

	מנהל תחום חקיקה, התנועה לאיכות השלטון
	–
	דניאל דושניצקי

	
	–
	רעות מיכאלי

	שדלן/ית (גורן עמיר יועצים בע"מ), מייצג/ת את אגודה להתנדבות שירות לאומי, בת עמי אלומה אמונה, עמינדב אגודה תורנית להתנדבות, שלומית עמותה להפעלת מתנדבים לשירות לאומי
	–
	יהושע שלמה זוהר


<ייעוץ משפטי: >
נעה בן שבת
<מנהל/ת הוועדה:>
ענת כהן שמואל
<רישום פרלמנטרי:>
רמי בן שמעון
<הצעת חוק שירות אזרחי, התשע"ה-2015>
<הצעת חוק שירות לאומי-אזרחי (תיקון - איסור מימון מדינה זרה), התשע"ז-2016>
<היו"ר אלי אלאלוף:>
בוקר טוב. אני מקווה שהשבת הייתה נעימה – עכשיו גשם. בבאר שבע גם נפלא. היום 12 בפברואר 2017, ט"ז בשבט תשע"ז. השעה עשר ושש דקות. הצעת חוק שירת אזרחי, התשע"ה-2015, ממשיכים בקריאתה ובתיקונים לפי הצורך. נציגות החשב הכללי הצטרפו אלינו עם כמה הצעות מעניינות.
<שולי מועלם-רפאלי (הבית היהודי):>
אדוני, אני שואלת את עצמי באמת בכל הענווה ולא להיות חצופה, יש תחושה שאנחנו סוגרים דברים ומתקדמים, ופתאום מחזירים אותנו אחורה. אז או שנעברו להצבעות או שנעצור את הדיונים ונלך לשיח לפני הדיון בוועדה.

התחושה שלי היא שגם דברים שכבר נסגרו בדיונים בוועדה, מנחיתים עלינו שוב ושוב הצעות חדשות ביחס אליהם. עולות מן האוב כל מיני הצעות. החשכ"ל, שאני מבינה שכועס מאוד על זה שלא קיבלנו את עמדתו ביחס ל"עיקר עיסוקו" ו"כל עיסוקו", מנסה להיכנס בדלת האחורית.
<היו"ר אלי אלאלוף:>
למה התיאוריות האלה? אני מציע - - -
<מיקי לוי (יש עתיד):>
זה השר שלך.

<שולי מועלם-רפאלי (הבית היהודי):>
לא, זה לא השר שלי. זה החשכ"ל.

<מיקי לוי (יש עתיד):>
השר שלך פנה. אורי פנה.

<שולי מועלם-רפאלי (הבית היהודי):>
מה שאורי פנה, אני ראיתי.

<היו"ר אלי אלאלוף:>
- - - כל עוד שהחוק הוא לא חוק, יש לנו את הזמן להתייחס. חובתנו להתייחס, כמו חברי כנסת. אני רוצה להגיד לך שמי שהחזיר אותנו הרבה מאוד אחורה זה חבר הכנסת אוחנה, לא חשכ"ל. אנחנו לא יכולים לדון כי לאדון אוחנה יש תכניות משלו. הוא לא בארץ והוא מבקש לעכב דברים. אני מציע שלא נתקוף אף אחד. אני כמוך רוצה לסיים את החוק הזה. הוא חשוב.
<שולי מועלם-רפאלי (הבית היהודי):>
אם אנחנו מסיימים נושא, אז אולי נצביע עליו כדי שאפשר יהיה לסגור אותו.

<היו"ר אלי אלאלוף:>
הצבענו, הצבענו. אבל יש רביזיה. לא הצבענו על כל החוק אלא על סעיפים, יש להגיד. אם לא תהיה לנו סבלנות, אנחנו סתם נדשדש. זכותו. חבר הכנסת מיקי לוי מגיש הסתייגויות - - -

<שולי מועלם-רפאלי (הבית היהודי):>
אין לי בעיה עם ההסתייגויות ואין לי בעיה לפתוח לדיון הכול, אל עושה רושם שגם דברים שנסגרים בוועדה, נפתחים שוב ושוב לדיון.

<היו"ר אלי אלאלוף:>
אני לא אשם שהשר הלך לחשב. הלכתי לחשב לפני 6 חודשים, בעיני גמרתי. אבל הוא הלך בצדק. זו זכותו. אני לא אבקר אף אחד פה. בואו נתקדם.
<מיקי לוי (יש עתיד):>
איש יותר מדי טוב. יותר מדי.

<היו"ר אלי אלאלוף:>
אני מכבד. אתם רוצים שאני אכסח מישהו?

<מיקי לוי (יש עתיד):>
אדוני, התייעצתי עם היועצת המשפטית - - -

<היו"ר אלי אלאלוף:>
היועצת של הוועדה?

<מיקי לוי (יש עתיד):>
כן.

<היו"ר אלי אלאלוף:>
זה טוב.

<מיקי לוי (יש עתיד):>
רק איתה.

<שולי מועלם-רפאלי (הבית היהודי):>
גם אני התייעצתי איתה לפני שאמרתי את הדברים שאמרתי. אל תציירו את זה כאילו - - -
<היו"ר אלי אלאלוף:>
גם זה טוב וגם זה הטוב.

<נעה בן שבת:>
המטרה הכוללת הוא להגיע לסיומו של החוק ולהגיע לסיום - - -

<היו"ר אלי אלאלוף:>
גם אני מתייעץ עם היועצת המשפטית, אז גם לי מגיע טוב.

<מיקי לוי (יש עתיד):>
שוחחתי גם עם הנציג של המשרד לביטחון פנים שטען בפני שחודשיים הוא משחרר את כל המתנדבים הביתה.
<היו"ר אלי אלאלוף:>
למה?

<מיקי לוי (יש עתיד):>
ביולי-אוגוסט הוא משחרר אותם הביתה. אין לו מה לעשות איתם והוא מדווח ומשלם. זה אחד.

שתיים, אחרי מה שאמר נציג משרד החינוך, בדקתי את המספרים: מדובר ב-4,040. בפעם הקודמת טענת שליש מהן עובדות בקייטנות הקיץ. אני זורם אתך. למרות שלא יכול להיות שליש לכיתות א'-ב', אני זורם אתך. מה עושים חודש וחצי לאחר מכן עם היתרה? מדובר ב-4,040 מתנדבים.

אני רוצה להבין אם הדיווחים שמגיעים אליך, אתה מאשר אותם? האם אתה, אדוני מנהל הרשות, מר שר-שלום, מאשר את זה? האם מאשרים כאן דברים פיקטיביים? האם הולכים חודש וחצי כמה אלפי אנשים הבית, ואנחנו מאשרים אותם ומדינת ישראל משלמת? תענו לי רק על זה. 
איך אני יכול לבלום את זה, משרד המשפטים? גברתי היועצת המשפטית, איך אני יכול לבלום את זה בחוק עצמו? יש כאן מהלך – אני לא רוצה להגיד דברים חריפים – לא תקין לכאורה. אני אהיה עדין. תסבירו לי אם זה נכון מה שאני טוען.

<היו"ר אלי אלאלוף:>
בבקשה, שר-שלום.

<שר-שלום ג'רבי:>
אולי ניתן לנציג של משרד החינוך לפני כן?

<מיקי לוי (יש עתיד):>
גם - - - נציג של המשרד לביטחון פנים.

<היו"ר אלי אלאלוף:>
לא. הוא ביקש אותך. אתה יכול להעביר, אבל אחרי שתגיד כמה מילים. שמעתי אותך מגן על השירות הלאומי - - -

<מיקי לוי (יש עתיד):>
גם אנחנו מגנים, הוא חשוב. רק רוצים לעשות סדר.

<היו"ר אלי אלאלוף:>
אני חייב להחמיא לך. מותר לי. 

<שר-שלום ג'רבי:>
תודה.

<היו"ר אלי אלאלוף:>
ביום חמישי שמעתי - - -

<שר-שלום ג'רבי:>
כשמחמיאים לי, אני מפחד אחרי זה מההמשך, בגלל זה אני נזהר.

בוקר טוב, שבוע טוב, ט"ו בשבט שמח. אורן, נציג המשרד לביטחון פנים, שלח מייל על בעייתיות שבעקבותיה גם קיימנו מספר דיונים – אני חייב לומר שגם קיימנו לפי כן. לגבי המספרים המדויקים, לנציג משרד החינוך יש יותר נתונים.
זה נכון שלגבי אנשים מהמגזר הלא-יהודי שמשרתים בשירות הלאומי-אזרחי יש לנו בעיה יותר קשה מכיוון – אולי דוד יודע יותר טוב ממני – שאין קייטנות רבות במגזר הלא-יהודי.
<מיקי לוי (יש עתיד):>
אז הם הולכים לחודשיים הביתה?

<שר-שלום ג'רבי:>
אני לא יודע אם הם הולכים הביתה. צריך לבדוק את זה. אני לא יודע לומר.

<מיקי לוי (יש עתיד):>
שאלתי כרגע את הנציג של המשרד לביטחון פנים. הוא אמר: אני משחרר אותם חודשיים הביתה. אז תחליטו אם משרתים 10 חודשים או 12 חודש. אני זורם אתך, אמרת לי שליש לקייטנות – יש לך 4,040 מתנדבים, האם אתה מקבל את הדיווחים על 12 חודשים ומאשר אותם כספית? זה מה שאני שואל.
<היו"ר אלי אלאלוף:>
אני שואל שאלה אחרת. עובדתית, אין פעילות ליותר מ-10 חודשים. זה נכון?

<שר-שלום ג'רבי:>
לא. זה ממש לא נכון.

<היו"ר אלי אלאלוף:>
אז מה עושים? כמה יש, לדעתכם - - -
<שר-שלום ג'רבי:>
אני אגיד את המספרים, אדוני היושב-ראש, כדי שנהיה מסודרים. במשרד החינוך יש 4,040 משרתים שהוא מממן ומפעיל. אצלנו, מהמגזר הערבי, יש עוד כ-1,600 במשרד החינוך. זאת אומרת, בסך הכול בתחום החינוך יש 5,600 עד 6,000.
מתוך 4,040 שיש במשרד החינוך, שליש עובדים בחינוך מיוחד. הם עובדים עד ה-31 באוגוסט. אני אומר נכון, דוד? אולי תעזור לי.
<דוד פלבר:>
אם היושב-ראש ירשה - - -

<היו"ר אלי אלאלוף:>
אלה שבחינוך מיוחד, אין בעיה איתם, הם ממלאים את - - -

<שר-שלום ג'רבי:>
כן.

<היו"ר אלי אלאלוף:>
שני השליש האחרים, מה עושים?

<דוד פלבר:>
בוקר טוב. יש לנו כ-4,000 מתנדבים. שליש מתוכם – בשנים מסוימות אפילו קצת יותר משליש – כ-1,400-1,300 בנות בחינוך המיוחד שעובד כסדרו עד 15 באוגוסט, ואחר כך שבועיים חופש שלכל הדעות מגיע לכל בת ושם אין בכלל בעיה.
יתר הבנות – לא ספרתי ואני לא עומד על מספר מדויק – שליש נוסף מהבנות משרתות בפנימיות, במדרשות ובכל מיני מקומות שממשיכים לפעול בלי קשר. אם יש פנימייה לילדים בסיכון או בית ילד, אז הם נמצאים שם גם בליל הסדר וגם בלילי יום כיפור כי אלה ילדים בלי עורף משפחתי. חוץ מימים בודדים בשנה שבהם סוגרים את כפרי הילדים האלה, הכפרים האלה פתוחים והבנות שם. כנ"ל במדרשות שעושות פעילויות.
<היו"ר אלי אלאלוף:>
השליש האחרון מה עושה?

<דוד פלבר:>
השליש האחרון, רובו משובץ בקייטנות. אמרתי ואני עדיין אומר שמתוך ה-4,000 ייתכן שיש כמה מאות שאין להן שיבוץ לכל חודש אוגוסט. עד סוף חוד שיולי כולן עובדות, משובצות, בין בקייטנות ובין בפעילויות אחרות, בין אם הן בחינוך מיוחד או בנוער בסיכון.
<היו"ר אלי אלאלוף:>
מה ההבדל בין המתנדבות האלה למתנדבות של המשטרה?

<דוד פלבר:>
אני מבקש לסיים. אדוני, אמרתי גם שבין 8 ל-10 ימים, בחופש שלפני השירות, הבנות מקבלות השתלמות. הן עדיין לא בשירות אלא בסוג של קד"צ כמו שיש בצבא. אנחנו סופרים להן את זה כימי שירות. כלומר זה מתקזז.
זאת אומרת שנותרת לי בעיה עם כמה מאות בנות על כשבועיים או 10 ימים. זה לא בסדר, אבל זה לא נורא כמו שמתואר כאן.

<היו"ר אלי אלאלוף:>
- - - לבין הבנות שנמצאות בביטחון פנים?

<דוד פלבר:>
הבנות של ביטחון פנים, כמו בנות אחרות במערכת החינוך במגזר הערבי – מערכת החינוך היא פלטפורמה לביטחון פנים, לזהירות בדרכים, ל"עיר ללא אלימות", למניעת סמים, מניעת אלכוהול, "אור ירוק" והרבה מאוד ארגונים אחרים שאין להם מקומות השמה לבנות בתוך היישובים, ומערכת החינוך משמש כפלטפורמה לזה.

הרשות לשירות לאומי, בצורה מסודרת מאגמת את כל התקנים האלה מכל משרדי הממשלה ומחפשת להם מקומות. אז בכפר כלשהו יש קופת חולים אחת – אפשר לשים שם שתי בנות, 4 בנות, 6 בנות - - -

<שולי מועלם-רפאלי (הבית היהודי):>
לתקופת הקיץ?

<דוד פלבר:>
אני מדבר בכלל. בכלל במגזרי המיעוטים. למרות שבהשתדלות של הרשות מתחילים לפתוח תקנים מחוץ לכפרים, המנטליות הבסיסית היא לשרת בתוך הקהילה. ההורים לא מוכנים שהבנות תצאנה מתוך הכפר.
בתוך הכפר, כמה מקומות אחרים יש? יש סניף אחד של קופת חולים "מאוחדת", אחד של "מכבי" ואחד של "כללית". כל זה מייצר מקומות לבנות בודדות. בתוך מערכת החינוך משימים את כל הבנות. לאורך כל השנה יש 2,500 בנות בערך במגזר הערבי שמשרתות בתוך מערכת החינוך, גם אם הן לא בנות שמערכת החינוך הפעילה כל השנה, אבל לא דרכה אלא באמצעות הרשות.
<היו"ר אלי אלאלוף:>
אורן, מה אתה מסביר לנו, בבקשה?

<אורן נחמיה:>
רק לחדד את מה שדוד אומר. אצלי יש 1,500 בנות שמשרתות במוסדות החינוך, מצטרפות לעוד 1,000 בערך שיש לדוד. אני אומר את זה פה על השולחן: אין לנו מה לעשות איתן חודש וחצי מאמצע יולי או מהשבוע האחרון של יולי עד 31 באוגוסט.

<היו"ר אלי אלאלוף:>
לכם אין מה לעשות ואז אתם לוקחים אותן לשיבוץ אפשרי?
<אורן נחמיה:>
אין להן שיבוץ. אין שיבוץ. במגזר הערבי, אצלנו מקבלות הכשרה של יום אחד כרגע.

<היו"ר אלי אלאלוף:>
זה לא משמעותי.

<נעה בן שבת:>
- - - משתתפות בבית הספר של החופש הגדול או איך שזה נקרא, החודש ה-13 בגני הילדים, לא משנה, ה-11.

<אורן נחמיה:>
יש מעט מקומות שיש בהם קייטנות וגם הקייטנות הן לכיתות א'-ב'. אני מזכיר שוב את מה שאמרתי בדיון הקודם: במגזר הערבי ובתוך מוסד לימודים אחד, בית ספר אחד, יכולות להיות 10 עד 15 בנות. זו לא המציאות במגזר היהודי שיש בת אחת או שתיים שעוד אפשר למצוא לה פתרון. זה חלק מהבעיה.
<היו"ר אלי אלאלוף:>
אני חושב שזה עניין של תכנון של הרשות. על הרשות לתכנן מה עושים בחודש שלם לבנות שמשתחררות.
<מיקי לוי (יש עתיד):>
או שתוציאו אותן. כשסיימו לעבוד, אין בעיה, אבל אל תעבירו כסף.

<שולי מועלם-רפאלי (הבית היהודי):>
אבל זה יפגע - - - בשירות שלהן.

<מיקי לוי (יש עתיד):>
לא יפגע בשום דבר.

<שולי מועלם-רפאלי (הבית היהודי):>
זה יפגע בשנת השירות שלהן.

<מיקי לוי (יש עתיד):>
לא יפגע.

<היו"ר אלי אלאלוף:>
מיקי, צה"ל משחרר חיילים שאין לו כסף - - - -

<מיקי לוי (יש עתיד):>
3 שנים? סבבה. 3 שנים. 3 שנים, אדוני.

<היו"ר אלי אלאלוף:>
אז פה אי-אפשר לשחרר אותן. המערכת צריכה לתכנן להן את זה.

<מיקי לוי (יש עתיד):>
יש לי בקשה, ברשותך אדוני. אני מבקש שהוא ישלח לי ולוועדה דוח מנהלים כתוב, עם מספרים, כדי שיהווה לי בסיס שאני אוכל לבדוק את זה.

<היו"ר אלי אלאלוף:>
אוקיי.

<מיקי לוי (יש עתיד):>
תודה.

<היו"ר אלי אלאלוף:>
בבקשה.

<ידעיה לוין:>
אני חושב שאי-אפשר להעמיס את כל הבעיות של המדינה על השירות הלאומי. אחת הבעיות המרכזיות היא שבחלק מהרשויות המקומיות במגזר הערבי, הבדואי, אין קייטנות. מה אשמות המתנדבות? תוך כדי דיון כאן ביקשתי שיגידו לי באלו רשויות בדואיות יש קייטנות. דבר ראשון, יש רשויות - - -

<היו"ר אלי אלאלוף:>
- - - יש מרכזי בתי אבות, מרכזים לקשיש.

<ידעיה לוין:>
במגזר הבדואי בדרום, בפזורה הבדואית, שם יש לנו כמה מאות בנות, גם שירותי הרווחה יחסית דלים, וגם - - -

<היו"ר אלי אלאלוף:>
יש לי יתרון: הוותק שלי והניסיון שלי. אני אומר לך שזה לא בדיוק מה שאתה אומר. יש דברים, יש שירותים, מי שיעשה עבודת שטח אמתית – נמצא להן תעסוקה, ותאמין לי שייקחו אותן. תעשו עבודת שטח, חבר'ה, לא בחוק. שום חוק פה לא יפתור לכם את הבעיה.

<ידעיה לוין:>
יש רשויות שיש בהן קייטנות. בתל שבע יש קייטנות - - -

<היו"ר אלי אלאלוף:>
שם זה לא מעניין אותי. את זה כבר פתרת. איפה שיש לך בנות מיותרות, במירכאות, שם - - -

<ידעיה לוין:>
בסדר.

<שולי מועלם-רפאלי (הבית היהודי):>
זו צריכה להיות המטרה. לא, חלילה, לפגוע בשירות שלהן ולא לקצר להן אותו שלא ייחשב להן שנה, אלא למצוא להן פתרון לחודש הזה או לפחות מחודש, באופן שיאפשר את המשך התהליך באופן תקני. כך אני מבינה אומר היושב-ראש.

<ידעיה לוין:>
מעבר לזה, המערכת שלנו עובדת ברציפות. אני לא יכול לקחת עובדים ל-10 חודשים ואז לפטר אותם כי אין - - -

<היו"ר אלי אלאלוף:>
אף אחד לא מתכוון לזה. חבר'ה, אל תדברו על דברים שלא התכוונו אליהם. גם מיקי אומר את זה, גם שולי וגם אני אומרים לכם את זה. אנחנו לא רוצים לקצר ולא לפגוע במי שבא להתנדב לשנה. זה רק דורש מהמערכת שלכם, כי אתם אחראיים, לספק להן עבודה גם בתקופה שאין להן כרגע. תעשו תכנון ותבואו עם הצעה קונקרטית לרשות.

אני אומר לכם שאתם טועים, במיוחד שאלה מספרים יחסית קטנים. מדובר בכמה מאות – אז תעשו את זה. כי זה נותן הרגשה שהן באו להתנדב ובסוף הן מנצלות את המדינה, דווקא במגזר שאתה מדבר עליו, כי הם אוהבים את זה. אם אתם נותנים להן שהן מנצלות את אי-היכולת שלנו לספק עבודה, זו בעיה שלנו, לא שלהן.

<ארנה קוטלר:>
אני רוצה להגיד שאנחנו לא מקבלים כסף בזמן שהן נמצאות בהפסקת שירות. זאת אומרת, לכל מי שמודאג מהעניין, כהן לא נמצאות בשירות וסיימו את כל ימי החופש שלהן, אנחנו פשוט עושים להן הפסקת שירות ואחר כך מחזירים אותן כדי שהן תמשכנה את ימי ההשלמה.
<היו"ר אלי אלאלוף:>
זה משהו אחר. הפסקת שירות מסיבות כאלה ואחרות, זה לא מעניין. אנחנו מדברים על בנות שרוצות לסיים את השירות שלהן ב-12 חודש ואסור לכם לפגוע בהכנסה שלהן.

<ארנה קוטלר:>
אבל זה מה שקורה בפועל.

<היו"ר אלי אלאלוף:>
אז אני אומר לכם שזה לא תקין.

<שר-שלום ג'רבי:>
אין הפסקת שירות למישהי שנמצאת – רבותי, אל תתבלבלו כאן ואני גם מציע לכם להיזהר במה שאנחנו אומרים, בסדר? מישהי ביולי-אוגוסט, את מפסיקה לה שירות?
<ארנה קוטלר:>
בוודאי.

<שר-שלום ג'רבי:>
אז את אולי היחידה שעושה את זה. אני רק מציע בינינו כאן - - -
<ארנה קוטלר:>
- - -

<שר-שלום ג'רבי:>
את לא מפסיקה שירות - - - אני לא מכיר במאסה קריטית עכשיו של מאות תקנים במגזר הלא-יהודי - - - שמפסיקים שירות ביולי-אוגוסט. את זה דווקא אנחנו לא צריכים לפתור כאן.

<היו"ר אלי אלאלוף:>
- - - אבל זה לא בזה. זה בתקנות. - - - ותמשיך להיות כנה, שר-שלום. זה מאוד חשוב, חבר'ה, יש פה צורך בלתקן דברים. זה לא בושה, זה הזמן. פה תעלו את הדברים, זה לא בושה.

אחד, אם מסיבות המערכת אתם לא מוצאים פתרון למתנדב, זה לא על חשבונו, זה על חשבון המערכת. שתיים, אתם יכולים לחפש להם אלטרנטיבה בצורה מסודרת ולא מקרית כי אתם יודעים את זה.
אני אומר לך באמת בלי לפגוע בידע שלך על אזור זה או אחר, יש מקום להתנדבות, תאמינו לי, במיוחד שזה רק חודש-חודשיים. זה אומר שזה לא על חשבון מישהו שעובד. תנו להם להתנדב, להכין משהו, להכין אפילו מוסד חינוכי. זה לא בושה לעשות את זה. יש גם כן קשישים, תלכו למנהל שירותי הרווחה ותגידו לו, אני בטוח שימצא לכם תעסוקה לאנשים. זה עניין של עבודת שטח.
יש עוד הערות? מיקי, אתה רוצה? אז אנחנו נמשיך בקריאה.

<נעה בן שבת:>
הגענו לסעיף 18. חזרנו על השינויים בסעיף 18. הגענו עד עמוד 33, אבל אני רוצה לשאול על דבר אחד שנשאר באותו סעיף 18. בדיונים קודמים דיברנו על כך שהפעלת המתנדב, "כאמור בסעיף זה", זאת אומרת, במצב מיוחד. אנחנו מדברים על שירות במצב מיוחד שהוכרז במדינה, אז היא תעשה רק אם המתנדב נתן את הסכמתו המפורטת בכתב לשינויים.
אבל נאמר שזה יהיה בסמוך למועד תחילת ביצוע השירות. השאלה היא, מועד תחילת ביצוע השירות יכול להיות שנה וחצי לפני כן או אם הוא כבר בשנה השנייה של השירות: האם לא צריך להחזיר את ההסכמה ולעשות אותה סמוך למועד שבו נדרשת הסכמתו לשינויים?

<יואב ארבל:>
זה הנוסח הממשלתי, שסמוך להפעלה, לא בתחילת השירות. לא ברור לי למה שינינו, אבל נכון להיצמד לנוסח בנקודה הזו.

<נעה בן שבת:>
השאלה אם צריך גם הכרזה על המצב המיוחד או כשמתברר שיכול להיות שזה לא סמוך להכרזה – כבר חודש עבר מאז ההכרזה – וכעת צריך לשלוח אותו לאיזשהו מקום. האם הוא צריך להיות סמוך למתי שרוצים - - -

<יואב ארבל:>
סמוך למתי שרוצים אותו. אין טעם סתם להחתים אנשים אם אין - - -

<נעה בן שבת:>
אז אולי צריך - - - לדבר על המועד. צריך לקבל את הסכמתו, ואז גם אולי העניין של החזרה מהסכמתו, אני חושבת שזה בכל מקרה צריך להישאר כדי לבטא את הצד ההתנדבותי.

<דרור גרנית:>
אני רוצה להזכיר לעניין הזה של ההסכמה שהמסגרת של כל עולם התוכן היא מסגרת של התנדבות, של רצון והסכמה וולונטריות. לכן, הסעיף הזה הוא "חגורה על השלייקעס", זאת אומרת, הוא האקסטרה שספק אם בכלל – הרי בסופו של יום, אם תנדב מופעל, לצורך הדיון, בגן ילדים, ואז אומרים: יש מצב חירום, אנחנו מבקשים שתלך לבית חולים. הוא יכול להגיד כן והוא יכול להגיד לא, והוא יודע את זה כי כל עולם התוכן הוא של התנדבות. לא בטוח שצריכים לייצר פה את כל המנגנון המורכב הזה של טפסים והסכמות ולהגיד אם הוא יכול לחזור בו, כל זה כשברור לגמרי שאנחנו רוצים להעביר אותו מגן הילדים לבית החולים. זה העולם. העולם פה הוא של התנדבות. אני חושב שזה מסרבל את הסעיף, אבל - - -
<נעה בן שבת:>
אבל אין לך התנגדות אם אנחנו אומרים שבכל זאת תהיה הסכמה בכתב רק בשביל לוודא שהייתה הסכמה, אבל בלי כל הפרוצדורות שזה צריך להיות בתחילת השירות. הסכמה בכתב כשמוסרים לו מידע בכתב על מה האפשרויות העומדות בפניו.

<שולי מועלם-רפאלי (הבית היהודי):>
- - - שזה לא בתחילת השנה?

<נעה בן שבת:>
לא בהכרח בתחילת השנה. 

<דרור גרנית:>
כל הסיפור פה זה אגב הסיטואציה של חירום.

<נעה בן שבת:>
יכול להיות שמראש הוא אומר שהוא לא מוכן, אבל יש סיטואציה של חירום ועכשיו הוא - - -

<שולי מועלם-רפאלי (הבית היהודי):>
- - - הבנתי. אז עדיף, את אומרת, לא לתת לו את האופציה של תחילת שנה בה הוא יכול להגיד: בעיקרון אני לא מוכן. אלא באמת לדבר על זה קונקרטית כשמגיעים כי מן הסתם שעת חירות לוקחת יותר אופציות.

<שר-שלום ג'רבי:>
היא יכולה להגיד לא. רבותי, אני רוצה להגיד - - -

<שולי מועלם-רפאלי (הבית היהודי):>
ברור, ברור. זה מה שדרור אמר.

<שר-שלום ג'רבי:>
ניקח את המקרה הכי גרוע בשעת חירום. אני לא מציע שגם בשעת חירות נעשה כאן עודף ביורוקרטיה. אותה בחורה שאתה רוצה לשנע אותה ממקום למקום, היא רוצה. הרי תמיד היא יכולה להגיד שהיא לא רוצה.
עכשיו תתחיל אישורים בכתב ועמותה, גוף מוכר, שחלק מהאנשים שלה, הבעלים שלה, בכלל נמצאים במילואים בשדה הקרב. בואו נעשה את זה בצורה יותר נעימה. אם הבחורה מוצבת בכרמיאל עכשיו ובדרום יש את המלחמה, והיא החליטה ללכת ולעזור בדרום, בבאר שבע, עצם זה שהיא מגיעה זו הסכמה. אף אחד לא מכריח.

מה אתם רוצים עכשיו, שהיא תתחיל לכתוב פקס או מייל ויתחילו לפתוח ולהעביר או לא להעביר את אותה ילדה עד - - -

<היו"ר אלי אלאלוף:>
היא עושה את זה ביוזמתה האישית? לא. היא תודיע לך - - -
<דרור גרנית:>
דרך אגב, במידה רבה, הרבה פעמים זה יכול גם להיות ביוזמתה האישית. יכולה אותה בת שירות להגיד - - -

<היו"ר אלי אלאלוף:>
מתי היא תודיע על כך? היא לא יכולה - - -

<נעה בן שבת:>
היא לא יכולה בוקר אחד להיעלם מהשירות, אפילו לא בשעת חירום.

<שר-שלום ג'רבי:>
אין דבר כזה יוזמה אישית. הכול דרך הגוף המוכר.
<דרור גרנית:>
היא יכולה להגיד: אני משרתת בבית ספר בצפון, עכשיו יש אירוע חירום בדרום, אני מבינה שיש שם צורך - - -

<היו"ר אלי אלאלוף:>
אז מה היא תעשה?

<דרור גרנית:>
היא תדבר עם הגוף המוכר ותגיד: אולי עכשיו - - -

<שולי מועלם-רפאלי (הבית היהודי):>
זה מה שנועה אומרת: תדבר עם הגוף המוכר. זה מצוין, זה בדיוק מה - - -

<היו"ר אלי אלאלוף:>
בתיאום אתו.

<שולי מועלם-רפאלי (הבית היהודי):>
שלא נתחיל לחפש, חלילה, איפה הבנות נמצאות, גם לא בשעת חירום. בטח לא בשעת חירום.

<היו"ר אלי אלאלוף:>
הבנו.

<מיקי לוי (יש עתיד):>
זו הסתייגות שלי, נכון?

<נעה בן שבת:>
על הנושא הזה?

<מיקי לוי (יש עתיד):>
שב"ס ומשטרה, אולי גם צה"ל, אני לא יודע.

<נעה בן שבת:>
אבל זה נכנס. יש סעיף. בסעיף (י"א), בעמוד 33, בעקבות ההסתייגות שלך שאומרת: "על אף הוראות סעיף זה לא תינתן הוראה לפי סעיף קטן (ג)(1) לגבי מתנדב בגוף מפעיל של מערכת הביטחון כהגדרתה בסעיף 29, ולגבי מתנדב כבאות והצלה, אלא אם כן נתן הגוף המפעיל את הסכמתו".
<מיקי לוי (יש עתיד):>
תודה רבה.

<היו"ר אלי אלאלוף:>
אתה רואה? אפילו אנחנו תומכים בך.

<מיקי לוי (יש עתיד):>
אתה רואה מה זה? איזו חגיגה, תומכים בי סוף-סוף.

<נעה בן שבת:>
יש לנו את סעיף 19. אנחנו עוברים לפרק של הרשות לשירות אזרחי. סעיף 19 נודע להקמתה וסעיף 20 לעובדיה. הייתה הסתייגות של חבר הכנסת מיקי לוי לקצוב את כהונת המנהל לתקופת כהונה שתקבע בחוק. אתם רוצים להצביע?

<שר-שלום ג'רבי:>
אני קצוב. אני קצוב כבר.

<שולי מועלם-רפאלי (הבית היהודי):>
ממילא קצובים לשתי כהונות, לא?

<שר-שלום ג'רבי:>
שתי קדנציות.

<שולי מועלם-רפאלי (הבית היהודי):>
אז למה צריך? זה כבר קיים.

<מיקי לוי (יש עתיד):>
לך אני מוכן להאריך בעוד - - -

<שר-שלום ג'רבי:>
רק בשביל זה היה שווה שתעלה את ההסתייגות. זה מוקלט, נכון, אדוני היושב-ראש?

<שולי מועלם-רפאלי (הבית היהודי):>
וזה גם מצולם, אדוני ראש השירות.

<נעה בן שבת:>
זה קצוב, אז אנחנו עוברים הלאה. סעיף 21 - - -

<היו"ר אלי אלאלוף:>
לפי מה ששמעתי ברדיו, לא כדאי. שומרים עליו - - -

<נעה בן שבת:>
תפקידי הרשות וסמכויותיה מפורטים בסעיף 21. התפקיד הראשון שלה, בהצעת החוק הוצע שהרשות תבצע את חלוקת המשאבים, ובכלל זה תקצה את תקני השירות האזרחי, בהתאם לסדרי העדיפויות הממלכתיים שקבעה הממשלה, מזמן לזמן, לפי הוראות סעיף 22.
זאת אומרת, יש לנו החלטה של הממשלה על סדרי העדיפויות הממלכתיים ובהתאם לזה הרשות מבצעת את חלוקת המשאבים. מה זה אומר בפועל, זה לא כל-כך ברו ולכן נוצרה פה איזושהי חלופה שהיא יותר רחבה והיא יותר ספציפית, יותר ברורה ונותנת יותר סמכויות בידי הרשות. היא מופיעה פה בהצעה לתיקון כחלופה.

מופיע פה בקטע מודגש "לרכז את התקציבים והתקנים המיועדים להפעלת משרתים בשירות האזרחי ובכלל זה הפעלת מתנדבים במשרדי הממשלה או במימון רשות ציבורית המנויה בפסקאות (1), (4) ו-(6) להגדרה "רשות ציבורית", לבצע את חלוקת המשאבים האמורים ולהקצות את התקנים, בהתאם לסדרי העדיפויות הממלכתיים שקבעה הממשלה, מזמן לזמן, לפי הוראות סעיף 22.".

אנחנו מדברים על תקנים שהם ברשות ציבורית, למעט רשויות מקומיות, ושהיא תבצע את חלוקת המשאבים האמורים ותקצה את התקנים. הייתה פה מחלוקת בין החשב הכללי שביקש שהוראה כזאת תהיה ריכוזית לבין שר החקלאות שהתנגד לזה.

<היו"ר אלי אלאלוף:>
מישהו רוצה להתייחס?

<דרור גרנית:>
ברשות אדוני, אני אסביר את הרציונל שאני לפחות מבין מתוך הסעיף הזה. נעה, זו בעצם הצעה שהגיעה ממך, נכון?
<נעה בן שבת:>
במקור לא היה מובן מה זה לבצע את חלוקת המשאבים, ובפרט שהתברר שהרשות לא באמת מבצעת את חלוקתה המשאבים. זאת אומרת, כל משרד מחליט כמה הוא רוצה ואז לא ברור מה עושה בעצם הרשות, למה זה תפקיד של הרשות. הבנו שהנוסח הראשוני מועתק מהחלטת הממשלה ואז לא ברור אם באמת יש לה תוקף, אם יש לה משמעות.

<דרור גרנית:>
אני מסכים. אני אסביר איך אני רואה את הדברים. הנוסח לא הגיע כהצעה מאתנו, אבל אני כשלעצמי חושב שיש בו די היגיון אגב המקום שאנחנו נמצאים בו.

אחד הדברים שעשינו לאורך התהליך בדיונים פה בוועדה, זה לדבר על להבנות את המצב הזה שבו יש הסתכלות רוחבית, שהממשלה מקיימת הסתכלות רוחבית על עולם התוכן של שירות לאומי ומסתכלת על המשאב הזה כמשאב כלל לאומי וקובעת יעדים להפעלתו, קובעת סדרי עדיפויות ממשלתיים, קובעת תכנית עבדוה רב-שנתית.
זאת אומרת, אנחנו מעלים את זה מדרגה לאיזושהי הסתכלות מאקרו. לא עוד הסתכלות מבוזרת: משרד החינוך חושב על הדברים שלו ומשרד הרווחה על הדברים שלו ומשרד הבט"פ על הדברים שלו. אלא העלינו את זה מדרגה לעולם שבו הממשלה נותנת תכנית רב-שנתית ומכתיבה אותה ובעצם משם אמורה להיגזר הקצאת המשאבים.

ההסתכלות המרוכזת הזאת שנעשתה בסעיפים של התכנית הרב-שנתית והיעדים הרב-שנתיים וכדומה, בעיני מתיישבת הרבה יותר טוב עם הנוסח היותר מדויק ומהודק שבחלופה שהוצעה פה על-ידי נעה, לרכז את התקציבים והתקנים.

זאת אומרת, הסתכלות שאומרת שאם אנחנו מסתכלים מנקודת מבט על, ממשלה כממשלה, ואנחנו חושבים איך נכון להקצות את המשאב הזה, אז בואו ניתן לגוף שהוא השחקן שאנחנו מקימים פה, שזו הרשות, לעשות את אותה הסתכלות מרכזית כדי לקיים את התפקיד הזה של הקצאה מרכזית.

<היו"ר אלי אלאלוף:>
אני אשאל שאלה פשוטה. יש לו היום שני משרדים שבאים אליו ואומרים לו שניהם: אנחנו רוצים להגדיל את המכסה שלנו. זה אומר - - -

<דרור גרנית:>
היום זה לא כך.

<היו"ר אלי אלאלוף:>
אז תסבירו לי מה זה כך. מה אתם רוצים.

<דרור גרנית:>
היום, מה שקורה זה - - -

<היו"ר אלי אלאלוף:>
לא, לא. תן להם. אנחנו גם לומדים מהם לפעמים.

<יואב ארבל:>
המצב הנוכחי היום הוא שכל משרד שמעוניין במתנדבי או מתנדבות שירות לאומי מחליט כמה תקציב להקצות לעניין ובהתאם לזה כמה מתנדבים יפעלו במסגרתו. אין שום יד מכוונת מלמעלה שאומרת: פה יהיו ככה ופה ככה.
<היו"ר אלי אלאלוף:>
לך יש אפשרות להעניק לכל אחד לפי רצונו?

<שולי מועלם-רפאלי (הבית היהודי):>
הוא מביא את הכסף. המשרד מביא את הכסף.

<היו"ר אלי אלאלוף:>
לא. חוץ מכסף.

<שר-שלום ג'רבי:>
אדוני היושב-ראש, אם אני אחליט עכשיו למיכל כהן, מנכ"לית משרד החינוך, כמה תקנים יהיו לה במשרד החינוך, היא תגיד לי: הבנתי אותך, אני רוצה רק 300 תקנים, הרי התקציב לא שלך, הוא שלי. מי אתה שתחליט בשבילי?
היום, כשמרד ממשלתי מקבל אישור להפעיל, והחלטנו שכל משרדי הממשלה יכולים להפעיל – אז הם מקצים. המנכ"ל של אותו משרד בהתייעצות עם השר מחליט כמה תקנים הוא צריך והוא מאשר. זה לא עובר דרכנו.
כמובן שמדווחים, כמובן שאנחנו יודעים בסוף השנה. אבל אני לא יודע אם דוד ממשרד החינוך מעלה מ-4,000 ל-4,400 בשנה הבאה. הם עושים עבודה מצוינת. אני אומר את זה רק כדי שנבין את העניין.
<היו"ר אלי אלאלוף:>
הוא יכול להחליט.

<שר-שלום ג'רבי:>
נכון, כי זה תקציב שלו.

<היו"ר אלי אלאלוף:>
רק אם יש לו כסף. ההחלטה היא רק על בסיס תקציב.

<שר-שלום ג'רבי:>
בסוף כן.

<שולי מועלם-רפאלי (הבית היהודי):>
בסוף, זה תקציב שלו.

<היו"ר אלי אלאלוף:>
לא על בסיס הצרכים של המדינה.

<יואב ארבל:>
אבל בכל מקרה יש לנו את סעיף 22 בהצעת החוק - - -

<היו"ר אלי אלאלוף:>
זאת אומרת שכל משרד, יראו שיש להם הרבה יתרות, הם יכולים להגיד: אנחנו מגדילים אין-סוף.
<שולי מועלם-רפאלי (הבית היהודי):>
אבל יש לזה גבול.

<היו"ר אלי אלאלוף:>
אני רוצה להבין, אין פה גבול? זאת אומרת שמחר יכולים לקפוץ מ-18 ל-25 או מ-18 לרדת ל-10?

<שר-שלום ג'רבי:>
נכון. בעיקרון יש לנו ועדה שהקמנו - - -

<היו"ר אלי אלאלוף:>
איזו מערכת יכולה לתפקד ככה?

<שר-שלום ג'רבי:>
התייחסנו לזה, אדוני היושב-ראש, גם בישיבה הקודמת שהייתה בשבוע שעבר. יש לנו ועדה שהיושב-ראש לה הוא הסמנכ"ל. אנחנו בוחנים את הגדרות התפקיד בכל מקום ומקום. אבל ברגע שאישרו את הגדרות התפקיד באותו משרד והוא מאייש אותן לפי הגדרות התפקיד שהוא שלח – היושב-ראש צודק, הוא יכול לעלות מ-18 ל-100.
<היו"ר אלי אלאלוף:>
אז אין ראייה. דרור, הבנת? אין ראיה. בשטח זה לא מה - - -

<יואב ארבל:>
החידוש הגדול בהצעת החוק הוא שבסעיף 22, פעם בכמה שנים, במסגרת החלטה על סדרי עדיפויות ממלכתיים הממשלה תחליט כמה מקציבים לכל תחום. זה חידוש שיש בהצעת החוק, דבר שלא קיים היום.
<דרור גרנית:>
הסיפור של התכנית הרב-שנתית והסתכלות מאקרו, הסתכלות ריכוזית על עולם התוכן, מתיישבת יפה מאוד עם ההצעה של הנוסח החלופי שהציעה נעה לייצר את ההקצאה ממקום מרכזי מתוך אותה הסתכלות רוחבית, כללית, על עולם התוכן ולא שכל משרד מחלק את הכסף שלו כפי שבא לו.

<היו"ר אלי אלאלוף:>
זה מה שעושים בפועל.

<שולי מועלם-רפאלי (הבית היהודי):>
השר מתנגד לחלוטין לשינוי הזה. את זה יגידו תכף אנשי לשכת השר. אני לא כל כך מבינה דבר אחד: כל הדברים המצוינים שאמרת הם באמת נשמעים נפלא. לי יש בעיה אחת גדולה שהצגתי אותה בתחילת הדיון ואני לא אגיד אותה שוב על דרכים שבאות פתאום כדי לנסות בכל זאת שהחשכ"ל ישים את רגלו בתוך הסיפור הזה. דבר אחד לא ברור לי - - -

<היו"ר אלי אלאלוף:>
לא. רק את עיניו.

<שולי מועלם-רפאלי (הבית היהודי):>
עיניו. סליחה. רק את עיניו ישים בדבר.

הרי אומר פה יואב שיש פה חידוש גדול שהדברים נעשים מתוך הסתכלות רוחבית. אתה אומר ואומר שר-שלום שזה כסף של המשרדים. מה אומר החשכ"ל עכשיו? אני רוצה לראות אם הבנתי נכון: אתם תביאו את הכסף לתקנים האלה, אני אנהל לכם לאן זה צריך ללכת. זה נראה לי קצת בעייתי.

<מיקי לוי (יש עתיד):>
הוא לא אמר את זה.

<שולי מועלם-רפאלי (הבית היהודי):>
כן. כי אני שאלתי שוב ושוב אם המשרדים הם אלה שמביאים את הכסף, ושוב ושוב נעניתי שכן. אז האם המשרדים מביאים את הכסף ועכשיו החשכ"ל קובע? אז אולי צריך להחזיר אותו לגודלו הטבעי, את מר חשכ"ל או את מר מוטי אלישע, ששוב אני אגיד לפרוטוקול, לא מגיע לדיונים ושולח אנשים אחרים מהמשרד שלו - - -

<היו"ר אלי אלאלוף:>
מאוד מכובדים.

<שולי מועלם-רפאלי (הבית היהודי):>
מאוד מכובדים.

<היו"ר אלי אלאלוף:>
מכובדות.

<שולי מועלם-רפאלי (הבית היהודי):>
לגמרי.

<היו"ר אלי אלאלוף:>
מי זה אלישע?

<שולי מועלם-רפאלי (הבית היהודי):>
מוטי אלישע הוא סגן החשכ"ל שהחליט להיכנס בכל הכוח בחוק הזה בלי לגמרי ללמוד את הנושא, אבל זו כבר עמדתי האישית כמובן.

<מיקי לוי (יש עתיד):>
אבל השר פנה אליו.

<שולי מועלם-רפאלי (הבית היהודי):>
לא. השר לא פנה אליו על זה. השר פנה אליו על "כל עיסוקו" ו"עיקר עיסוקו" והוא הבין שהשר מתנגד ל"כל עיסוקו" אז הוא אמר: אני נכשלתי פה, איך אני אכניס את זה עכשיו בדלת האחורית בחוק. וזה מה שהוא מנסה לעשות עכשיו.

<מיקי לוי (יש עתיד):>
אם השר מתנגד, זה עוד לא אומר שזה נכון.

<שולי מועלם-רפאלי (הבית היהודי):>
בסדר. אבל אתה יודע, לשר יש בכל זאת אחריות על החוק הזה.
<היו"ר אלי אלאלוף:>
נציג האוצר, אורי - - -

<שולי מועלם-רפאלי (הבית היהודי):>
וגם את נציג השר אני אשמח - - -

<אורי שיינין:>
בחרתי לדבר לפני נציגת החשכ"ל, לא כדי - - -

<היו"ר אלי אלאלוף:>
תציג את עצמך.

<אורי שיינין:>
אני מאגף התקציבים במשרד האוצר. קודם כל, כדי לשים את הדברים בקונטקסט. במקביל לדיוני הוועדה, ישבה ועדה בראשות נציגו של שר החקלאות שאחראי על הרשות, מר יעקב שנרב, עם נציג הרשות, נציג אגף תקציבים ונציג החשכ"ל והמליצה את זה. ההמלצות האלה אומצו על-ידי השר.

<שולי מועלם-רפאלי (הבית היהודי):>
לא.

<אורי שיינין:>
אני אסביר. אני לא אשאיר שום דבר - - -

<נעה בן שבת:>
מה היה עיסוקו של הצוות הזה?

<אורי שיינין:>
העיסוק שלו היה בתעריף - -

<שולי מועלם-רפאלי (הבית היהודי):>
היה כל עיסוקו ועיקר עיסוקו.

<אורי שיינין:>
- - העיסוק שלו היה בתעריף ובנושא - - - להתייעלות וחלק מהדרכים - - -

<שולי מועלם-רפאלי (הבית היהודי):>
העניין היה התעריף.

<אורי שיינין:>
- - - הייתה בעצם בסוגיה שעלתה פה במקביל בדיונים, שבעצם ההבנה הייתה שאין את מה שדרור כינה, ראיית המאקרו. לכן, זו לא הערה, אמנם מוטי אלישע הוא זה ששלח את המכתב, אבל בעיני זה לא משהו שמוטי אלישע כשלעצמו. אני יכול לומר שאני כאגף תקציבים בוודאי חתום. צריך לשאול את דעתם של יתר המשתתפים, אני מעריך שהם גם בזה.

עכשיו, לשים את הוויכוח בקונטקסט שלו. אין מחלוקת על זה שצריך את ראיית המאקרו הזאת. גם החוק, לשיטתו של שר החקלאות וגם לשיטתה של חברת הכנסת מועלם, צריך את ראיית המאקרו. השאלה היא אם זה נעשה פעם ב-5 שנים בסמכות ממשלה או שהגוף שאחראי על יישום החוק, קרי הרשות לשירות אזרחי-לאומי – ולא החשכ"ל, לא מינו אותו להיות אחראי על החוק הזה – היא זו שתעשה את זה באופן תדיר.
בעיני, אם אתה עושה את זה פעם ב-5 שנים בהחלטת ממשלה, יש סיכון מאוד גדול שגם אם תתקבל החלטת ממשלה פעם ב-5 שנים, היא בעצם תצבע את המצב הקיים. כשאתה נותן כלים אמתיים בחוק לרשות לפעול, יש סיכוי שבאמת ראיית המאקרו הזאת תרד מ-30 אלף רגל לשטח.
למה? כי אם משרד החינוך ומשרד הרווחה, שניהם יגידו: לי יש כסף לממן עוד בת שירות. ויש עוד בת שירות אחת ויהיה מישהו שהתפקיד שלו יהיה להסתכל האם נכון לשים במשרד הרווחה או במשרד החינוך מישהו נטול אינטרסים, הוא לא ממשרד החינוך, הוא לא ממשרד הרווחה. הוא מגיע מרשות שכל התפקיד שלה הוא לתת את המבט מאקרו הזה.

אז יש סיכוי יותר טוב שתתקבל החלטה נכונה של הקצאה יותר יעילה. לפעמים זה ילך לחינוך, לפעמים לרווחה, לפעמים לביטחון – אבל דרך הסתכלות במאקרו.

<שולי מועלם-רפאלי (הבית היהודי):>
אבל איך זה מתיישב שהכסף לתקנים האלה בא מהמשרד עצמו, שיינין?

<אורי שיינין:>
זה לא קשור.

<שולי מועלם-רפאלי (הבית היהודי):>
בטח שזה קשור.

<מיקי לוי (יש עתיד):>
כסף צבוע שמגיע מהאוצר. מה זה "מהמשרד"?

<דרור גרנית:>
חברת הכנסת מועלם, אני אשיב - - -
<היו"ר אלי אלאלוף:>
דרור, תתאפק. גם אני מתאפק. תאמין לי שיש לי תשובה.

בבקשה, אדוני.

<אברהם מאיר:>
אני נציג שר החקלאות.
<היו"ר אלי אלאלוף:>
אין תפקיד כזה – נציג של שר.

<שולי מועלם-רפאלי (הבית היהודי):>
יועץ.

<היו"ר אלי אלאלוף:>
בבקשה.

<אברהם מאיר:>
אמרנו כבר בדיון הקודם כשדיברנו על זה, שאנחנו מחויבים למשרד החינוך, לשר החינוך, שאנחנו לא מעבירים את כל התקנים לרשות. זה נאמר בוועדה.

<היו"ר אלי אלאלוף:>
אף אחד לא ביקש.

<אברהם מאיר:>
זו ההצעה: לרכז את התקציבים והתקנים - - - להפעלת משרתים ברשות. ההבנה שלנו, לאחר שדיברנו עם משרד החינוך – בסוף יש מה שקורה בפועל. נכון שהכי מצוין יהיה שהרשות תיקח את כל התקנים ותנהל אותם כל שנה, אבל אם התקציב הוא תקציב של המשרדים, ברגע שזה יהיה אצל הרשות, הם יורידו את התקציב. הם לא יתערבו.

<היו"ר אלי אלאלוף:>
אנחנו לא נבקש להעביר תקנים לרשות.

<שולי מועלם-רפאלי (הבית היהודי):>
זה מה שאתה - - -

<היו"ר אלי אלאלוף:>
רגע. את רוצה שגם אקרא וגם אגיד? אז תני לי להגיד. זה יותר טוב מאשר לקרוא ולהגיד שאני לא מסכים עם מה שכתוב. אני קובע את העקרונות פה. התכוננו. אני בעד. אנחנו לא מבקשים להעביר, לא תקנים ולא כסף של המשרדים לרשות. זה אחד.

שתיים, הרשות צריכה להגיע למצב שיש לה תמונה כוללת. הייתי קורא לזה אפילו תקנים, ולפי זה היא שוקלת: שנה תחזק את א' ושנה תחזק את ב' ושנה תוריד את ג' כי הוא לא מתפקד. חבר'ה, תשתחררו מהתפיסה שכסף קובע את המדיניות.
כסף משרת מדיניות, תלמדו את זה. זה לא כסף של אבא שלנו שמותר לנו לעשות ממנו מה שרוצים. בשביל מה הקמנו רשות? אז תשאירו 17 גופים, כל אחד לבד. אם לא תתנו לה כלים להחליט, אז אין לה ראייה כוללת.
בראייה הכוללת, המשולבת, היא תקדם מטרות לאומיות. בשביל זה היא קמה ולא בגלל שהיא מקבלת כסף, אז יש לה כוח. תעזבו, תשתחררו מזה.

בשירות הזה אני חוזר: ההמלצה שלי לא להעביר לאף אחד. לא  לרשות, לא תקנים ולא כסף, אלא לקבוע את המדיניות, והיא חייבת לתאם את זה עם המשרדים השונים. הכסף יישאר במשרדים, התקנים יישארו במשרדים, אבל הראייה תהיה משולבת. ההיגיון אומר שבשביל זה - - -

<שולי מועלם-רפאלי (הבית היהודי):>
זה נקרא לווסת. זו הייתה ההצעה. זו ההצעה של הממשלה.
<היו"ר אלי אלאלוף:>
לא שמנו גם שר כדי שחס וחלילה יהיה בלתי משפיע. היא תבוא לשר ותגיד לשר: תשמע, יש השנה התפוצצות במקום א' ויש דעיכה במקום ב', בוא נתקן את זה. זה המינימום. אם לא תתנו כלים לרשות אז תשחררו אותה בכלל.

<אברהם מאיר:>
לכן חשבנו שהחלטת ממשלה היא הכי נכונה כי היא דורשת מכל המשרדים לדבר יחד. אתה לא יכול להגיש החלטת ממשלה אם לא כל המשרדים מדברים. לכן, ויסות תקנים דרך החלטות ממשלה זו ההבנה שלנו.

<נעה בן שבת:>
אבל היא נעשית אחת ל-5 שנים.

<שולי מועלם-רפאלי (הבית היהודי):>
אפשר להחליט שעושים אותה פעם בשנה או פעם בשנתיים, לפי מה שיגיד ראש הרשות.

<היו"ר אלי אלאלוף:>
אבל ראייה כוללת זה התפקיד מספר אחד, לדעתי, של הרשות.

<שולי מועלם-רפאלי (הבית היהודי):>
פעם בשנתיים זה זמן הגיוני.

<דניאל פרג:>
אני אתייחס, שולי, למה שציינת. מוטי אלישע לא הגיע, נבצר ממנו להגיע כי הוא מאוד חולה. הוא לא הגיע בכלל.

<שולי מועלם-רפאלי (הבית היהודי):>
רפואה שלמה. אני לא התייחסתי רק להיום אלא באופן עקרוני שהוא לא מגיע לפה לדיונים.

<היו"ר אלי אלאלוף:>
הוא לא חולה כל השנה.

<שולי מועלם-רפאלי (הבית היהודי):>
ברוך השם. רק רפואה שלמה.

<דניאל פרג:>
היום הוא חולה.

אני רוצה להתייחס לעניין של הקצאת תקנים. כמו שאמרו כל החברים פה, הנוסח של החוק היום כפי שהוא מוצע בהגדרה, זה עניין מאוד מעורפל ונתון להרבה - - -
<מיקי לוי (יש עתיד):>
חכי. האמירה הזו הייתה מאוד חשובה. תגידי שוב את המשפט האחרון, בבקשה.

<דניאל פרג:>
הנוסח היום הוא מאוד מעורפל. אנחנו צריכים להבין מה קורה בשטח. מה שקיים היום בשטח, כמו שאמרנו, זה שכל משרד מחליט כמה תקנים הוא רוצה לפי התקציב שקיים לו, תקציב שמשמש לעוד הרבה דברים אחרים, ולפי סדרי עדיפויות.

מה שאנחנו רוצים שיקרה וחשוב לנו שיקרה זה לא לקחת את התקציבים ממשרדי הממשלה. זאת אומרת, התקציבים ימשיכו להיות במשרדי הממשלה, אבל בפועל, כשמרד רוצה לאמץ תקנים אליו, הוא יצטרך לקבל את אישור הרשות בהתאם לסדרי עדיפויות שנקבעו על ידי המועצה. זאת אומרת, הרשות לא תפעל לפי - - -
<שולי מועלם-רפאלי (הבית היהודי):>
זה לא נקבע על-ידי המועצה. זה נקבע על-ידי הממשלה, לעניות דעתי.

<דניאל פרג:>
המועצה ממליצה לממשלה - - -

<שולי מועלם-רפאלי (הבית היהודי):>
בסדר. רק בואי נדייק כי יש פה חוק.

<דניאל פרג:>
אני אחדד את הדברים. המועצה ממליצה לממשלה, הממשלה מקבלת את החלטותיה באיזה נושאים היא רוצה לתת יותר דגש, אבל בפעול מה שקורה לא ברור. זאת אומרת, מבצעת החוק לא ברור מה קורה בפועל.
מה שחשוב הוא שבפועל, על פי סדרי עדיפויות הממשלה, יוקצו גם התקנים. לזה צריך לתת דגש. אנחנו לא רוצים לקחת תקציבים של משרדי ממשלה. התקציב ימשיך להיות אבל הרשות היא זו שתחליט כמה תקנים יהיו לכל משרד ממשלתי. זו העמדה שלנו.

<דרור גרנית:>
אני רוצה להשלים נקודה. יש עיקרון ויש מנגנון. העיקרון אומר שיש הסתכלות רוחבית, מה קורה כשממשלה מקצה את המשאב מתוך ראיית מאקרו רחבה על כל עולם התוכן, המנגנון בסוף צריך לשרת את העיקרון הזה.
המנגנון צריך לשרת את העיקרון. כפי שאמר אורי חברי מהאוצר, כדי שהמנגנון הזה יקרה בפועל, צריך שהגוף שמפעיל אותו – זו הרשות – יהיה לו את הכלי ולכן השיח על ריכוז התקציבים.
להערה של חברת הכנסת מועלם. הכסף מגיע מהמשרדים, לאורך שנים, מה שיקרה בסופו של יום – אפשר לחשוב שזה המודל הנכון – זה שכמו שיש תקציב משרד הביטחון ותקציב משרד החינוך ותקציב משרד הרווחה ותקציב המשרד לביטחון פנים, יהיה גם תקציב של הרשות שבתוכו יגולם ריכוז של כל התקנים. זאת אומרת, יהיה משאב מרכזי - - -

<היו"ר אלי אלאלוף:>
לצערי, זה לא - - -

<דרור גרנית:>
זה תהליך אריך טווח.

<שולי מועלם-רפאלי (הבית היהודי):>
דרור, לא הייתי מתחילה את זה ברשות השירות הלאומי-אזרחי כשעומד חוק כל-כך דרמטי שיש בו כבר כל-כך הרבה שינויים. אני אשמח, הלוואי.
<היו"ר אלי אלאלוף:>
שולי היקרה, היום זה תלוי רק - - - בואו נהיה כנים.

<דרור גרנית:>
לכן צריך לזרוע את הזרעים.

<היו"ר אלי אלאלוף:>
זה תלוי רק במפלגה אחת שכרגע היא לא רוצה והיא מחזיקה את השירות.

<שולי מועלם-רפאלי (הבית היהודי):>
נכון, נכון. כי איכשהו זה לא קורה ביחס לדברים אחרים שמוחזקים במפלגות אחרות, אבל זה בסדר.

<היו"ר אלי אלאלוף:>
אני חייב להגיד שמבחינה ממלכתית אני לא רואה שגם בתאגיד לוחמי האש, פעם כל רשות הייתה צריכה לשלוח את חלקה – אז ראיתם איזה פסטיבל היה לנו. עד שלא החליטו שיש תקציב אחד, מערכת אחת – רק אז הפסטיבל הזה הופסק והיום הם מתפקדים נפלא.
<אוריאנה אלמסי:>
לגבי משרד הרווחה, תמיד התקן היה מצ'ינג: 50% - 50%. כשאני בדקתי - - -

<היו"ר אלי אלאלוף:>
מצ'ינג בין מי למי?

<אוריאנה אלמסי:>
כשאני בדקתי את הנושא ודיברתי עם לשכות רווחה ברשויות המקומיות - - -

<נעה בן שבת:>
את מדברת כרגע על מימון תקנים שזו סוגיה אחרת.

<אוריאנה אלמסי:>
למה זה - - -

<נעה בן שבת:>
כרגע אנחנו שואלים האם הרשות תרכז את כל התקנים שגם משרד החינוך מפעיל אצלו ממש, בבתי הספר שלו ובמוסדות שלו.

<אוריאנה אלמסי:>
אבל זה נופל באותו דבר כי תמיד כשלשכת רווחה בעיירת פיתוח כלשהי רצתה בת שירות, אם לא היה לה תקציב ל-50% תקן, היא לא קיבלה בנות שירות ואז כל הלשכות - - -
<היו"ר אלי אלאלוף:>
ככה זה? ככה זה?

<יואב ארבל:>
באופן עקרוני זו המדיניות של משרד הרווחה לאורך הרבה מאוד שנים. כמו שאמרה היועצת המשפטית, כאשר הוא ממן תקן החוצה לגופים, מכיוון שהתקציב שלו מוגבל, נניח שהוא מממן תקן ללשכת רווחה בעירייה מסוימת, אז המדיניות שלו היא שהוא מממן 50% והגוף החיצוני מממן עוד 50%. זו הייתה המדיניות - - -
<היו"ר אלי אלאלוף:>
היום, תכל'ס?

<יואב ארבל:>
לדעתי, גם היום זה פועל כך.

<היו"ר אלי אלאלוף:>
למה 50%?

<שולי מועלם-רפאלי (הבית היהודי):>
יש פה מישהו ממשרד הרווחה?

<היו"ר אלי אלאלוף:>
יש פה נציגות למשרד הרווחה? אתה רואה? צריך לנזוף גם בהם.

<ידעיה לוין:>
היום עדיין, לצערנו, זה 50% מתקן בית. זאת אומרת, אם לא מממנים תקן מלא, מממנים את כל התקנים רק ב-50%.

<היו"ר אלי אלאלוף:>
ואז הרשות צריכה להשלים את זה?

<שולי מועלם-רפאלי (הבית היהודי):>
הרשות המקומית.

<יואב ארבל:>
יכול להיות גם בית אבות, פנימייה - - -

<נעה בן שבת:>
אדוני, אני מבינה בהתאם לכך שסעיף 21(1) יהיה - - -

<היו"ר אלי אלאלוף:>
זה אומר שהרשויות החלשות לא יקבלו.

<שולי מועלם-רפאלי (הבית היהודי):>
מקבלות פחות, לצערנו הרבה. זה חלק מהתיקון שצריך לעשות.

<היו"ר אלי אלאלוף:>
אפילו מערכת אחידה לא קיימת.

<שר-שלום ג'רבי:>
אדוני היושב-ראש, רק שנדייק, במגזר הלא-יהודי, מכיוון שאנחנו מממנים את התקנים, הם מקבלים 100%, לא 50%. זאת אומרת, אותם גופים מהרווחה שקשורים במגזר הלא-יהודי, מקבלים - - -
<היו"ר אלי אלאלוף:>
איפה אתה ראה את זה בחוק? אדון אורי יקפוץ עכשיו. למה שלא נכתוב שכל משרד ממשלתי שמקנה תקן, חייב למממן אותו במלואו?

<נעה בן שבת:>
הכוונה במימון, אנחנו מדברים על סעיף 64 בעמוד 75 שמדבר על רשות ציבורית שמממנת עבור גוף מפעיל אחר את התקן של שירות לאומי.

<היו"ר אלי אלאלוף:>
אני רוצה לחייב את משרד הרווחה שיממן מלא כדי שהרשויות החלשות יקבלו.
<יואב ארבל:>
אבל הוא יממן חצי מהתקנים כי זה הכסף שיש - - -

<היו"ר אלי אלאלוף:>
יקבל חצי מהתקנים. שיקבל חצי שירות. אם אתה רוצה שישתנה, אתה רוצה רק בנות או גם בנות – אתה רוצה רשות מקומית הכי חלשה, היא לא תשתתף ואתה תשלח את כולן לרעננה? בוא נבנה גם גדר מסביב לרעננה עוד מעט.

<יואב ארבל:>
רק מציע לשמוע אותם לפני.

<היו"ר אלי אלאלוף:>
כרגע אני מודיע שאנחנו נדרוש שלכל משרדי הממשלה יהיה תקצוב אחיד.

<שולי מועלם-רפאלי (הבית היהודי):>
מימון אחיד. לא תקצוב אחיד.

<היו"ר אלי אלאלוף:>
תקצוב ומימון אחיד.

<יואב ארבל:>
רק שלא יורידו הפוך, אדוני היושב-ראש.

<היו"ר אלי אלאלוף:>
שיורידו.

<מיקי לוי (יש עתיד):>
הוא אומר לקחת את כל - - - ולתת באופן - - -

<היו"ר אלי אלאלוף:>
אחיד ומלא.

<שולי מועלם-רפאלי (הבית היהודי):>
נשמע את תגובת משרד האוצר.

<מיקי לוי (יש עתיד):>
אתה רושם את זה בחוק?

<היו"ר אלי אלאלוף:>
כן. היום, משרד הרווחה כשהוא שולח עובדים סוציאליים, הוא נותן 75%, גם לתל אביב וגם להונולולו. אבל פה, למה הוא נותן 50% בלבד מעלות התקן? למה?

<נטלי מופסיק:>
אני לא הבנתי את השאלה. הגעתי הרגע. זו שאלה שהגורם המקצועי צריך לענות. כרגע הם לא נמצאים כאן. הם צריכים להגיע בהמשך היום וידעו לענות.
<היו"ר אלי אלאלוף:>
אנחנו נעלה בהצעה שלנו - - -

<שולי מועלם-רפאלי (הבית היהודי):>
- - - עמוד 75. כשנגיע.

<היו"ר אלי אלאלוף:>
למה 75? משרד החינוך מתאמץ, מוצא 100% - - -

<שולי מועלם-רפאלי (הבית היהודי):>
לא. אמרתי שזה בעמוד 75 ואנחנו בעמוד - - -

<היו"ר אלי אלאלוף:>
75 של משרד הרווחה – זו אובססיה אחרת שלי.

<שולי מועלם-רפאלי (הבית היהודי):>
את זה אני יודעת.

<אורי שיינין:>
- - - רק לגבי עובדתית, תקני אותי אם אני טועה. יכול להיות שאני טועה אבל אני מבין שאתם מממנים 50% מהתקן והרשות מממנת 50%.

<היו"ר אלי אלאלוף:>
הרשות המקומית.

<שר-שלום ג'רבי:>
הרשות או המוסד. הגוף המפעיל. כל גוף מפעיל שמקבל קנים של משרד הרווחה, לדוגמה בית אבות שאינו פרטי, בית אבות שמשרד הרווחה מפנה אליו תקן שירות לאומי, אם זה תקן בית, זה 1,600 שקלים, משרד הרווחה מממן 800 שקלים. הגוף שמקבל אליו את הבת או הבן לשירות לאומי, משלם 800 שקל לחודש.
היושב-ראש צודק שלרשויות חזקות ש אפשרות לממן יותר ורשויות חלשות לא ייקחו כי אין להן אין הכסף לממן 50%.

<אברהם מאיר:>
אבל סך הכול הכפלת את כמות המתנדבים - - -

<היו"ר אלי אלאלוף:>
חבר'ה, אל תשחקו. אני מספיק זקן כדי להבין את - - -

<מיקי לוי (יש עתיד):>
מזל שבאת מהמקום הזה.

<היו"ר אלי אלאלוף:>
באמת. אני מכיר מספיק את השטח. אתם תשרתו אל בתי האבות החזקים, אתם תשרתו את הרשויות החזקות, אתם תתנו למסגרות חזקות וכולי במקום שילך למסגרות החלשות ביותר. אז שיתאמצו. יש מאיפה להביא. העיקרון הוא שתקן הוא תקן ותקן ימומן בצורה אחידה על ידי המסגרות הממשלתיות. 

<נעה בן שבת:>
עכשיו אדוני נחזור לסעיף 21 בעמוד 34 בפסקה (1). אני אתקן. בעקבות הדיון שנעשה פה, אני רוצה להציע - - -

<היו"ר אלי אלאלוף:>
זה היה טוב לקום ב-05:00 בבוקר לתקן את זה.

<נעה בן שבת:>
אלה תפקידי הרשות: לעקוב אחר חלוקת משאבים ובכלל זה תקני השירות הלאומי – היא לא מקצה, היא לא - - -

<דרור גרנית:>
לא, לא. רגע - - - פחות ממה שהיה בהצעה הממשלתית.

<נעה בן שבת:>
אי-אפשר לכתוב שקר. זאת אומרת, אם יתברר עכשיו שהרשות לא מקצה את תקני השירות – אפשר לדבר על התקנים שמוקצים לאוכלוסיות המיוחדות שהתקציבים שלהם נמצאים אצל הרשות - -

<שולי מועלם-רפאלי (הבית היהודי):>
וגם למיעוטים

<נעה בן שבת:>
- - אבל אי-אפשר להגיד שהרשות היא זו שעושה את חלוקת המשאבים - - - מקצה את תקני השירות כי זה לא מה שנאמר פה.

<דרור גרנית:>
אולי אני לא הבנתי, יכול להיות שתמיד ההבנה שלי לקויה, אז אני מבקש להבין. היו פה שתי עמדות על הסיפור של הכספים. עמדה אחת שאמרה: אם יש הסתכלות מרכזית ואנחנו רוצים שתהיה הסתכלות מרכזית כעיקרון, צריך שהעיקרון הזה ילבש צורה למנגנון, והמנגנון הוא שהרשות מרכזת את התקציבים - - -

<היו"ר אלי אלאלוף:>
לא, לא. אמרנו שלא יהיה.

<שולי מועלם-רפאלי (הבית היהודי):>
לזה לא הסכמנו.
<דרור גרנית:>
אני מציג את שתי העמדות. עמדה אחת אמרה: אם הסתכלות מרכזית, אז היישום שלה זה ריכוז התקציבים.
העמדה האחרת אומרת: נשאיר את המצב הקיים כמות שהוא, ואז כל משרד שם את הכסף שהוא רוצה, בכמות שהוא רוצה ופועל לעצמו. בזה אנחנו קצת ממסמסים או הרבה ממסמסים את ההסתכלות המרכזית. אין יותר ראייה מרכזית אלא משרד החינוך מקצה את המשאב שהוא רוצה, ומשרד הרווחה את המשאב שהוא רוצה והמשרד לביטחון פנים את המשאב שהוא רוצה. אלה שתי האפשרויות שהיו על השולחן.
<אברהם מאיר:>
- - - החלטת ממשלה, גם על פי - - - מזמן לזמן.

<שולי מועלם-רפאלי (הבית היהודי):>
אז צריך לקבע את החלטת הממשלה, לא מזמן לזמן אלא בזמן מדויק.

<דרור גרנית:>
דיברנו על תכנית חומש, תכף נגיע לסעיף הזה. שאלה היא, אם יש החלטה מרכזית ואנחנו חושבים שצריכה להיות ראיית מאקרו, איך היא באה לידי גילום במנגנון, זאת אומרת, בסוף, בהקצאה של המשאב, כשהמשאב הוא כסף לממן את כוח האדם הזה, את המתנדבים, איפה המנגנון מגלם את העיקרון? זאת השאלה.

<נעה בן שבת:>
אומרים חברי הכנסת שהם לא רוצים ללכת - - -
<דרור גרנית:>
אז אני שואל - - -

<נעה בן שבת:>
רוצים ללכת בשיטה שכל משרד, כמו שהיום, משיג את התקנים - - -

<דרור גרנית:>
בסדר. לכן אני אומר, יכול להיות שאני לא - - -

<שולי מועלם-רפאלי (הבית היהודי):>
נכון.

<נעה בן שבת:>
כל משרד משיג את התקציב בספר התקציב שלו לנושא הזה. יש החלטת ממשלה על חלוקת המשאבים, הם מסכימים שזה יהיה אפילו בסעיף 22(א), אני מדברת על הסיפה שנוגעת לחלוקת המשאבים. אז חלוקת המשאבים תהיה אחת לשנתיים לפחות ולא אחת ל-5 שנים.

אחת ל-5 שנים יהיו סדרי העדיפויות הכלליים. אבל חלוקת המשאבים, תהיה התייחסות לזה אחת לשנתיים לפחות. בהמשך לזה, כל משרד ישיג תקציב מסוים והם ממשיכים כך. למעשה, תפקיד הרשות בהקשר הזה הוא לעקוב אחרי חלוקת המשאבים ובכלל זה תקני השירות הלאומי. ולגבי התקנים שהועברו לתקציב הרשות עבור אוכלוסיות מיוחדות, אותם היא מקצה.

<דרור גרנית:>
התוצאה הזאת עוד פחות טובה - - -

<היו"ר אלי אלאלוף:>
היא פחות טובה. אני מסכים.

<דרור גרנית:>
היא פחות טובה והיא גם פחות ריכוזית מההצעה הממשלתית.

<שולי מועלם-רפאלי (הבית היהודי):>
בואו נשאר עם הצעת הממשלה.

<דניאל פרג:>
יש פה סתירה בין שני הדברים. אתם אומרים שהממשלה תחליט על סדרי העדיפות לתקנים - - -

<נעה בן שבת:>
גם את חלוקת המשאבים. גם - - - גם סדרי עדיפויות וגם אחת לשנתיים היא תגיד: החינוך יקבל 40% מהתקנים - - -
<דניאל פרג:>
אם יהיה כזה מנגנון שהממשלה תאמר: חינוך מקבל 40% - - -

<נעה בן שבת:>
לא משרד החינוך – נושא החינוך.
<דניאל פרג:>
נושא החינוך. אבל בפועל יש בעיה איך התקנים באמת יוקצו. את אומרת שתהיה איזושהי חלוקה מערכתית מלמעלה. איך בפועל חינוך? יש הרבה מקומות בהם אפשר להשים בנות בחינוך.

<שולי מועלם-רפאלי (הבית היהודי):>
זו העבודה של משרד החינוך, גברתי. בזה יש מחלוקת סביב השולחן הזה. האם את תחליטי איך יחלקו את התקנים במשרד החינוך או משרד החינוך?

<היו"ר אלי אלאלוף:>
לא, לא - - -

<דניאל פרג:>
המנגנון בפועל צריך להיקבע. זה לא חייב להיות בתוך משרד החינוך, יכול להיות שיקבעו לחינוך ולרווחה ולבריאות. צריך להבין איך החלוקה הזאת תבוצע בפועל. המנגנון לא ברור. אין שום בעיה שאחת לשנתיים יהיו החלטות של - - -

<היו"ר אלי אלאלוף:>
פה יש שני רצונות שצריכים להיפגש. אחד, המערכת של החינוך או של הרווחה או כל שירות אחר או כל מסגרת אחרת שיכולה להגיד: יש לי מסגרת תקציבית כזאת ויש לי צרכים כאלה.

מצד שני, הרשות צריכה להסכים שלא משרד אחד ייקח לו את כל המכסות מפני שזו לא תהיה חלוקה מאוזנת, מה גם שלא בטוח שמשרד הביטחון ישחרר בכמויות של כל אחד ואחד. יש גם מרכיב שנקרא ביטחון. אל תשכחו שזאת אוכלוסייה מיוחדת, זו אוכלוסייה שצריכה לקבל שחרור ממשרד הביטחון.

לכן, התיאום הזה למעלה נעשה על-ידי הרשות והמפגש עם כל אחד מהמשרדים, היא צריכה לתאם, היא צריכה לראות. ולכן, אחת לשנתיים הממשלה תקבע כמה היא מקצה לכל אחד מהתחומים כי יש פה תחומים.
אני רואה שבמצב הנוכחי, זה אופטימלי. הייתי מעדיף ששרד אחד קבוע – אתם יודעים מה הייתה הכוונה שלי, למה כל פעם, אפילו מתבלבלים ואומרים משרד השיכון, משרד החקלאות. מזל שלא מחלקים מחדש עוד שבוע את המשרדים, אז נגיע למשרד אחר.

אני בעד שפעם יהיה השירות הלאומי-אזרחי במשרד אחד קבוע. תארו לכם שצה"ל היה עובר. מזל שזה יותר מדי גדול מכדי לעבור. משרד אחד שיהיה קבוע. ראייה כוללת של רשות, ביצוע בשליטת הרשות – כל זה לא אפשרי במתכונת הנוכחית. במיטה הלא נעימה הזאת אנחנו נמצא דרך לפעול.

אני מציע, שיהיה ברור, פה קבענו דברים, אנחנו נסיים ונביא את זה להצבעה ברגע שהניסוח יהיה מותאם. למי שיש הערות, שתדעו, אני מהיום לא מקבל שום הערה חדשה, שום הצעה חדשה. מי שרוצה – שיחפש ועדה אחרת. מהיום, אני מודיע, שכמעט שיטתית אני אפסול כל הצעה חדשה, אחרת לא נתקדם.
לא נתקדם. ותבינו, החוק הזה מפריע לוועדה להתקדם בהרבה אמוד חוקים אחרים. יש גבול כמה. חוק ההסדרים, עשינו את זה במהירות לעומת החוק הזה.

<מיקי לוי (יש עתיד):>
זה היה לחץ מסוג אחר.

<היו"ר אלי אלאלוף:>
נכון, אבל היה טוב, תאמין לי. אני לא חושב - - -

<מיקי לוי (יש עתיד):>
אני רק רוצה להגיד לתשומת לבך: זו הזדמנות באמת חד-פעמית להסדיר את העניין. אז אם יש הארות – עם אל"ף, לא עם עי"ן – שיכולות להיטיב עם החוק הזה לעתיד לבוא, ראוי שהיועצת המשפטית תבחן את זה. אם היא תפסול את זה, זה בסדר.
<היו"ר אלי אלאלוף:>
אני רואה את הצעות החוק. מחר בבוקר יבוא אדון אחר או גברת אחרת, וילכו ויעבירו בקריאה טרומית עוד פעם משהו – חית א-קצייר – הוועדה הזאת היא הקיר הנמוך שכולם מטפסים עליו. פה מתחילה להיות גמישות מיותרת. אני מרגיש רע מאוד מזה. מספיק.
<שולי מועלם-רפאלי (הבית היהודי):>
אפשר לסמן, אדוני, שנצביע ב-4 השבועות הקרובים כשהמושב מתקדם לסיומו.

<היו"ר אלי אלאלוף:>
זו השאיפה. אבל אתם יודעים כמה חוקים לוחצים עלי - -

<שולי מועלם-רפאלי (הבית היהודי):>
אני יודעת, אדוני.

<היו"ר אלי אלאלוף:>
- - כדי שאני אעביר לפני שאולי - - -

<מיקי לוי (יש עתיד):>
אם זה לא יהיה מושלם – זה לא יהיה בהצבעה - - -

<שולי מועלם-רפאלי (הבית היהודי):>
אבל מה שאנחנו עושים - - -

<מיקי לוי (יש עתיד):>
להגיד מעכשיו: אני קובע. זה לא ראוי.

<שולי מועלם-רפאלי (הבית היהודי):>
כן. זה מה שצריך לעשות. כמו שעושים - - -

<מיקי לוי (יש עתיד):>
לא.

<שולי מועלם-רפאלי (הבית היהודי):>
כן.

<מיקי לוי (יש עתיד):>
לא.

<שולי מועלם-רפאלי (הבית היהודי):>
טוב, על העניין הזה כנראה לא נסכים.

<יואב ארבל:>
לגבי ההצעה להוריד את זה לשנתיים. אני מבקש לחושב על זה עוד פעם ואני רוצה להסביר למה. כל החלטת ממשלה כזאת תגרור הרבה - - -

<היו"ר אלי אלאלוף:>
תגיד לי כמה.

<יואב ארבל:>
לדעתי, 5 שנים זה טוב, כי אנחנו צריכים פה את היציבות - - -

<היו"ר אלי אלאלוף:>
מה אתה אומר, מיקי?

<מיקי לוי (יש עתיד):>
אני בדעתך. יש כאן הרבה מאוד כסף, הרבה מאוד אפשרויות. כל שנתיים - - -

<היו"ר אלי אלאלוף:>
שולי אמרה שהיא בעד שנתיים.

<שולי מועלם-רפאלי (הבית היהודי):>
אני בעד שנתיים, אבל אני מקשיבה גם להם. אם הם אומרים זה לא מציאותי - -

<אורי שיינין:>
אני אומר שיש פה מערכת שלמה ומורכבת - - -

<שולי מועלם-רפאלי (הבית היהודי):>
- - אז בוא נעשה 3 שנים כמו - - -
<מיקי לוי (יש עתיד):>
אם היו קובעים אתי היום שזה במשרד החקלאות מהיום לעוד 20 שנה, לא הייתה לי בעיה להגדיל את זה ל-5 שנים. הידע אובד כזה עובר ממשרד למשרד.

<שולי מועלם-רפאלי (הבית היהודי):>
שיינין, תקשיב להם.

<אורי שיינין:>
מדובר על החלטה מורכבת - - -

<שולי מועלם-רפאלי (הבית היהודי):>
לא, תקשיב להם רגע - - -

<מיקי לוי (יש עתיד):>
- - -

<אורי שיינין:>
- - - מהרשות למועצה, לשר, לממשלה – פעם בשנה-שנתיים, אני אומר, זה מכניס את כל המערכת לחוסר יציבות - - -

<דרור גרנית:>
כל הרעיון בתכנית הרב-שנתית היה - - -

<היו"ר אלי אלאלוף:>
רגע. למה כולם בבת-אחת מדברים?

<יואב ארבל:>
אם יורשה לי לסיים.

<היו"ר אלי אלאלוף:>
תסיים.

<יואב ארבל:>
הייתי נשאר ב-5 שנים. צריך להבין שבנות שירות לאומי, בחודשים ינואר-פברואר, כבר נרשמות. אם לא יידעו מה יקרה בשנה הבאה, אנחנו מכניסים את המערכת לחוסר יציבות. ככה לטעמי. לכן אני אומר - - -

<שולי מועלם-רפאלי (הבית היהודי):>
לפחות פעם ב-3 שנים ועד 5 - - -

<מיקי לוי (יש עתיד):>
הטיעון הזה גם נכון ל-5 שנים.

<יואב ארבל:>
לא. רגע - - -

<מיקי לוי (יש עתיד):>
אם תהיה הסכמה, אני מוכן גם ל-3,000 שנה שזה יהיה במשרד אחד כדי שהידע לא יאבד. אי-אפשר לאחוז בשור בקרניו ולהגיד: זה כן אבל זה לא. אני מחפש ביקורת ובקרה. אם אתם תסכימו כאן שזה יהיה במשרד החקלאות מהיום לעוד 20 שנה, בבקשה. אני מוכן. אז הידע לא יאבד.
<שולי מועלם-רפאלי (הבית היהודי):>
אין לזה קשר, זו אותה רשות. אתה טועה.

<שר-שלום ג'רבי:>
אין לזה קשר לידע, אם מותר לי, אדוני היושב-ראש.

<היו"ר אלי אלאלוף:>
בבקשה.

<שר-שלום ג'רבי:>
חבר הכנסת מיקי לוי, קודם כל, גם אני חושש שזה רע לרשות לעבור ממקום למקום. אני רוצה לעשות סדר: לא אובד ידע אם אני עובר ממשרד לגמלאים לחינוך ,לכלכלה, למדע, לחלל, לטכנולוגיה או למה שאתה רוצה. 

<היו"ר אלי אלאלוף:>
כל זה היה במסלול?

<שולי מועלם-רפאלי (הבית היהודי):>
לא.

<שר-שלום ג'רבי:>
זה היה במסלול.

<שולי מועלם-רפאלי (הבית היהודי):>
זה היה?

<שר-שלום ג'רבי:>
כן, כל זה היה במסלול.

<שולי מועלם-רפאלי (הבית היהודי):>
אוי, סליחה.

<שר-שלום ג'רבי:>
רוה"מ, מדע, כלכלה, אזרחים ותיקים.

<שולי מועלם-רפאלי (הבית היהודי):>
חשבתי שהלכת - - -

<שר-שלום ג'רבי:>
עכשיו אנחנו הולכים עם מזמרה. אבל לא משנה, בשורה התחתונה אנחנו עוברים ממשרד למשרד - - -

<מיקי לוי (יש עתיד):>
עכשיו מגדלים חסה בשטחים.

<שר-שלום ג'רבי:>
עכשיו מגדלים חסה. אבל הידע לא נפגע. הידע הוא ידע של הרשות. אף אחד, סליחה, חוץ מהשר שלי, משרד החינוך לא מתערב לי בכלום ותמיד יהיה אחראי השר. הידע לא מתבזבז. יש כאן בעיה אחרת: הנושא של החשבות.

אני עצמאי בכל דבר, כמשרד ממשלתי לכל דבר, חוץ מחשב. עד שחשב המשרד לומד את כל ההתנהלות שלנו בשירות לאומי, מה זה שירות לאומי - - -

<מיקי לוי (יש עתיד):>
אז אובד ידע.

<שר-שלום ג'רבי:>
לא. אני אומר שאפשר לפתור את זה בדרך אחרת. בואו נחליט כאן שנעשה חשב לרשות.

<שולי מועלם-רפאלי (הבית היהודי):>
שיהיה חשב לרשות. נכון.

<שר-שלום ג'רבי:>
אני לא רואה כאן, ויסלח לי אדוני היושב-ראש - - -

<שולי מועלם-רפאלי (הבית היהודי):>
אם דואגים לידע, זה נשמע כמו פתרון טוב.

<שר-שלום ג'רבי:>
אני לא מבין בפוליטיקה, אבל אתה, אדוני היושב-ראש, מבין בפוליטיקה – הרי בסוף זה הסכמים קואליציוניים - - -

<היו"ר אלי אלאלוף:>
אני מבין בפוליטיקה? 

<אורי שיינין:>
התקציב לא אצלך, למה אתה צריך חשב?

<שר-שלום ג'רבי:>
כי התקציב אצלי.

<אורי שיינין:>
אמרת לפני רגע שאתה לא רוצה את התקציב אצלך. אם ה-600 מיליון אצלך – מובן לנו שאתה רוצה את החשבות.

<שר-שלום ג'רבי:>
לא. יש תקציב של הרשות.

<אורי שיינין:>
אם אין לך - - -

<שולי מועלם-רפאלי (הבית היהודי):>
ישר נבהלו במשרד האוצר.

<אורי שיינין:>
- - - שתיים וחצי שקל?

<שר-שלום ג'רבי:>
שתיים וחצי שקל? קודם כל, תעלה אותו, אז זה לא יהיה שתיים וחצי. אבל זה גם לא שתיים וחצי שקל. אני לא מבין למה אגף תקציבים, מפריע לו העניין. חשבתי שהוא יתמוך בזה.

<אורי שיינין:>
אני תומך. אם אתה לוקח את הכול אליך - - -

<שר-שלום ג'רבי:>
אני לא מדבר עכשיו על הכול עלי או לא עלי. אני אומר שגם עכשיו, כשמדברים כאן על המקצועיות - - -

<אורי שיינין:>
אי אפשר גם לאכול את העוגה וגם להשאיר - - -

<שולי מועלם-רפאלי (הבית היהודי):>
אבל דווקא, שיינין, אם יהיה לו חשב משלו, הפיקוח שלו יהיה יותר טוב.

<אורי שיינין:>
פיקוח על מה? על - - -

<שר-שלום ג'רבי:>
אני אגיד לכם על מה. אם הגופים - - -

<היו"ר אלי אלאלוף:>
הנושא הזה לא לדיון בשלב זה.

<שולי מועלם-רפאלי (הבית היהודי):>
אני שואלת - - -

<היו"ר אלי אלאלוף:>
לא בדיון בשלב זה.

<שולי מועלם-רפאלי (הבית היהודי):>
הבנתי, הבנתי. הבנתי את התיקון שמתקנים אותי פה.

<דניאל פרג:>
אני רוצה לחזור לנושא הקודם, בראייה שלנו ההצעה שעלתה לחזור למצב המקורי. אנחנו נשארים במצב הנוכחי שאין לנו שום הקצאה ממלכתית, אין לנו ראייה רוחבית, אנחנו מותירים את המצב על כנו, להיפך מההצעה שכרגע קיימת. לפי דעתי, אנחנו גם מרעים את המצב. זו עמדתנו.
<היו"ר אלי אלאלוף:>
אני מבקש להפסיק את הדיון בנקודה הזאת. נחשוב בינינו ונחזור אליכם. נמשיך.

<נעה בן שבת:>
פסקה (3) לסעיף 21 בעמוד 34 תפקיד הרשות: "לבצע בקרה ופיקוח על הפעילות בתחום השירות האזרחי ועל הגופים המוכרים, הגופים המפעילים המשרתים בשירות לאומי-אזרחי והמתנדבים".
משרתים זה לפי חוק שירות לאומי-אזרחי. אני לא יודעת אם צריך לכתוב את זה כאן או במסגרת ההחלה שאנחנו מחילים את הסעיף הזה שם. כיוון שזו שאלת נוסח, אני מציעה לא לפתוח את זה פה כרגע. בכל מקרה, זאת הכוונה.
הייתה בקשה של החשב הכללי להבהיר שביצוע בקרה ופיקוח יכול להיות גם בעצמה או באמצעות מי מטעמה, כדי להבהיר שגם החשב הכללי יוכל לבצע את זה מטעם הרשות.

<שולי מועלם-רפאלי (הבית היהודי):>
איפה את? איבדתי אותך.

<נעה בן שבת:>
עמוד 34, בסעיף 21 פסקה (3). זה בעצם לבצע או בעצמה או באמצעות מי מטעמה – הם מציעים להוסיף את המילים "בעצמה או באמצעות מי מטעמה" – בקרה ופיקוח על הפעילות בתחום השירות האזרחי ועל הגופים המוכרים, הגופים המפעילים המשרתים בשירות לאומי-אזרחי והמתנדבים.
<שר-שלום ג'רבי:>
אני לא מבין, החשב הכללי יעשה את הפיקוח?

<נעה בן שבת:>
זאת הייתה בקשתם.

<שולי מועלם-רפאלי (הבית היהודי):>
לא, לא.

<דניאל פרג:>
נבהיר את הדברים. המטרה שלנו היא חד-משמעית לא להחליף את הרשות. הרשות, כבודה במקומה מונח והיא זאת שאחראית על כל הסיפור של השירות הלאומי. אנחנו חושבים שאם יהיה צורך שהחשב הכללי יתערב בביקורת – כמובן שה לא עניין של להחליף את הרשות – לעשות ביקורת על פעילות הגופים - - -
<שולי מועלם-רפאלי (הבית היהודי):>
יתכבד החשב הכללי ויפנה לרשות ויקבל את האישור שלה. למה צריך להכניס את זה בחוק?

<דניאל פרג:>
אני לא אומרת שאנחנו מחליפים את הרשות. אם אנחנו נעשה איזושהי ביקורת, זה כמובן יהיה בשיתוף הרשות. זה דבר מוסכם. אנחנו לא עושים דברים לבד. זה בשיתוף עם הרשות ואין כל כוונה להחליף אותה.
<שר-שלום ג'רבי:>
זה לא מה שכתוב.

<שולי מועלם-רפאלי (הבית היהודי):>
אני מתנגדת לזה. זה לא מה שאמרת ולא מה שכתוב.

<מיקי לוי (יש עתיד):>
600 מילון - - -

<שר-שלום ג'רבי:>
לכם יש בעיה לעשות פיקח על כל משרד אחר? החשב הכללי מותר לו לעשות כל פיקוח שהוא רוצה, לא?

<דניאל פרג:>
חד-משמעית נכון.

<שר-שלום ג'רבי:>
אז למה אני צריך - - -

<שולי מועלם-רפאלי (הבית היהודי):>
יפה. אז למה פה את צריכה להכניס את זה בחוק? למה?

<מיקי לוי (יש עתיד):>
תנו לה לדבר. רגע, חבר'ה, מה קרה? תנו לה לדבר.

<היו"ר אלי אלאלוף:>
שולי, איך היה בשבת?

<שולי מועלם-רפאלי (הבית היהודי):>
הייתה שבת נהדרת.

<דניאל פרג:>
אנחנו לא מדברים על פיקוח על הרשות. אנחנו מדברים על פיקוח על הגופים המוכרים. לכן, אני אומרת שבמידה והרשות עושה איזושהי ביקורת, החשב הכללי יוכל להיות בשיתוף עם הרשות ולעשות את הביקורת יחדיו. אנחנו לא מחליפים בשום צורה את הרשות.
<מיקי לוי (יש עתיד):>
יש לך בעיה עם זה, שר-שלום?

<דרור גרנית:>
כן, כן. זה לא נכון.

<שולי מועלם-רפאלי (הבית היהודי):>
זה לא. זה לא.

<היו"ר אלי אלאלוף:>
רגע, תן לנו. משרד המשפטים מנהל את המדינה?
<דרור גרנית:>
חס וחלילה. חס וחלילה - - -

<היו"ר אלי אלאלוף:>
יש לי הרגשה - - - מעלים מדינות, שתי מדינות, 3 מדינות - - - תתפסו את המקום שלכם, משרד המשפטים, הגיע הזמן.

אני רוצה לשאול היום, שר-שלום ברשותך, אם היום בא החשב הכללי ומבקש לבדוק דברים, אתה מעמיד לרשותו?

<שר-שלום ג'רבי:>
בוודאי. אני חייב.

<שולי מועלם-רפאלי (הבית היהודי):>
ברור.

<היו"ר אלי אלאלוף:>
אתה מעמיד לרשותו את האפשרות. אז מה הבעיה? למה זה צריך להיות?
<שר-שלום ג'רבי:>
הם רוצים לבדוק את הגופים המוכרים.

<היו"ר אלי אלאלוף:>
כן, למה לא?

<נעה בן שבת:>
נכון.

<שר-שלום ג'רבי:>
זה לא עניין שלי.

<נעה בן שבת:>
לך יש תפקיד לבצע והתפקיד הזה מוגדר פה בפסקה (3). התפקיד שלך הוא לבצע בקרה ופיקוח על הפעילות בתחום השירות האזרחי על הגופים המוכרים, על הגופים המפעילים. הם רוצים לבוא ולהגיד: לפעמים תיתן גם לי לבצע מטעמך את הבקרה הזאת, ככה אני אוכל לבקר את - - -

<שר-שלום ג'רבי:>
יש לי הצעת ייעול: בואו נאפשר לחשב הכללי - - -

<מיקי לוי (יש עתיד):>
מה לא בסדר בזה?

<שר-שלום ג'רבי:>
הכול בסדר - - -

<שולי מועלם-רפאלי (הבית היהודי):>
לא יאומן.

<מיקי לוי (יש עתיד):>
מה "לא יאומן", שולי? תסבירי מה לא בסדר.

<שולי מועלם-רפאלי (הבית היהודי):>
לא יאומן שהחשב הכללי מחליט לעשות בחוק הזה כבתוך שלו - - -

<היו"ר אלי אלאלוף:>
זה לא בחוק הזה.

<שולי מועלם-רפאלי (הבית היהודי):>
רק בחוק הזה.

<היו"ר אלי אלאלוף:>
לא נכון.

<שולי מועלם-רפאלי (הבית היהודי):>
רק בחוק הזה. הם סימנו - - -

<דניאל פרג:>
שנייה - - -

<שולי מועלם-רפאלי (הבית היהודי):>
סליחה, עכשיו אני מדברת, ברשותך. קיבלתי רשות מהיושב-ראש של הוועדה.

אני מתנגדת לזה מכל וכל. בעיני, יש פה עשייה שהיא לא תקינה בעליל. קודם כל, זה כאילו אתם מציגים את הרשות כמקום בעייתי. עונה עכשיו ראש הרשות לשאלתו של יושב-ראש הוועדה שהכול פתוח בפניכם, זה אחד; מבקר המדינה מבקר את הרשות ואת הגופים, שתיים.

אני שואלת את עצמי מה גרם לכם לראות את הסעיף הזה ולרצות להיכנס גם בתוכו? בעיני זה דבר לא תקין כי אתם לא עושים את זה במקומות אחרים שהם באותו מעמד. סליחה, עם כל הכבוד לחשב הכללי, לאוצר, יש לכם מקום גדול במדינת ישראל, נראה לי שלא נכון להיכנס במקומות שאתם לא צריכים להיכנס בהם.

אני מתנגדת לזה מכל וכול. אני חושבת ששיתוף הפעולה הגרוע והנואל שרואים פה בין החשב הכללי באוצר לבין חלק ממי שיושב מסביב לשולחן הזה, צריך להגיע לסופו. הגזמתם.

<היו"ר אלי אלאלוף:>
מיקי, בבקשה.

<שולי מועלם-רפאלי (הבית היהודי):>
שיינין, הגזמתם.

<מיקי לוי (יש עתיד):>
אני אדבר בשקט. לאור הביקורת שעשיתי בתפקידי הקודם ולכך שכספים מצאו את מקומם גם במשרד הרווחה, שתועלו לא למקומות חוקיים – החשב הכללי באוצר ממונה על כספי המדינה ואחראי גם מבחינת חלוקת התקציבים באגף התקציבים.

אני לא רואה מניעה. אנחנו המחוקקים נבלום את מי שרוצה לבוא ולעשות ביקורת ובקרה? נראה  לי לא בסדר. 600 שקל.

<היו"ר אלי אלאלוף:>
דניאל, בואי נקשיב לכמה והערות ואז תגיבי.

<צבי במברגר:>
אני רוצה להזכיר שאנחנו כפופים ממילא לביקורת של מבקר המדינה, של רשם העמותות,  של רשות השירות הלאומי, של משרדי הממשלה השונים שאנחנו חתומים מולם על חוזים. תוספת. אפשר תמיד להגיד שזה בסדר, אבל צריך תמיד לזכור את המעמסה, גם הביורוקרטית, שעוד בדיקה ועוד בדיקה מטילות ולא בהכרח החשב הכללי יצליח למצוא ממצאים שכל אותם גופים שפרטתי – שהם מכובדים כשלעצמם – לא הצליחו למצוא.
<היו"ר אלי אלאלוף:>
תודה.

בבקשה, דרור.

<דרור גרנית:>
אני אתחיל מהכי טכני ומזה אני אגיע לעיקרון. הסעיף הזה הוא בוודאי לא המקום הנכון להכניס את המעורבות של החשכ"ל. הסעיף הזה מדבר על התפקידים שבליבת העשייה של הרשות: הקרה והפיקוח על הגופים המוכרים, על הגופים המפעילים ועל המתנדבים. זה עמוד השדרה של הפעילות של הרשות. לחשכ"ל בוודאי שאין מקום להיכנס לתוך הסעיף הקטן הזה.

עכשיו אני אדבר על המהות. בעצם זה חוזר לשאלה איך אנחנו מייצרים את ההתקשרות מול הגופים המוכרים. יתקנו אותי היושבים הנכבדים סביב השולחן אם אני טועה, הכוח של החשכ"ל נובע מזה שהוא אחראי על ההתקשרויות החוזיות והכספיות של המדינה.
לכן, המקום שבו הוא מפעיל את הכוח הזה הוא במסגרת ההתקשרויות. כלומר בחוזים שנחתמים עם הגופים המוכרים הוא מכניס סעיפים שאומרים: אני יכול לדרוש ממל ניירות, אני יכול לדרוש ממך מסמכים, אני יכול לדרוש ממך תיעוד במועד כזה או במועד אחר - - -

<היו"ר אלי אלאלוף:>
תקצרו. אנחנו קצת - - -

<דרור גרנית:>
הכוח הזה של החשכ"ל עומד לו ולכן, לטעמי, בכל הכבוד, לא צריך להכניס הוראה ספציפית בחוק הזה.

יותר מזה, אני חושב שבחשכ"ל לא חושבים מספיק רחב במובן הזה שאם נכניס את ההוראה פה, תקום שאלה בהקשרים אחרים, יגידו: רגע, כשרצו לתת לכם, נתנו לכם במפורש, אז אולי זה אומר שאין לכם במקומות אחרים. לכן, זה בעיני לא נכון.

מה שרלוונטי – ברשות אדוני, זוהי השאלה האחרונה – ככל שהתמונה מרוכזת יותר והתקציבים מוקצים ביחד ומתוקשרים ביחד ויש התקשרות אחת מרכזית, אז ברור שהחשכ"ל יהיה צד לה. ככל שהתמונה מבוזרת יותר, ברור שלחשכ"ל יהיה יותר קשה לבצע את הפיקוח והבקרה מהכוח החוזי שלו.
לכן, הסעיף הזה, יש השלכה שלו מהסעיף הקודם לענייני החשכ"ל. זאת אומרת, ככל שהתמונה יותר מרוכזת, יהיה יותר קל לבצע - - -

<היו"ר אלי אלאלוף:>
הבנתי. אם הבנת, הבנו.

כן בבקשה, אדוני.

<אברהם מאיר:>
תקצבנו ב-3 מיליון מערכת מחשוב שתהיה מערכת מחשוב אחידה לכל המשרדים ולכל הגופים המוכרים. אני חושב ששם יהיה הסיפור של הפיקוח. מרגע שתהיה מערכת מחשוב אחת, בכל מקרה יהיה הרבה יותר קל לכולם לפקח על התקציבים ועל כל תקן של בת שירות.
<היו"ר אלי אלאלוף:>
כן, דוד. בבקשה.

<דוד פלבר:>
בלי קשר לכל הדיון הקודם, אבל לגבי אותו סעיף, סעיף (3) לגבי הבקרה והפיקוח. אני מבקש לחדד שמשרד החינוך מקיים תהליכים של פיקוח בכלל במוסדות שלו וספציפית במוסדות שיש בהם בנות שירות לאומי.

יש לנו מערך, לא גדול אמנם, של מפקחים שמסתובבים בבתי הספר. הם מוודאים את עבודת הבנות. יש לנו כללי הפעלה שלפעמים שונים ממקומות אחרים.

<היו"ר אלי אלאלוף:>
גם לכם יש נציג החשב במשרד.

<דוד פלבר:>
אמרתי בלי קשר לעניין החשבי. אני מדבר על זכות הפיקוח.

<נעה בן שבת:>
הם אומרים שהם כגוף מפעיל עם הסכמים עם הגופים המפעילים - - -

<שולי מועלם-רפאלי (הבית היהודי):>
יש להם ממילא פיקוח.

<דוד פלבר:>
אנחנו גם מקיימים במקביל מערכת שלנו של - - -

<דרור גרנית:>
סמכויות משרד החינוך מוסדרות בחוק הפיקוח על בתי הספר, והסמכויות האלה לא נגרעות בחקיקה הזאת. זה לא רלוונטי לעניין.

<היו"ר אלי אלאלוף:>
דניאל, בבקשה. בואו נקשיב לנציגת החשב.

<דניאל פרג:>
אני לא כל-כך מבינה את ההתנגדות הרבה שיש פה לביקורת של החשב הכללי. התנגדות לא ברורה. אבל חייבים להבין שהנושא הזה של השירות הלאומי הוא לא ספציפי לאף אחד ממשרדי הממשלה. זה נושא מאוד רוחבי שהכסף שיוצא עליו למטרות טובות כמובן, מסתכם במאות מיליוני שקלים.

מאחר והחשב הכללי אחראי על ביצוע תקציב המדינה, אני חושבת שבמקום הזה אנחנו נוכל לבוא ולעשות ביקורת. לפי דעתי זו בקשה מאוד לגיטימית. אני לא מבינה את ההתנגדות הרבה שסובבת סביב השולחן הזה.

כמובן, כמו שאמרתי כבר בראשית דברי, אנחנו לא באים להחליף את הפיקח והבקרה של רשות השירות הלאומי. יש לה הרבה מאוד נושאים בפעילות שלה וממש שונה זה מזה לעשות ביקורת חד-פעמית ולעשות פיקוח שוטף אחר פעילות הגופים המוכרים והגופים המפעילים. אלה שני דברים שונים זה מזה.

זה בלי שום קשר לביקורת של מבקר המדינה. אנחנו לא באים להוסיף עוד מטלות על הגופים המוכרים, חד-משמעית לא. כמובן שביקורת של מבקר המדינה שנעשו בעבר נלקחות בחשבון גם בביקורות שאנחנו מבצעים. זו העמדה שלי.
<היו"ר אלי אלאלוף:>
עוד מישהו רצה להוסיף?

<נעה בן שבת:>
אני רוצה להבהיר שאנחנו מדברים פה על שני סוגים שונים של בקרות. יש את הבקרה שכל משרד, כשהוא מתקשר עם גוף מפעיל, גם בהסכמי מימון, הוא מבצע את הבקרה שלו. זה סוג אחד של התקשרות. כשגוף מוכר עורך עם גוף מפעיל אז יש גם כן סוג מסוים של בקרה או התחייבות לבקר.

אבל שכשאנחנו מדברים על פעולה שהרשות כרגולטור, מפקחת ומבקרת את כל הגופים, את כל הגורמים שפועלים בתוך המערכת הזאת, זה סוג אחר של בקרה וזה סוג אחר של ראייה של הדברים.

לכן, בעיני זה נראה שסה מתאים לסעיף הזה ומתאים להוראה הזאת כי הכוונה פה היא להסתכלות-על על כל המערכת שעוסקת בשירות הלאומי. זה לא אומר שהחשב הכללי מחליף את הביקורת המהותית שאמורה הרשות לעשות אלא שהרשות יכולה להגיש שמטעמה היא מבקשת מהחשכ"ל לעשות איזושהי בקרה חשבונאית. זה אמור להיות משהו ביוזמת הרשות, זה לא משתלט על הרשות.
<מיקי לוי (יש עתיד):>
ואם זה יהיה הפוך?

<שולי מועלם-רפאלי (הבית היהודי):>
לא נכון. זה ממש לא מה שיהא אמרה, נעה. נעה, זה ממש לא מה שהיא אמרה וזה גם לא יהיה ככה. אתן יודעות זה.

<מיקי לוי (יש עתיד):>
ואם זה יהיה הפוך שהחשב הכללי יבוא ויבקש?

<נעה בן שבת:>
אני לא חושבת שהוא יכול. אני לא חושבת שזה מאפשר לו באופן עצמאי כשהוא לא בא מטעם הרשות, והרשות לא פונה ואומרת שהוא יפעל מטעמה, אז הבקשה להוסיף פה "לבצע בעצמה או באמצעות מי מטעמה" זה יהיה ממילא החשב הכללי.
<דניאל פרג:>
אחד היתרונות של החשב הכללי היא שהמומחיות שלו היא לעשות ביקורת. במקרה הזה, כל גוף מפעיל שמתקשר עם גופים מוכרים, מתקשר עם אחד, שניים או שלושה גופים מוכרים. במקרה הזה ההסתכלות היא מלמעלה וזה נכון שיש מערכת שתטפל בחשבונות אבל לא בקטע של ההתנהלות.

זאת אומרת, צריך להפריד בין ההתנהלות של גופים מוכרים לבין הגשת החשבונות והדיווח השוטף שלהם. פה אתה מסתכל בארייה רוחבית על כל הגופים המוכרים, בודק הצלבות, בודק את כל ההתנהלות ברמה של כל הגופים והגורמים שמעורבים בפעילות הרשות, ולחשב הכללי יש מומחיות וידע - - -

<שולי מועלם-רפאלי (הבית היהודי):>
בואי נסגור את הרשות ונעביר את הכול לחשכ"ל.

<מיקי לוי (יש עתיד):>
היא לא אומרת את זה. היא לא אומרת את זה.

<שולי מועלם-רפאלי (הבית היהודי):>
כל הדברים שאמרת עכשיו עושה ממילא הרשות. לא יאומן.
<מיקי לוי (יש עתיד):>
עזבי אותה, היא לא אומרת את זה. היא רק - - -

<שולי מועלם-רפאלי (הבית היהודי):>
בפירוש כן. גברתי אומרת: נעשה כך ונעשה כך ונעשה כך. כאילו לא קיימת רשות, כאילו לא ממילא הרשות עושה את זה. או שאני לא מצליחה להבין או שאת לא מצליחה להסביר.

<דניאל פרג:>
אז אני אסביר - - -

<שולי מועלם-רפאלי (הבית היהודי):>
אבל את אומרת דברים שממילא כבר היום מתקיימים על ידי הרשות.

<מיקי לוי (יש עתיד):>
לא נכון. זה לא נכון.

<מיקי לוי (יש עתיד):>
ועוד איך זה נכון.

<דניאל פרג:>
כמו שאמרתי קודם, אנחנו לא באים להחליף ולו לשנייה אחת את הרשות בפעילות שלה. הפעילות שלה שוטפת כל השנה. זה התפקיד שלה - - -
<שולי מועלם-רפאלי (הבית היהודי):>
מצוין. וכשתרצו לעשות בדיקה של החשכ"ל, תפנו לרשות והרשות תפתח לכם את הכול, כמו שאמר יושב-ראש הרשות. מה עכשיו? מאיפה זה בא? כי אנחנו מנסים בעוד דרך להכניס אתכם לתוך החוק הזה?

<דניאל פרג:>
הכוונה שלנו - - -

<שולי מועלם-רפאלי (הבית היהודי):>
מבחינתי את לא צריכה יותר - - -

<דניאל פרג:>
אני מבינה, אבל בכל זאת אני אענה על דברים - - -

<שולי מועלם-רפאלי (הבית היהודי):>
ברור.

<דניאל פרג:>
הכוונה של החשב הכללי היא חד-משמעית. יש לו מספיק תפקידים בעבודתו.

<שולי מועלם-רפאלי (הבית היהודי):>
מצוין.

<דניאל פרג:>
אבל הכוונה היא שכשנעשית ביקורת – וביקורת נעשית באופן חד-פעמי – מאחר ולחשב הכללי יש את הידע והיכולות, אנחנו לא באים להחליף את הרשות, אלא לעשות יחדיו את הביקורת. זו הכוונה בלבד.

<היו"ר אלי אלאלוף:>
אני רוצה לסכם מטעמי את הדברים. שולי, בבקשה. זה ברור שהדרישה של החשב באה בעקבות חששות שבבדיקה כרגע. בואו לא נשלה את עצמנו, בואו לא נסתיר את העובדות. המצב היום הוא בעקבות מה שקורה בביקורת שהיא כבר לא של החשב אלא של הגופים החוקרים במדינה.

לכן, היא אומרת באמצעות הרשות היא יכולה מדי פעם, איפה שיש לה חששות, ללכת ולעשות ביקורת עומק. מה רע בזה? מה יש לכם להסתיר? מה פתאום אתם כל-כך חושדים וחוששים שיבדקו אתכם? מה זה. בשבילי "אתכם" זה הגופים, אלה החשובים, אלה הפוליטיקאים כמוני. מה רע בזה?
מה גם שאם ימצאו ויעזרו להם לתקן, זה רק לטובת השירות של אותן בנות. עני לא מבין. אני הייתי ממונה על איזו תכנית קטנה, לבד, של 300 מיליון שקל. לבד. באו יום אחד ואמרו: אלאלוף, חסר לך 48 מיליון שקל. אתם יכולים לתאר איזה פחד זה?

אז בדקנו ביחד ובסוף החזירו לי 6,000 שקל. כי אני שקט. אם אתם שקטים, אז כל מי שיבוא – אהלן וסהלן, מבחינתי אין לי מה להסתיר. יש פה עובדת שטח לא נעימה שאת גם בעצמך הזדעזעת. אני מקווה ואני מאחל לכל מי שבחקירה, מלמעלה למטה, שרק יצא זכאי. זו התפילה האישית שלי כאזרח פשוט של המדינה. אני לא רוצה אשמים, לא רוצה בתי סוהר, חס ושלום, כל המילים הנושאיות.

אבל פה יש תקדים לא סימפטי שדורש איזו בדיקה באמצעות הרשות. האחריות מטעמו. ילך נציג החש לבדוק  את זה מטעמה, מטעם הרשות. תארה איפה הסמכות. הוא יכול להגיד: אני לא אתן לך רשות לבדוק. זה בידיים של הרשות. לדעתי זה נעשה בצורה הכי הגונה שלא מביא את האווירה הלא נעימה שאנחנו כאילו רוצים לייצר.

חברים, שנדע, יש לנו מה לתקן כל הזמן. גם הגופים הטובים ביותר יכולים לתקן את עצמם. אין פה גוף אבסולוטי, חוץ ממנו למעלה, שלא מתקן. אז באמת תאפשרו את זה. אני בעד להשאיר בסמכות הרשות לאשר לחשב הכללי ללכת לצ'ופצ'יק של הצ'ופצ'יק. זה לא מפריע לכם.
<שולי מועלם-רפאלי (הבית היהודי):>
אדוני, אם זה בסמכות הרשות, אז כל הדיון הזה מתייתר. מה שהציגה פה הגברת מהחשב – סליחה, שכחתי את שמה.

<היו"ר אלי אלאלוף:>
דניאל.

<שולי מועלם-רפאלי (הבית היהודי):>
הגברת דניאל. זה לא מה שאדוני סיכם בסוף. אם הכול עם הרשות ועל דעת הרשות וביחד עם הרשות, רוב הדיון שהיה פה מתייתר. מה שהיה פה קודם היה ניסיון לשים משהו אחר לחלוטין.
<היו"ר אלי אלאלוף:>
גברתי, ברשותך, בלי לפגוע באף אחד, כנראה גם לי לוקח זמן להבין. אני אומר שהחשב יכול לבקש מהרשות לעשות בדיקת עומק במקום זה או אחר, ואז הוא מקבל את זה - - - זה הכי פשוט - - -

<דרור גרנית:>
אדוני, הסמכויות של החשב, לטעמי ולהבנתי, לא צריכות להיות מעוגנות בחוק הזה כי הן קיימות בדינים אחרים.
<היו"ר אלי אלאלוף:>
לא. מפני שזו דרך מיוחדת. פה זו דרך מיוחדת. שיעשה את זה דרך הרשות. הוא יכול לעשות לבד, אתה יודע איך הוא יכול לייבש אותם? הוא לא מעביר כסף.

<נעה בן שבת:>
הוא לא גוף - - -

<דרור גרנית:>
- - - תסגרי לו את הברז.

<נעה בן שבת:>
דרור, הם לא גוף - - -

<היו"ר אלי אלאלוף:>
מה אתם מעדיפים, שלא ידברו ויסגרו את הכסף ואתה תהיה חנוק ככה? אתה רוצה שיסגרו את הברז?
<דרור גרנית:>
לא. חלילה.

<היו"ר אלי אלאלוף:>
אז תאפשר להם. בשביל זה צריך להיות החוק. אנחנו מבקשים דרך מיוחדת, דרך הרשות לעשות. אם לא - - -

<שולי מועלם-רפאלי (הבית היהודי):>
- - - אז בשביל מה ניהלנו את כל הדיון הזה?

<היו"ר אלי אלאלוף:>
אני לא יודע למה צריכים לעשות מזה - - -. הנוסחה שלי מקובלת?

<דניאל פרג:>
אם אפשר לשמוע את הנוסח, אני אשמח.

<נעה בן שבת:>
התפקיד של הרשות הוא לבצע בקרה ופיקוח על הפעילות בתחום השירות האזרחי על הגופים המוכרים, הגופים המפעלים המשרתים בשירות לאומי-אזרחי והמתנדבים, ורשאית לקיים בקרה כאמור באמצעות מי מטעמה.

<היו"ר אלי אלאלוף:>
לא. שכחנו פה שמדובר בכספים. פה את נותנת לכל אחד לבוא לבדוק את כל הפעילות.

<נעה בן שבת:>
לא. לכל אחד - - -

<דרור גרנית:>
בסעיף אחר ובנוסח אחר. אם רוצים - - -

<נעה בן שבת:>
סליחה. אני רוצה להבין על מה מדובר פה. אמרנו שהרשות יכולה לקיים, כמו שהיא מקיימת, על הגופים המוכרים, על הגופים המפעלים ועל המתנדבים, את הבקרה והפיקח כי זה התפקיד שאנחנו מועידים לה כרגולטור. זה בקרה ופיקוח.

היא רשאית לקיים את הבקרה באמצעות מי מטעמה. אנחנו אומרים אפילו יותר מאשר כספי. יש לנו פה בקרה ופיקוח. היא יכולה לבדוק איך - - -

<היו"ר אלי אלאלוף:>
אני אומר כולל כספי.

<נעה בן שבת:>
כולל גם פעילות אחרת.

<דרור גרנית:>
לא. מה פתאום? בפעילות אחרת אנחנו נעביר סמכויות פיקוח לשחקנים - - -? מה פתאום? סמכויות שלטוניות אנחנו נעביר לפקחים באמצעות אחר?

<היו"ר אלי אלאלוף:>
- - -

<דרור גרנית:>
רגע. אני אומר שהסעיף הזה רחב מדי. אם רוצים בכלל להכניס את זה – אני עדיין חושב שזו טעות – אם מכניסים את זה, זה בסעיף אחר.

<נעה בן שבת:>
- - - סעיף 51(ג1) יש לנו הוראות שמדברות על הדיווח הכספי שאנחנו מבקשים מהגופים המוכרים - - -

<דניאל פרג:>
אני מציעה - - -

<נעה בן שבת:>
סליחה, אם תאפשרי להסתכל בעמוד 67 בסעיף קטן (ג1) שאומר: "גוף מוכר יגיש לרשות לפי דרישתה דין וחשבון בדבר פירוט הכנסותיו והוצאותיו וימסור לה כל מידע הקשור לפירוט זה; השר רשאי לקבוע כללים בדבר פרטי הדיווח ומסירת המידע לפי סעיף קטן זה, לרבות אופן עריכתו, דרכי הכנתו, מועדי מסירתו, וגורמים שיפעלו מטעם הרשות לבדיקת הדיווחים והמידע.".
במילים האלה הכוונה הייתה להתייחס גם לחשב הכללי. פה זאת חובת הדיווח של גוף מוכר שיכולה להיות גם לחשב הכללי. אז אתם לא רוצים בפסקה (3) להכניס את זה?

<שולי מועלם-רפאלי (הבית היהודי):>
לא.

<היו"ר אלי אלאלוף:>
לא. רק בזה ולציין שהחשב יכול לעשות את זה באמצעות - - -

<נעה בן שבת:>
השארנו את זה "השר רשאי". אתה רוצה לכתוב שם שאפשר יהיה לפעול מטעם הרשות לבדיקת הדיווחים והמידע.

<היו"ר אלי אלאלוף:>
כן.

<שולי מועלם-רפאלי (הבית היהודי):>
כל פעם שהוא ניגש לשם, אני נהיית יותר עצבנית - - -

<נעה בן שבת:>
הרשות רשאית לבדוק את הדיווחים באמצעות מי מטעמה.

<שולי מועלם-רפאלי (הבית היהודי):>
האם הנציגה של החשכ"ל יכולה לתת את המידע שהיא נותנת לחבר הכנסת מיקי לוי גם לחברי כנסת אחרים או שזה משהו פרטי?

<מיקי לוי (יש עתיד):>
אני דיברתי איתה שיחה אישית.

<שולי מועלם-רפאלי (הבית היהודי):>
יש גבול. באמת יש גבול.

<היו"ר אלי אלאלוף:>
יש גבול להתעללות בנציגי המדינה שלנו.

<דניאל פרג:>
פה מחולק הסיפור של בקרה ופיקוח בסעיף אחד וקבלת מידע בסעיף אחר. חד-משמעית יש פה שני סעיפים נפרדים, ולכן, לקבל מידע זה טוב ויפה, אבל אם אנחנו רוצים לעשות פיקוח ובקרה, מכיוון שזה מחולק פה לשני סעיפים אני חושבת שהקטע הזה של נציגות החשב הכללי צריכה להיות בשני הסעיפים.

<דרור גרנית:>
לא. התשובה היא לא. זה סעיף אחר של פיקוח אחר. זו פעילות אחרת. זה דבר אחר - - -

<היו"ר אלי אלאלוף:>
דרור, מי אתה שתתקן אחרים?

<דרור גרנית:>
סליחה, אני מצטער. זו פשוט התנהלות ממש מרתיחה. התנהלות לא עניינית.

<דניאל פרג:>
אני מדברת חד-משמעית רק לביקורת. אני לא מדברת על - - -

<היו"ר אלי אלאלוף:>
אם הייתי פותח את הפה על המשרד שלך, דרור, כמה יש לי להגיד לך.

<דרור גרנית:>
בסדר. גם המשרד שלי לא נקי מספקות ואני מתנצל, אדוני, על ההתפרצות.

<דניאל פרג:>
אם אפשר לחזור על - - -

<היו"ר אלי אלאלוף:>
אנחנו דברנו, דניאל, ושיהיה ברור: פיקוח על הנושא הכספי, לא על התכנים. הפיקוח שלכם הוא על הכספי, ולכן זה מתאים להיות בסעיף הזה. אני לא רואה שום דבר, למה זה צריך להיות עכשיו? אני יודע שבסוף, כשתגיעו לכספי, תגידו: אבל בשביל מה מוציאם את הכסף? אז הרשות תיתן לכם את התשובה. 

חברים, זה מספיק. יש לי הצעה, אני תכננתי לפי האוכל, רציתי לעשות הפסקה מרבע ל-12 עד 12:15 כדי שיישאר לכם זמן כי המזנון נפתח רק ב-12:00 אם אתם רוצים - - -

<מיקי לוי (יש עתיד):>
12:00 והלאה.

<היו"ר אלי אלאלוף:>
כן. הלאה זה עד שלוש. אני לא בעד לאכול מאוחר מדי. רואים עלי. אני דואג לזה.

<שולי מועלם-רפאלי (הבית היהודי):>
אולי נעשה הפסקה? עכשיו ההפסקה?

<היו"ר אלי אלאלוף:>
אני מציע שנעשה הפסקה ונחזור ב-12:15. תודה.

<(הישיבה נפסקה בשעה 11:45 ונתחדשה בשעה 12:15.)>
<היו"ר אלי אלאלוף:>
בואו נתקדם, בבקשה, חברים. אני רוצה לציין שבהפסקה הייתה שיחה לא פורמלית עם אורי מאגף התקציבים ועם נציגת משרד הרווחה על ההצעה שלי. הם בודקים איזו אלטרנטיבה ואני הסכמתי שיחפשו אלטרנטיבה ויביאו לנו את זה.

<שולי מועלם-רפאלי (הבית היהודי):>
מימון תקנים של הרווחה.

<היו"ר אלי אלאלוף:>
עכשיו, חבר כנסת מיקי לוי, בבקשה.

<מיקי לוי (יש עתיד):>
בהתייעצות הלא פורמלית שגם חברת הכנסת שולי מועלם הייתה בה וגם נציג משרד המשפטים וגם שוקי, אמרנו שאם אין הסכמות לגבי הסוג של התיקון, שסעיף (1) יישאר כפי שהוא.
<היו"ר אלי אלאלוף:>
אני חושב שהגענו לסיכום שאמור לענות ולהרגיע את כולם שזה בסדר. 

<מיקי לוי (יש עתיד):>
אם סעיף (1) יישאר כמו שהוא – דניאל, תרימי יד בבקשה. תגידי - - -

<שולי מועלם-רפאלי (הבית היהודי):>
זה טוב שאנשי החשכ"ל שהוא משרד ממשלתי, עובדים עם חברי אופוזיציה נגד החלטות ממשלה. אבל זה בסדר, זה מעולה.

<מיקי לוי (יש עתיד):>
אבל עמדת לידנו.

<היו"ר אלי אלאלוף:>
- - - עובד עם חברי קואליציה שהם לא - - -

<מיקי לוי (יש עתיד):>
אני לא מבין מה רע בזה.

<נעה בן שבת:>
פסקה (1) זה דווקא בהתאם להחלטת ממשלה כי זה היה - - -

<מיקי לוי (יש עתיד):>
מה רע בזה?

<שולי מועלם-רפאלי (הבית היהודי):>
שאתה נותן הוראה למישהי של החשכ"ל להרים יד ולהגיד מה שיש לה בניגוד לעמדת הממשלה. 

<מיקי לוי (יש עתיד):>
אני לא אחראי עליה.

<שולי מועלם-רפאלי (הבית היהודי):>
יש איזו התנהלות מינימלית בכנסת.

<מיקי לוי (יש עתיד):>
זה לא בניגוד להחלטת הממשלה.

<שולי מועלם-רפאלי (הבית היהודי):>
בניגוד להחלטת הממשלה. יש התנהלות מינימלית.

<היו"ר אלי אלאלוף:>
אל תפתחו את זה. אני מבקש מהמחנה שלך לא לפתוח את זה כי הוא מחייב אותנו בלי להשתמש במושגים של סמוטריץ - -

<שולי מועלם-רפאלי (הבית היהודי):>
בסדר.

<היו"ר אלי אלאלוף:>
- - כדי להגיד מה שהוא אומר על האחרים. על האחים שלו.

<נעה בן שבת:>
אנחנו נחזור בדיון הבא לנושא של פסקה (1) ולנושא של - - - והנושא הזה נשאר פתוח - - -

<היו"ר אלי אלאלוף:>
זה לא פותר לי את הבעיה שאני הצעתי לפתור. אני חושב שלחשכ"ל יש זכות לעשות ביקורת באמצעות הרשות בכל רמה שימצאו לנכון. יש גם שיקול דעת לרשות, הרשות יכולה להגיד לא.
<מיקי לוי (יש עתיד):>
אם אפשר במקום "באמצעות" לכתוב "בתיאום", זה יהיה לי על הכיפאק.

<שולי מועלם-רפאלי (הבית היהודי):>
אני מתנגדת.

<מיקי לוי (יש עתיד):>
נצביע.

<שולי מועלם-רפאלי (הבית היהודי):>
נצביע.

<היו"ר אלי אלאלוף:>
- - - זה תאום - - -

<מיקי לוי (יש עתיד):>
- - - אני לא - - -

<שולי מועלם-רפאלי (הבית היהודי):>
ברור שיש שוני, כי תיאום - - -

<מיקי לוי (יש עתיד):>
לא יכול להיות, אדוני, שמי שאחראי על הכספים יבקש רשות.

<שר-שלום ג'רבי:>
שולי, אני אגיד לך ביושר. אם החשב הכללי יבוא למישהו, למשרד ויגיד: אני רוצה לעשות ביקורת כאן או כאן – אף אחד בעולם לא יגיד לא. כי אם אני אגיד לו, יגידו שאני רוצה להסתיר.
<שולי מועלם-רפאלי (הבית היהודי):>
ברור מתוך שכך, אדוני. לכן אני לא מבינה למה החשכ"ל כל-כך דחוף לו פה לקבע את זה בחוק. הרי את מה שאמרת יודעים כולנו, כולל אנשי החשכ"ל. הרי כולנו יודעים שהחשכ"ל הוא היד על הברז ואף משרד לא מעז להמרות את פיהם, ובצדק. זכותם וראוי ונכון שהם יבדקו כל דבר.

אני שמה סימן שאלה על ההתנהלות פה כי היא מטרידה אותי. אם יש לכם כזה כוח וכל מקום שהם באים אליו ממילא נפתח לביקורת שלהם, למה דחוף להם פה להגיד את הדברים האלה שלא נאמרים במקומות אחרים?

אני מבקשת שלא להסכים לשינויים האלה שלא על סמך החלטת הממשלה. ממילא, אדוני, אני כמובן מסכימה עם כל מילה שאמרת, שר-שלום. אמר את זה גם קודם יושב-ראש הוועדה.

<היו"ר אלי אלאלוף:>
רציתי לסגור את העניין הזה. למה פותחים את זה מחדש? אתה רוצה הצבעה?

<מיקי לוי (יש עתיד):>
רק על סעיף (1) ורק לשנות את - - -

<היו"ר אלי אלאלוף:>
כשנגיע לזה.

<נעה בן שבת:>
אז נחזור לדיון על פסקה (1) - - -

<היו"ר אלי אלאלוף:>
לא. פסקה (1) לא מספקת אותי.

<נעה בן שבת:>
פסקה (1), אני רוצה להזכיר – אני מבינה מה שמבקש חבר הכנסת מיקי לוי: לחזור לנוסח הכחול של הצעת החוק שהוא גם תואם את החלטת הממשלה בנושא.

<מיקי לוי (יש עתיד):>
מצוין.

<נעה בן שבת:>
אם כי, הוא אומר, שהרשות היא זאת שמווסתת את חלוקת המשאבים ומקצה את תקני השירות האזרחי.
<מיקי לוי (יש עתיד):>
אין לי בעיה. זה פחות גרוע ממה שהגענו אליו.

<היו"ר אלי אלאלוף:>
אתם מסכימים לוויסות באמצעות - - -

<שולי מועלם-רפאלי (הבית היהודי):>
אני מסכימה להחלטה שעברה כמו שעברה בהחלטת הממשלה. ברור שאני מסכימה.

<יואב ארבל:>
המונח ויסות הוא מונח מאוד מעורפל. חשבנו להחליף אותו באישור "מאשרת". כך יהיה יותר ברור מה הכוח של הרשות.
<היו"ר אלי אלאלוף:>
לא. ויסות זה יותר.

<שולי מועלם-רפאלי (הבית היהודי):>
ויסות זה יותר מאישור, יואב. בעברית, ויסות, זה יותר - - -

<היו"ר אלי אלאלוף:>
ויסות זה שני דברים ביחד.

<מיקי לוי (יש עתיד):>
אם משאירים את זה, אין צורך להצביע. נכון, גברתי?

<נעה בן שבת:>
חוזרים לפסקה (1) בנוסח המקורי שלה: לווסת את חלוקת המשאבים, בכלל זה להקצות את תקני השירות האזרחי בהתאם לסדרי העדיפויות הממלכתיים בתחום השירות האזרחי כפי שייקבעו מזמן לזמן בידי הממשלה לפי הוראות סעיף 22, ככל שקבעה.

<היו"ר אלי אלאלוף:>
ללא לוח זמנים קבוע.

<נעה בן שבת:>
כפי שייקבעו מזמן לזמן בידי הממשלה. היא צריכה לקבוע. אמרנו שהיא חייבת לקבוע.

<דרור גרנית:>
קבענו שהיא חייבת לקבוע ולכן גם בתחום - - -
<היו"ר אלי אלאלוף:>
רגע, רגע. מה זה "חייבת לקבוע", פה?

<נעה בן שבת:>
לא, לא. בסעיף 22 חייבנו את הממשלה לקבוע אחת ל-5 שנים לפחות את סדרי העדיפויות.

<מיקי לוי (יש עתיד):>
אבל דיברת על שנתיים, אדוני.

<שולי מועלם-רפאלי (הבית היהודי):>
כן, אבל זו לא החלטת הממשלה.

<היו"ר אלי אלאלוף:>
תאכל את מה - - - לפי ההצעה שלך אני הולך - - -

<מיקי לוי (יש עתיד):>
בסדר, אבל אחת ל-5 שנים – אתה יודע שיוכל להיות תוהו ובוהו.

<שולי מועלם-רפאלי (הבית היהודי):>
אי-אפשר לאכול את העוגה הזאת - - -

<שר-שלום ג'רבי:>
הכי הרבה 5 שנחים. אפשר גם פחות. אתה יכול להחליט, אם יש לך פתאום איזה באמת צורך - - -

<מיקי לוי (יש עתיד):>
אני אומר 3 שנים - - -

<היו"ר אלי אלאלוף:>
אני רואה מי יהיה הממונה על התכנית הזאת בעתיד.

<שולי מועלם-רפאלי (הבית היהודי):>
אדוני, אל תגרום לנו עצב כל פעם שאתה אומר את זה. אתה חייב להישאר - - -

<היו"ר אלי אלאלוף:>
התחום הזה מרתק. זו אחת התכניות היפות. לברך את הרב דרורי ואת כל מי שהיה - - - אבל כשהופכים אותו לממלכתית, צריך לנקוט גישה ממלכתית.
<שולי מועלם-רפאלי (הבית היהודי):>
אנחנו מתקדמים.

<היו"ר אלי אלאלוף:>
אפשר להתקדם, בבקשה. כן, אדוני. אדון כמיסה, אתה רוצה שנשמע אותך בשמחה? בוא לשולחן.
<שולי מועלם-רפאלי (הבית היהודי):>
בוא, יש פה מקום.

<היו"ר אלי אלאלוף:>
אל תדבר עם חברת הכנסת, אחרת יגידו שיש סודות ביניכם ונבקש להשתתף.

<יורם כמיסה:>
אני מנכ"ל העמותה לשוויון חברתי. עמותה יחסית חדשה - - -
<היו"ר אלי אלאלוף:>
היא בחצור, העמותה?

<יורם כמיסה:>
לא. היא ארצית.

<היו"ר אלי אלאלוף:>
אתה מחצור.

<יורם כמיסה:>
אני מחצור. כל הכבוד לזיכרון של אדוני.

<היו"ר אלי אלאלוף:>
אני מכיר את המשפחה.

<מיקי לוי (יש עתיד):>
ברוך הבא.

<יורם כמיסה:>
אנחנו עמותה יחסית צעירה, וגם במספר התקנים, הקטנה ביותר יחסית.

<מיקי לוי (יש עתיד):>
כמה היא מונה?

<יורם כמיסה:>
בערך כ-1,000 מתנדבים. רובה התקנים הם מהמגזר הלא-יהודי, זו גם הייחודיות שלנו. הבעיה שנתקלנו בה בשנים הקודמות הייתה שלא יכולנו להשתתף במכרזי משרד החינוך וגם לפעמים במכרזים של משרדי ממשלה אחרים, בעיקר במגזר היהודי.
אני חושב שהבעיה שלנו מאפיינת גם את העמותות הצעירות האחרות. התנאים של ההשתתפות במכרז לא מאפשרים להתמודד במכרז הזה. לפעמים יש עניין של גודל, יש לפעמים עניין של ותק או חוסר תנאים אחידים.
אם אני לוקח את המכרז של הרשות לשירות לאומי-אזרחי – ואני באמת רוצה לציין אותו לשבח – הוא נותן שוויון הזדמנויות לכל העמותות. המבנה שלו, הצורה שלו מאפשרים שוויון הזדמנויות ושקיפות מוחלטת וכמעט אין שום טענה או מענה על תוצאה סופית של ועדת המכרזים כי היא הוגנת ומאפשרת לכל העמותות שוויון. במציאות הנוכחית אין שוויון - - -

<היו"ר אלי אלאלוף:>
אתה יכול לתת לנו דוגמה?

<יורם כמיסה:>
לדוגמה, היקף. כשאתה אומר היקף, כמות של מספר מתנדבים – חסמת את העמותות הקטנות ונתת יתרון לעמותות הגדולות. אנחנו מדברים היום על כמעט 4,000 תקנים. אל מדברים על משרד שמוציא למכרז 20 תקנים שאז באמת אין מקום ש-6 ישתתפו וכל אחד יקבל 3 או 4 תקנים.

אבל כשאנחנו מדברים על מאות תקנים, אלפי תקנים, לא יכול להיות שלא ייצא מכרז – וזאת הבקשה שלנו מהוועדה, להגן במירכאות עלינו, שהוועדה תקבל החלטה. נכון שהתקציב נשאר לכל משרד ומשרד, אבל המכרז ייצא דרך הרשות ויהיה מכרז אחיד וכל העמותות - - -
<שולי מועלם-רפאלי (הבית היהודי):>
אתה מתכוון אחוד. לא אחיד.

<יורם כמיסה:>
אחוד ואחיד – דומה בתוכן שלו לשאר המשרדים. שלא יהיה משרד שייקח לו פריבילגיה לקבוע כל מיני תנאי סף שיימנעו מהעמותות האחרות להשתתף.

<מיקי לוי (יש עתיד):>
מי קובע את הוראות הסף? המשרדים?

<יורם כמיסה:>
המשרדים קובעים. אבל אני אומר לך שלפעמים אני יכול להגיד לך מראש את תוצאות המכרז.

<מיקי לוי (יש עתיד):>
אתה צודק.

<יורם כמיסה:>
זה גם יפגע בנו בהתקדמות כי אנחנו לא יכולים להתקדם. כל העמותות הצעירות - - -
<מיקי לוי (יש עתיד):>
אדוני יושב-הראש - - - במגבלה הזאת. מידע אישי אני אומר את זה.

<יורם כמיסה:>
כל העמותות החדשות מוגבלות בהתקדמות. אני תקוע עם 1,000 מתנדבים ולא יכול להתקדם.

<קריאה:>
אפשר להתייחס?

<היו"ר אלי אלאלוף:>
אפשר, אפשר. אני רק רוצה שקודם הרשות תגיד לנו מה הם חושבים.

<שר-שלום ג'רבי:>
אדוני היושב-ראש, מכיוון שכבר העלינו את העניין הזה שיהיה מכרז אחוד, אני חושב שהעניין הזה יורד. נכון שהיום כל משרד ממשלתי, מכיוון שהתקציב אצלו, מוציא את המכרז עם הדרישות שהוא רוצה.
<היו"ר אלי אלאלוף:>
ועכשיו?

<שר-שלום ג'רבי:>
מדברים על תשע"ט.

<היו"ר אלי אלאלוף:>
מה זה אומר?

<שר-שלום ג'רבי:>
בשנה הבאה אין מכרזים על-פי הנחייה של סגן החשב הכללי מכיוון שרוצים לעשות כאן את הסדר הזה, וזה בסדר גמור. בשנה הבאה לא יוצאים למכרזים חדשים אלא כולם מאריכים. לתשע"ט ייצא מכרז אחוד, אם אני מבין נכון, אלא אם יתקנו אותי היועצים המשפטיים.
<שולי מועלם-רפאלי (הבית היהודי):>
מצוין. אז העמותות האלה לא יתקעו עם 1,000 מתנדבים ויוכלו להתקדם. יופי.

<היו"ר אלי אלאלוף:>
אבל יתקעו עד המכרז הבא, זה שנה וחצי.

<יורם כמיסה:>
אנחנו חיכינו. אמרו לנו שהשנה ייצא המכרז.

<היו"ר אלי אלאלוף:>
אתם רואים שהחשב מחליט בלי ועדה ובלי כלום, בהחלטה אישית.

<שר-שלום ג'רבי:>
אני רוצה להגן עליו הפעם - - -

<היו"ר אלי אלאלוף:>
בסדר. אני רק אומר שלחשב יש יכולת להתערב. הנה.

כן, בבקשה דניאל. אחר כך – דוד.

<דניאל פרג:>
אם נספיק מבחינת לוח הזמנים כבר בשנה הבאה לעשות מכרז אחיד, יתכן ונעשה את זה. העניין הוא שהגופים המוכרים נדרשים להיערך כמה חודשים טרום תחילת שנת ההתנדבות ולכן אנחנו לא יודעים אם נהיה ערוכים כבר לתחילת שנת הלימודים באה. אם לא – זה ייקח עוד שנה אחת, אבל - - -
<היו"ר אלי אלאלוף:>
אוקיי. דוד, בבקשה.

<דוד פלבר:>
עצרנו את כתיבת המכרז שלנו לשנה הבאה כפי שהתחייבנו לעמותה לשוויון. עמד להיות מכרז בתום 4 שנים של המכרז הנוכחי. במכרז החדש הכנסנו סעיפים מיוחדים שמאפשרים לעמותות חדשות פחות דרישות סף על מנת שהן יוכלו להשתלב ולצבור את הניסיון.

כרגע זה נקטע על-פי ההנחיה לכל משרדי הממשלה לעצור את המכרזים הקיימים ולהאריך אותם בשנה נוספת. ככל שיהיה מכרז אחוד לכולם, זה יפתור לכאורה גם את הבעיה שהעלה יורם.

<היו"ר אלי אלאלוף:>
אני רוצה להזכיר שלא באנו לדון - - -
<יורם כמיסה:>
הערה אחרונה.

<היו"ר אלי אלאלוף:>
אחרונה ממש.

<יורם כמיסה:>
הבקשה שלי מדוד. מאחר ודוד ציין בהגינותו שכבר פנינו לפני שנה על העניין של המכרז והובטח לנו על-ידי המנכ"לית שהמכרז ייצא השנה, אבל זה כלל ואנחנו מכבדים את הבקשה שלהם או את הכלל שהם קבעו.

אבל אני מבקש שאדוני ימסמר את זה, שהתנאים של המכרז יצאו חודשים לפני. כי מה קורה? כשאתה עמותה קטנה ואתה לא יודע מתי ייצא המכרז, אתה לא יכול להיערך. הם יכולים להוציא את המכרז - - -

<דוד פלבר:>
אבל - - -

<יורם כמיסה:>
אני מבקש רק שהכללים - - -

<דוד פלבר:>
זה לא יוצא לבד - - -

<היו"ר אלי אלאלוף:>
אם נגיע לסעיף כזה - - -

<יורם כמיסה:>
- - - שבפברואר או בינואר ייצאו התנאים, ואז יש לנו זמן להיערך.

<היו"ר אלי אלאלוף:>
יש תשובה של היועצת המשפטית: זה לא מתאים לחקיקה ראשית. אני סומך על ההגינות שלהם כדי שיתמודדו עם הבעיה. תודה רבה. נמשיך.

<נעה בן שבת:>
אני רוצה להזכיר: בסעיף 21 בעמוד 35 יש גם סמכות של הרשות לגבש הצעות למבחנים ואמות מידה להקצאה או להגבלה של תקנים להפעלת מתנדבים בגופים מפעילים שאינם רשויות ציבוריות, והצעות לקביעת תעריף שונה לגבי גופים כאמור לפי סעיף 11, בשים לב, לסדרי העדיפויות הממלכתיים.

אני מציעה שנזכור גם את הסעיף הזה כשנחזור לנושא התחומים ולנושא המימון של התקנים באותם גופים.

בסעיף 22, סעיף סדרי העדיפויות הממלכתיים. בדיון הקודם שלנו היום הזכירו את הסעיף הזה שבו אחת ל-5 שנים הרשות צריכה להעביר למועצה הצעה לקביעת סדרי עדיפויות ממלכתיים ולחלוקת המשאבים בהתאם לכך.
היה פה דיון האם יקצרו את התקופה או לא יקצרו את התקופה להחלטת הממשלה. ההמלצה של הרשות מועברת למועצה והמועצה דנה בזה ומעבירה את ההצעה שלה הלאה. בסופו של דבר הממשלה היא זאת שצריכה לקבל את ההחלטה.

הייתה הצעה לקיצור התקופה הזאת, אבל אני מבינה שבעצם לא ישנו את המועדים לקבלת ההחלטה על חלוקת המשאבים. זה יישאר אחת ל-5 שנים. ההצעה של משרד האוצר הייתה שזה יהיה במסגרת - - -
<דרור גרנית:>
אפשר להתפשר על 4. להסכים על 4, אם זה ישרת את המטרה.

<היו"ר אלי אלאלוף:>
כתוב: אחת לחמש.

<שולי מועלם-רפאלי (הבית היהודי):>
עד 5 זה יותר טוב כי אם תכתוב 4, זה יהיה 4. אבל עד 5 זה גם יאפשר 3, שזה לדעתי קיבל פה יותר הסכמה.

<היו"ר אלי אלאלוף:>
אוקיי, עד חמש.

<נעה בן שבת:>
אז זה יישאר כמו שזה היה, עד 5. בסופו של דבר, סעיף קטן (ג1) אומר שהממשלה תקבע, זאת אומרת, הממשלה צריכה לקבוע, אחת ל-5 שנים - -
<יואב ארבל:>
לכל הפחות, צריך להוסיף.

<נעה בן שבת:>
אתם רוצים "לכל הפחות"?

<שולי מועלם-רפאלי (הבית היהודי):>
כמו שהיה קודם.

<נעה בן שבת:>
- - את סדרי העדיפויות הממלכתיים של השירות הלאומי ואת חלוקת המשאבים בהתאם לכך. היא גם מקבלת את ההחלטה לגבי חלוקת המשאבים. הממשלה תקבע את סדרי העדיפויות הממלכתיים ואת חלוקת המשאבים בהתאם לכך.
אני רוצה להזכיר שבתוך סדרי העדיפויות הממלכתיים הוכנסה התייחסות לאנשים עם מוגבלות ולצעירים בסיכון, לרבות הנושא של שיעור ייעוד תקני שירות המוקצים על-ידי הממשלה לאוכלוסיות האלה. זה מחייב גם את הרשות, גם את המועצה וגם, אחרי זה, את הממשלה, להתייחס לסוגיה הזאת במסגרת סדרי העדיפות הממלכתיים.

זה מביא אותנו לנושא של מספר הגופים המפעילים. בסופו של דבר מוצע להכניס אותו פה בסעיף 23(ב). סעיף 23 נוגע לתכנית הרב-שנתית של הרשות. התכנית הזאת היא לתקופה של 4 שנים לכל היותר. 
"בתכנית הרב שנתית ייקבע מספר מרבי של גופים מוכרים ומכסה מרבית של מתנדבים שרשאי גוף מוכר לפעיל, ככל שהדבר נדרש לשם הבטחת פיקוח ראוי על ביצוע השירות והגדלת היצע אפשרויות השירות, ויכול שמספר הגופים ישתנה בהתאם למספר המתנדבים.".

ההצעה של חבר הכנסת מיקי לוי הייתה שההחלטה הזאת לא תתקבל על-ידי הרשות במסגרת התכנית הרב-שנתית שהשר מאשר, אלא באמצעות החלטת הממשלה – אתה הצעת את זה בסעיף 22 – כרגע זה מופיע בסעיף 23 במסגרת התכנית הרב-שנתית ולא במסגרת הסדרי העדיפות הממשלתיים.
<שולי מועלם-רפאלי (הבית היהודי):>
אולי אפשר שזה יהיה במסגרת הזאת, אבל באישור הממשלה. זה נראה לי לגמרי הגיוני, רק כדי לא לנייד את זה מסעיף לסעיף.

<מיקי לוי (יש עתיד):>
גברתי, היועצת המשפטית ואדוני היועץ המשפטי של משרד המשפטים. זו הסתייגות מאוד חשובה.

<נעה בן שבת:>
- - - על המספר המרבי של גופים מוכרים תהיה החלטת ממשלה בכל זאת?

<דרור גרנית:>
המחשבה היא להאחיד את 22 ו-23, כלומר למזג אותם יחדיו - - -

<נעה בן שבת:>
לא. יש תכנית רב-שנתית שכפופה לסדרי העדיפויות הממשלתיים, אבל אם רוצים את המספר המרבי לקבוע, אפשר גם בסעיף נפרד, לא חייב להיות בתוך התכנית הרב-שנתית. השאלה מתי קובעים. זאת אומרת, יש פה הבדל: האם זה אחת ל-5 שנים או אחת ל-4 שנים? האם זה בסדרי העדיפויות הממלכתיים או בתכנית הרב-שנתית? ואיך ממבוצעת הקביעה הזאת?
תיארתם את המסלול כמסלול שיש בו קביעה מה המספר המרבי, בעקבות זאת יש צורך להוציא מכרז או קול קורא או הליך תחרותי, וזה נעשה במסגרת נפרדת. אבל תנאי מקדמי לזה הוא שייקבע מספר מרבי של גופים מוכרים.

השאלה אם רוצים לעשות את זה בהמלצת הרשות ואישור השר, או המלצת הרשות, דיון במועצה, השר מעביר את המלצתו והממשלה מחליטה? זה סעיף 22.

<יואב ארבל:>
העמדה שלנו הייתה ונשארה שזה צריך להישאר במסגרת הסמכות של השר. מדובר בסך הכול על החלטה מינהלית. בניגוד לסדרי עדיפויות של חינוך, רווחה וכולי, החלטה של מספר הגופים המוכרים היא החלטה מינהלית. לכן, המחשבה שלנו והעמדה שלנו היא שזה צריך להישאר בסעיף 23. 
דרך אגב, זה גם עובר במועצה. זה לא רק הרשות והשר, זה גם עובר במועצה. התכנית הרב-שנתית מאושרת גם במעצה. אז יש לנו: רשות, מועצה ושר בסופו של דבר.

<אברהם מאיר:>
ממילא זה יוצא למכרז בסוף, אז החלטת ממשלה פה - - -

<נעה בן שבת:>
איפה המועצה משתלבת פה?

<יואב ארבל:>
ב-23(א). לכן המסלול נראה לנו - - -

<מיקי לוי (יש עתיד):>
אני רק אומר שבעבר היינו עדים למצב בו לא נתנו לעמותות חדשות להיכנס. אני נעמד פה כדי לראות איך אנחנו לא עושים – סליחה על המילה, אין לי כרגע משהו אחר, אני מתנצל – "שמור לי ואשמור לך" אלא מאפשרים לעמותות אחרות, קטנות ככל שיהיו, בפריפריה להיכנס ולא להגביל אותן.
<דרור גרנית:>
המחשבה בסעיפים האלה הייתה תכנון מרכזי. הרשות חובשת כובע של רגולטור מרכזי שחושב קדימה, ואז בתוך המסגרת של תכנית רב-שנתית שמסתכלת כמה שנים קדימה, אנחנו רואים היום את השוק, אנחנו רואים את מספר הגופים המפעילים, את מספר הגופים המתנדבים, את הפיזור ברחבי הארץ ואת כל שאר השיקולים המקצועיים.
לכן אנחנו חושבים שצריך 5 גופים מוכרים ל-5 השנים הקרובות או 7 גופים מוכרים או 10 גופים מוכרים. וברגע - - - מספר הגופים, זה מחייב גם תחרות, כלומר מכרז או קול קורא או הליך תחרותי, על אותו מספר מוגבל של פונים.

זה להבדיל מהמצב היום שבו לכאורה, באופן תיאורטי, כל מי שעומד בתנאי הסף של גוף מוכר, יכול לבוא ולבקש ולהיות גוף מוכר - - -
<מיקי לוי (יש עתיד):>
אני מאוד מכבד את מה שאתה אומר, אבל היושב-ראש עמד בראש ארגון שניסה להיכנס ולא הצליח כמה וכמה שנים. אני מנסה למנוע את הדברים האלה. איך אפשר לפשט ולהבטיח שאחרים יכנסו? היו מקרים שהונחו על שולחני שלא הצליחו להיכנס כי הייתה איזו התנגדות - - - ולא רוצה להגיד יותר.

<דרור גרנית:>
בגלל שמדי מספר שנים תידרש הרשות ויידרש השר לתת את דעתו, בהסתכלות קדימה, כמה גופים מוכרים אנחנו צריכים, הוא יצטרך גם לתת החלטה מנומקת. זאת אומרת, יש פה איזושהי פרוצדורה שמייעצת אותו להתייעצות עם המועצה בהתחשב במספר המפעילים ובמספר המתנדבים.
זאת אומרת, הוא חייב להקדיש שיקול דעת ולשקול את הסוגיה הזאת, ואז ההחלטה שלו ניתנת לתקיפה. אבל בכל מקרה, ברגע שהוא יקבע את המספר, גם יהיה תהליך תחרותי וזה אומר שלא יהיו שחקנים קבועים מכאן ולנצח, אלא בעצם אנחנו אומרים שכל מספר שנים אתם צריכים להתמודד בתחרות מחדש.

<מיקי לוי (יש עתיד):>
אני אבקש לשאול, אני לא יודע אם מותר לי לשאול את אדוני שלאה אישית, אתה לא חייב לענות. כמה שנים ניסה הארגון שעמדת בראשו כל כך הרבה שנים בהצלחה רבה להיכנס?

<היו"ר אלי אלאלוף:>
אני אגיד לך את האמת, אף פעם לא בתקופתי. כשעזבתי, עשו את כל התהליך הזה ובאמת הצליחו. אחר כך בא יושב-ראש - - -

<מיקי לוי (יש עתיד):>
אני מנסה לפתוח דרך - - -

<שר-שלום ג'רבי:>
היושב-ראש לא היה מעורב. למרות כל מיני השמצות שהיו בעיתונות, אני מעיד שהיושב-ראש לא היה מעורב ולא ידע מילה וחצי מילה על כל מה שקשור להכרה של הגוף המוכר, למרות שאנשים יצאו לעיתונות ולמבקר המדינה ולמשרד המשפטים ולחברי כנסת, הוא לא היה מעורב בכלום.

<מיקי לוי (יש עתיד):>
איך תבטיחו לי לפתוח את הדרך בפני עמותות חדשות? זה הכול. אני לא מבקש כלום. אני מנסה להגן על החלשים, זה הכול. תגידו לי, יש גוף שמפעיל 4,040 ויש גוף שלא נותנים לו להיכנס או גוף שמפעיל 1,000. שולי, היית אתי לפני שנייה.

<שולי מועלם-רפאלי (הבית היהודי):>
לכן אני מנסה להביא אפשרות להתקדם עם זה כדי שגם יהיה מענה למה שאומר חבר הכנסת מיקי לוי, שזה דבר ברוך וראוי שנאפשר לגופים נוספים להיכנס לתחרות ולעשות את זה בצורה הגונה, וגם להשאיר את זה ככה. השאלה היא האם אתה רוצה שהשר יביא את זה לממשלה. אדוני יועץ השר, מה השר מבקש?

<היו"ר אלי אלאלוף:>
אני מקווה שהממשלה תהיה עסוקה בדברים - - -
<שולי מועלם-רפאלי (הבית היהודי):>
זה בדיוק. לכן - - -

<נעה בן שבת:>
זה לא בחירת זהות הגופים. מדובר כרגע על מספר הגופים.

<אברהם מאיר:>
מרגע שהשר אחראי על השירות הלאומי, הוגשו 4 בקשות. הבקשות שהיו עד שנכנסנו למשרד אושרו אוטומטית. לא אישרנו את הבקשות החדשות והודענו לוועדה שאנחנו לא מאשרים אותם על מנת להגיע  להחלטה בחוק כיצד יאושרו הגופים המוכרים החדשים.

עמדת השר היא שהגדלת הגופים צריכה להיעשות בהתאם להמלצת המועצה של הרשות. ומכוח זה שתהיה המלצה של המועצה, ייצאו לתקנים האלה למכרז, לקול קורא. זה לא יהיה שהשר לבד מחליט עכשיו אם הוא מקבל גוף כזה או אחר אלא בקול קורא מסודר.

<שולי מועלם-רפאלי (הבית היהודי):>
עוד יותר טוב.

<אברהם מאיר:>
אני צריך להדגיש שאנו מבינים שזה לעניין הגדלת התקנים הגופים המוכרים. זה לא ביטול של העמותות הקיימות.

<דרור גרנית:>
אני לא יודע מה זה ביטול של העמותות הקיימות. עמותות קיימות יוכלו - - -

<שולי מועלם-רפאלי (הבית היהודי):>
להתמודד.

<דרור גרנית:>
רק שנייה. כל 4 שנים או כל 5 שנים ייצא מכרז. המכרז יהיה: אנחנו מחפשים 5 גופים שיהיו גופים מוכרים, אנחנו מחפשים 7 גופים שיהיו גופים מוכרים. יתמודדו - - -

<אברהם מאיר:>
גופים מוכרים יכולים להתמודד במכרזים של המשרדים השונים מעצם ההכרה בהם כגוף מוכר. כל כמה שנים הממשלה תחליט כמה גופים היא עוד צריכה מתוך הבנה שהיא רוצה שיהיה ויסות של התקנים, לא לעמותה אחת שתהיה - - -

<דרור גרנית:>
אם הגבלת את מספר העמותות, אתה חייב למכרז את זה לתחרות. עזוב מכרז – לקיים הליך תחרותי כלשהו.

<נעה בן שבת:>
הוא מדבר רק על הדלתה שנוספת. אם היום יש לך 7 גופים ומחר יהיו לך 12 גופים, אז על 5 הגופים הנוספים - - -

<דרור גרנית:>
אתה לא יכול ליצר את זה. זו פגיעה בתחרות. היה פה מעבר יסודי. המצב היום הוא מצב שבו, לכאורה, כל מי שעומד בתנאי הסף יכול להיכנס ובעיקרון יש חופש עיסוק. זאת אומרת, אם הוא עומד בתנאי הסף, he is in כמו, לצורך הדיון, רישיון נהיגה. זה לא מוגבל, כל מי שעומד בתנאי הסף – עובר.
אנחנו אומרים פה שהמבנה אחר: יהיה תכנון מרכזי. הממשלה תחשוב או השר יחשוב ויגיד: בתכנית החומש הקרובה, ב-4 השנים הקרובות, צריך 5 גופים, 7 גופים, 10 גופים. הוא יחשוב אחרי שהוא ינהל הליך מסודר וישקול - - -
<היו"ר אלי אלאלוף:>
אוקיי. הבנו. עוד דעה, בבקשה.

<צבי במברגר:>
עמותה שקיימת 40 שנה ופועלת בשדה השירות הלאומי, האם יתכן שיהיה במכרז בעוד שנתיים ולחמש שנים יוציאו אותנו החוצה, לפטר מ-100 עובדים, לפרק מנגנונים. אחרי 5 שנים נזכה – ניכנס. נראה לי משהו לא - - -
<היו"ר אלי אלאלוף:>
תשובה פשוטה.

<צבי במברגר:>
נראה לי שאין לזה אח ורע - - -

<היו"ר אלי אלאלוף:>
זה כן קיים.

<צבי במברגר:>
אז אני חושב שיש פה איזשהו חוסר הבנה במורכבות, תסלחו לי, של הקמת גוף. אני חושב שצריך לתת התראה בחוק של לחות שנתיים לפרק. הרי "עמינדב" פועלת אך ורק בשירות הלאומי, אם מחר אין לנו גוף מוכר, נצטרף לפרק את עצמנו. אני חושב שצריך לתת בחוק לפחות התראה של שנתיים - - -

<היו"ר אלי אלאלוף:>
יש מכרז. מכרז כדי לאפשר גם להיכנס, גם לשפר את הקיים וגם לעמוד - - -

<צבי במברגר:>
זו לא תורה מהשמיים המכרז. קיבלנו אישור, יש הוכחות, יש לנו את הרישיון להפעיל שירות לאומי, עושים את זה בהצלחה. אז אם אני לא טוב – יש בחוק הרבה אמצעים להוציא אותי. אבל רק על סמך קוביית משחק?
<היו"ר אלי אלאלוף:>
זה כל כך מתמשך הדיון הזה שלפעמים – גם לרישיון יש - - -

<יואב ארבל:>
צריך להבין שיש פה שינוי מהותי כרגע - - -

<צבי במברגר:>
- - - על מבנים ארגוניים מאוד מורכבים, עם השקעות כספיות גדולות, ואי-אפשר בהינף של כל קורא לבטל את כל העשייה הזאת.

<היו"ר אלי אלאלוף:>
יכול להיות שבמכרז יגידו שהפעלתו תהיה לגופים החדשים רק החל משנה שנייה ואחרים עד שיתארגנו לצאת מהתכנית.

<צבי במברגר:>
נראה לי מרחיק לכת.

<היו"ר אלי אלאלוף:>
התשובה לשאלה שלך היא חד-משמעית - - -

<צבי במברגר:>
רק צריך להגיד שיש פה שינוי מאוד מהותי בהצעת החוק מהצב היום. המצב היום הוא שהכרה בגוף מוכר היא הכרה לצמיתות, אלא אם קרה משהו ואז מבטלים. בהצעת החוק המצב הוא שונה לחלוטין. כבר בסעיף של ההכרה, בסעיף 47, ההכרה מוגבלת ל-5 או 7 שנים, עוד לא הוכרע העניין הזה.
אני מפנה אתכם לסעיף 46(ה), שם כתוב שגוף מוכר, כשתגמר ההכרה, יהיה בסמכות השר להאריך את ההכרה בו.

<שולי מועלם-רפאלי (הבית היהודי):>
הבנתי, אדוני, מכל השעות של הדיונים בנושא הזה, שבמצד אחד אנחנו רוצים לפתוח, אבל בעיקר אנחנו לא רוצים – תתקן אותי אם אני טועה – להוציא בלי סיבה.
<היו"ר אלי אלאלוף:>
בוודאי שלא. חס וחלילה.

<צבי במברגר:>
מה זה להוציא בלי סיבה?  זה יהיה רנדומלי. חברת הכנסת מועלם, זה יהיה רנדומלי - - - קול קורא ויחליטו על 5, אז אני לא אהיה.

<נעה בן שבת:>
מה שכתוב זה שאחת ל-5 או 4 שנים, בתלוי באיזה סעיף זה יכנס, קובעים מה הגבהת מספר הגופים. הגבהת מספר הגופים, יכול להיות שהיא תאפשר כניסה של גופים חדשי, ולהם יגידו: שלום וברכה. חוץ מזה, יש את ההוראה שאומרת שאחת לכמה שנים, 5 או 7 שנים, בוחנים את הגוף המוכר.

<צבי במברגר:>
נכון.

<נעה בן שבת:>
זאת אומרת שמרגע שהגוף המוכר נכנס, יכול להיות שיימצאו באותו הליך תחרותי פחות גופים מוכרים ממה שהממשלה אישרה כי לא כולם יעמדו בתנאי הסף, אז יכול להיות שיאשרו פחות מהם, אז יכול להיות שיהיה עוד גוף שיוכל להיכנס בשלב מאוחר יותר.
אנחנו לא יודעים איך יהיה, אבל הבחינה של גוף מוכר, חידוש ההכרה בו, תעשה אחת ל-7 שנים מהמועד שבו הוא קיבל את ההכרה.

<שולי מועלם-רפאלי (הבית היהודי):>
לכן זה לא לצמיתות כמו - - -

<נעה בן שבת:>
בדיונים בסבב הקודם אתה הצעת מודל שהכול יעשה אחת ל-7 שנים. יעשו ריסטרט לכל המערכת. אבל אני הבנתי שהוועדה לא קיבלה את - - -

<דרור גרנית:>
המחשבה הייתה שיהיו מועדים מסונכרנים - - -
<נעה בן שבת:>
אם אתם אומרים שבאותו מכרז בוחנים את כל הגופים, כשהמשמעות של החלטת השר להגבלת מהספר הגופים המוכרים, זה אומר שכולם עומדים לבחינה מחדש, באותו מועד, במסגרת הליך תחרותי –זה לא מה שאני הבנתי וזה לא המנגנון שמייצרת פה הצעת החוק.

המנגנון שמייצרת הצעת החוק הוא שמרגע שגוף נכנס, יש לו תקופת זמן שהוא לא חופפת בהכרח את המועדים שבהם מחליטים על מספר הגופים המוכרים. הוא רץ עם זה למשך 7 שנים, אחר כך הוא נבחן מחדש. אפשר להאריך לו, אפשר לא להאריך - - -

<דרור גרנית:>
לא. אבל - - -

<היו"ר אלי אלאלוף:>
דרור, אתה לא יחיד פה.

<דרור גרנית:>
סליחה.

<נעה בן שבת:>
אם גוף פינה את מקומו ובינתיים אפשר להכניס במקומו, בגלל שהוא נפסל ויש מקום פנוי – שוב יצטרכו לעשות תהליך תחרותי. יכולים להיות כל מיני דברים בדרך, אבל לא בכל שלב בוחנים מחדש את כל הגופים.
<היו"ר אלי אלאלוף:>
אני מציע שנצמד לנוסח הכתוב ולא נשנה שום דבר. בואו נמשיך, בבקשה.

<נעה בן שבת:>
יש פה הסתייגות של חבר הכנסת מיקי לוי לגבי הנושא של מועדי סדרי עדיפות. השאלה אם אתה עומד על זה. הצעת שזה לא אחת ל-5 שנים אלא כל מיני מספרים שונים. היא לא מופיעה פה בנוסח, אבל בסדרי עדיפות, החל מסעיף 22 לגבי סדרי עדיפויות, הצעת שזה לא יהיה 5 שנים אלא פחות או יותר. השאלה אם אתה עומד על זה. יש פה הסתייגויות חלופיות על כל מיני מועדים: 4 שנים, 3.5 שנים, 8 שנים. כל מיני אפשרויות. אתה רוצה שיצביעו על האפשרויות?
<היו"ר אלי אלאלוף:>
מה יש לנו היום בהצעה?

<נעה בן שבת:>
היום יש אחת ל-5 שנים. לפחות אחת ל-5 שנים.

<היו"ר אלי אלאלוף:>
כולם אומרים שזו מערכת כבדה לבדוק אותה אחת לתקופה יותר קצרה. לקחנו שני מספרים בכל החוק הזה: 5 ו-7. בוא ניצמד לזה.
<מיקי לוי (יש עתיד):>
אתה מבקש ממני או אתה רוצה שנצביע?

<היו"ר אלי אלאלוף:>
אני מבקש בלי הצבעה. אתה רוצה? נצביע.

<מיקי לוי (יש עתיד):>
יש לי בעיה אתך.

<היו"ר אלי אלאלוף:>
אין לי בעיה, חס ושלום.

<מיקי לוי (יש עתיד):>
לי יש בעיה. אני מקבל את עמדתך לסעיף הזה. זה שטויות, זה יקטין לי את הנאומים במליאה ב-5-4 דקות. יש לי שם 500.

<היו"ר אלי אלאלוף:>
איזה איומים. שמתם לב איזה איומים?

<שולי מועלם-רפאלי (הבית היהודי):>
מיקי, בניגוד לשאר האופוזיציה, הוא באמת לוחם. הוא לא יוותר לנו על דקה.

<היו"ר אלי אלאלוף:>
אני מבטיח לך שההצגה שלי תהיה קצרה ואני אקבל נזיפות מהייעוץ המשפטי כי אני קצר מדי.

<מיקי לוי (יש עתיד):>
אני מוותר, לבקשת אדוני.

<היו"ר אלי אלאלוף:>
תודה.

<נעה בן שבת:>
בסעיף 24 אנחנו אומרים שהרשות מעבירה למועצה עד 1 ביולי בכל שנה, את תכנית הפעילות השנתית שלה לשנה הקרובה. גם פה ההסתייגויות מציעות מועדים שונים: לא ב-1 ביולי אלא במועדים יותר מאוחרים. יש פה הרבה הסתייגויות חלופיות.
<היו"ר אלי אלאלוף:>
קבענו גבול עד יולי בגלל התיאומים עם כל המערכת, כולל הגיוס, כולל ההכוונה, כולל הכנת המקומות לקבלת מתנדבים. זה לא נשלף.

<נעה בן שבת:>
ההסתייגויות הן לגבי כל המועדים שקבועים פה, מ-1 ביולי - - - אחרי זה המועצה מחליטה עד 1 באוגוסט, אחר כך השר יאשר את תכנית הפעילות עד 1 ב-ספטמבר. לגבי כל המועדים יש - - -

<היו"ר אלי אלאלוף:>
אנחנו בדקנו אתכם את המועדים - - -

<שולי מועלם-רפאלי (הבית היהודי):>
נכון.
<היו"ר אלי אלאלוף:>
- - - לעשות בחינה טכנית. אני לא רואה בזה שום ייחוד או כוונות לא גלויות.

<ישעיהו אברהם:>
בחוק לא מופיע מה זה השנה. עקרונית, הפרשנות של שנה, לכאורה, תהיה מ-1 בינואר. אבל שנת שירות מתחילה ב-1 בספטמבר בעצם. יש לי הרגשה שהמועדים לא יהיו מתאימים. זאת אומרת, אם השר מאשר את תכנית הפעילות ב-1 בספטמבר ואתה מפעיל שירות לאומי ב-1 בספטמבר, אז זה יתפוס רק לשנה שלאחר מכן.
<היו"ר אלי אלאלוף:>
לא לקחנו בחשבון את ההערה שנראית כל-כך טריוויאלית?

<יואב ארבל:>
אין ספק שזו שנת השירות של המתנדבות, אבל אנחנו עובדים עם תקציב מדינה שמתחיל ב-1 בינואר. לכן, עד ל-1 בספטמבר יש לנו תכנית לשנה שתהיה אחרי זה. היא לא חופפת לגמרי - - -

<שולי מועלם-רפאלי (הבית היהודי):>
לא לשנה של ה-1 בספטמבר הזה אלא ל-1 בספטמבר הבא.

<היו"ר אלי אלאלוף:>
זה כמו מערכת החינוך.

<יואב ארבל:>
אין פה חפיפה בין - - -

<היו"ר אלי אלאלוף:>
זה כמו מערכת החינוך.

<נעה בן שבת:>
סימן (ב) נוגע לוועדת ההשגה. אנחנו מדברים על ועדת השגה שחברים בה המנהל, עובד בכיר ברשות שהמנהל הסמיכו, יועץ משפטי לרשות וחבר מועצה שנתמנה לפי סעיף 32 - - -

<שולי מועלם-רפאלי (הבית היהודי):>
המנהל זה ראש הרשות?

<נעה בן שבת:>
המנהל זה ראש הרשות, כן. הסעיף הזה מוחל גם על חוק שירות לאומי-אזרחי. ההשגות האלה אמורות לדון בנושאים שמצוינים פה בהצעת החוק, כמו למשל: הכללה ברשימה של מי שיכול לשרת בחוץ-לארץ או נושאים מסוימים שבהם נכתב במפורש שיש אפשרות לוועדה להשיג.
בנוסף לזה, היא מקבלת החלטות לגבי קבלה לשירות או הפסקת שירות. אלה באמת החלטות של הגופים המפעילים שיכולים מאוד להשפיע על בנות השירות. יש הצעה של חבר הכנסת מיקי לוי לגבי רוב נשי בוועדת ההשגה.

<מיקי לוי (יש עתיד):>
שולי, פה בטוח תהי אתי. אדוני, אם מדובר ברוב המתנדבות והמתנדבים, כשלמתנדבות יש רוב, ראוי שבוועדת השגה יהיה רוב נשי שיכיר את דרך חשיבתן, מצפונן, כל הדברים שקשורים לנושא נשים, כדי שהן לא תפגענה. לעיתים, גברים לא שוקלים את השיקול הנאות. פה אני לטובת המתנדבות.

<שר-שלום ג'רבי:>
אנחנו מוחים על מה שאתה אומר, אבל אין בעיה.

<שולי מועלם-רפאלי (הבית היהודי):>
אדוני יכול לתת לנו מספרים של חלוקה מגדרית?

<שר-שלום ג'רבי:>
80% בנות.

<שולי מועלם-רפאלי (הבית היהודי):>
80%?

<שר-שלום ג'רבי:>
משהו כזה. וטוב שכך.

<מיקי לוי (יש עתיד):>
שיהיה רוב לחברי הוועדה.

<שר-שלום ג'רבי:>
אני חושב שאנחנו יודעים לתת מענה ואנחנו יודעים להתחשב גם בבת וגם בבן. אבל אין לי שום בעיה שיהיה רוב נשי בתנאי שבדברים האחרים שיהיו זכרים – יהיה רוב לזכרים.
<שולי מועלם-רפאלי (הבית היהודי):>
לא. השאלה שלי היא אם יש לך נשים שיכולות למלאות את התפקידים שמאיישים - - -
<היו"ר אלי אלאלוף:>
יש לכם בעיה. לא יהיה לכם מניין מסורתי. אתה מונע מהם מניין מסורתי.

<שולי מועלם-רפאלי (הבית היהודי):>
אה, מניין מסורתי. 10 גברים. גדול.

<שר-שלום ג'רבי:>
אין כאן רוב נשי, בתנאי שאתם תחליטו שמנכ"ל הרשות הבא תהיה אישה.

<מיקי לוי (יש עתיד):>
זו הצעה לא נורמלית.

<שר-שלום ג'רבי:>
לא אכפת לי.

<מיקי לוי (יש עתיד):>
זה בצד החיובי. זו הצעה מעולה.

<שר-שלום ג'רבי:>
אדוני היושב-ראש, זה בסדר גמור. לא אכפת לי מי יהיה. חבר הכנסת מיקי לוי - - -

<היו"ר אלי אלאלוף:>
איך יעשו קדיש, תגיד לי?

<שר-שלום ג'רבי:>
היועץ המשפטי הוא זכר, השלישית יכולה להיות אישה. אבל אם המנהל לא יהיה אישה – אין לך רוב. מה אתה רוצה?

<שולי מועלם-רפאלי (הבית היהודי):>
אנחנו יכולים להכניס פה, דרור - - -

<מיקי לוי (יש עתיד):>
- - - שאת נלחמת במקומי, בבקשה.
<שולי מועלם-רפאלי (הבית היהודי):>
אנחנו יכולים להכניס פה את העניין של ייצוג הולם לנשים, לפחות.

<נעה בן שבת:>
אבל אנחנו מדברים על ועדה של 3 אנשים.

<שר-שלום ג'רבי:>
שלושה. אלא אם אתם רוצים להעמיד משהי, איך זה נקרא? דנה אינטרנשיונל, איך זה נקרא הדבר הזה?

<שולי מועלם-רפאלי (הבית היהודי):>
הי. הלו.

<היו"ר אלי אלאלוף:>
לא, לא, לא.

<שר-שלום ג'רבי:>
אז אין בעיה. היא גם כאן וגם ככה. מה אתם רוצים? אין לנו. נו, באמת, זה לא שייך. אנחנו רוצים לעמוד בדברים שאתם מחייבים אותנו.

<היו"ר אלי אלאלוף:>
- - -

<שולי מועלם-רפאלי (הבית היהודי):>
בדיוק. בדיוק, אדוני. עכשיו זה היה שיח פנים-מרוקאי, ממש - - -

<שר-שלום ג'רבי:>
אנחנו רוצים לקיים את מה שאתם אומרים.

<דרור גרנית:>
אדוני היושב-ראש, פספסתי את ההערה - - -

<היו"ר אלי אלאלוף:>
אתה רוצה סיפור?

<שולי מועלם-רפאלי (הבית היהודי):>
רק אם אתה מבין מרוקאית, אתה יכול להבין - - -

<היו"ר אלי אלאלוף:>
זה לא גס.

<דרור גרנית:>
לא. ממש לא.

<היו"ר אלי אלאלוף:>
ההערות המרוקאיות אף פעם לא גסות.
<דרור גרנית:>
- - -

<שולי מועלם-רפאלי (הבית היהודי):>
במיוחד, אתה אומר.

<היו"ר אלי אלאלוף:>
אמרתי שהוא בא לנשק את אביו, עשה אותו - - -

<מיקי לוי (יש עתיד):>
יש נושאים שבת שירות לאומי לא תפרט בפני גברים. מה לעשות? לא צריך להיות מאובן. ראוי שנהיה - - -

<שר-שלום ג'רבי:>
חבר הכנסת מיקי לוי, יש לה את העמותה.

<מיקי לוי (יש עתיד):>
אתם תפתרו לי את הבעיה. אל תמכור לי לוקשים אתה.

<שר-שלום ג'רבי:>
אין לי בעיה. אתה רוצה שאני אשים חצאית כשנדון בזה? לא באמת, מה אתם רוצים שנעשה?

<מיקי לוי (יש עתיד):>
לא יודע. תן לי פתרון.

<שר-שלום ג'רבי:>
אין לי פתרון. לא אשקר לכם.

<היו"ר אלי אלאלוף:>
אז הוועדה תדאג תמיד לצרף - - -
<שר-שלום ג'רבי:>
יש - - -

<שולי מועלם-רפאלי (הבית היהודי):>
אולי שתמיד תשב בדיונים האלה אישה. אולי אחת מחברות המועצה. רעיון מצוין של הבחור פה. אולי אחת מחברות המועצה.

<שר-שלום ג'רבי:>
אבל היא לא עובדת שלנו.

<נעה בן שבת:>
אבל יש לך נציגי ציבור לפי סעיף - - -

<שר-שלום ג'רבי:>
יש לנו גם עובדות ברשות תקשיבו מה הסיטואציה: ילדה באה ולא קיבלו אותה. היא רוצה לבוא. אנחנו לא נדחה אותה הרבה זמן – אנחנו רוצים לעשות את זה כמה שיותר מהר.

<שולי מועלם-רפאלי (הבית היהודי):>
נכון.

<שר-שלום ג'רבי:>
אם נהיה תלויים באחרים, אנחנו מעכבים.

<נעה בן שבת:>
לא אדם נוסף. אותו גורם שלישי - - -

<היו"ר אלי אלאלוף:>
אתה לא יודע שיש מייל לכולם? "וואטסאפ"?

<שר-שלום ג'רבי:>
זו ישיבה. אם אתם רוצים שהכול יהיה במייל, זה לא רציני, אבל לא אכפת לי.

<נעה בן שבת:>
אותו גורם שלישי בוועדת ההשגה צריך להיות או - - -
<שר-שלום ג'רבי:>
אז תהיה אישה. השלישית תהיה אישה.

<שולי מועלם-רפאלי (הבית היהודי):>
בדיוק. השלישית אישה.

<מיקי לוי (יש עתיד):>
השלישית אישה. העיקר שתהיה אישה.

<שולי מועלם-רפאלי (הבית היהודי):>
השלישית אישה, העיקר שתהיה אישה שם כדי שהבנות יוכלו לדבר.

<דרור גרנית:>
נזכיר בהקשר הזה שבעצם חלה חובת ייצוג הולם לנשים. מכוח חוק שירות המדינה היא חלה על הרשות באופן כללי. לא יודע מה אחוזי העמידה שלכם.
<נעה בן שבת:>
יש פה הסתייגות נוספת שנוגעת לכך שההשגה תהיה באישור הוועדה.

<שולי מועלם-רפאלי (הבית היהודי):>
איזו ועדה? הוועדה הזאת?

<מיקי לוי (יש עתיד):>
לא צריך. ברגע שקיבלתם שתהיה שם אישה, לא צריך.

<נעה בן שבת:>
מורידים את הנושא הזה. עכשיו אנחנו עוברים לנושא של הממונה על פניות הציבור. בסעיף 26 אנחנו אומרים שהפניות הן פניות מהממונה על פניות הציבור, לרבות פניות מקבלי השירות מהגופים המפעילים בנוגע לשירות ופניות מתנדבים. אנחנו לא כוללים פה את הפניות של הגופים המוכרים ושל הגופים המפעילים. הן לא פניות ציבור. בעניין הזה הם יכולים לפנות לרשות באופן ישיר במסגרת הפיקוח על השירות הלאומי.

<דרור גרנית:>
נעה, בעניין פניות מקבלי השירות.

<נעה בן שבת:>
פניות מקבלי השירות, למשל, אם עמותה מסוימת שולחת בנות שירות לבתים של קשישים לתת טיפול או לשוחח איתם. אם אדם כזה שמקבל את השירות, הוא יכול לפנות לממונה על פניות הציבור ולהגיד כן שירות לאומי, לא שירות לאומי, כן התנהגה בסדר, לא התנהגה בסדר - - - 
<דרור גרנית:>
נניח שזו עמותה ששולחת את בת השירות, והתלונה של מקבל השירות מתגלגלת להיות תלונה על העמותה, לא תלונה על הבת שירות.
<נעה בן שבת:>
לא אמרנו שזה על הבת שירות. התלונות צריכות להיות - - - מוקד לפניות הציבור באופן יותר כללי. מישהו שראה איך השירות ניתן, הוא יכול לפנות להגיד: שימו לב, אתם הרשות שמפעילה את השירות הלאומי, ראיתי שמתנדב בשירות לאומי פעול כך או אחרת, צריך להיות או לא צריך להיות. שתהיה לו כתובת, הוא לא יכול לדעת שהבת הזאת - - -

<שולי מועלם-רפאלי (הבית היהודי):>
זה גם נכון שתהיה עוד עין, לטוב ולמוטב, דרור.

<דרור גרנית:>
יש קושי בזה שהרשות הופכת להיות מעין רגולטור על גופים אחרים שהם לא הגופים המוכרים שלנו.

<שר-שלום ג'רבי:>
זה התפקיד שלנו. אני רואה בזה תפקיד - - -

<היו"ר אלי אלאלוף:>
בואו נתקדם. אחר כך תיקחו אותו לשיעור תלמוד. הוא מתאים, דרור.

<שולי מועלם-רפאלי (הבית היהודי):>
הוא בא משם, אדוני. אנחנו רק לא יודעים. איך הפכתי אותך בין רגע - - -

<דרור גרנית:>
כשאני מקבל מחמאות אני שותק.

<שר-שלום ג'רבי:>
אתה שותק עכשיו או לא?

<דרור גרנית:>
שותק, שותק.

<היו"ר אלי אלאלוף:>
היית שם? אז למה לא נשארת?

<שר-שלום ג'רבי:>
אדוני היושב-ראש, אני רק אגיד לך שהשר אורי אורבך, זכרונו לברכה, אמר שהציונות הדתית מביאה חילונים הרבה יותר משהחילונים מביאים חילונים.

<היו"ר אלי אלאלוף:>
את זה לא הבנתי.

<שר-שלום ג'רבי:>
אז אני אסביר.

<שולי מועלם-רפאלי (הבית היהודי):>
אחר כך בשקט.

<שר-שלום ג'רבי:>
זה בשמו של אורי אורבך.

<היו"ר אלי אלאלוף:>
זכרונו לברכה.

<שולי מועלם-רפאלי (הבית היהודי):>
צריך להגיד שבשבוע הבא ימלאו שנתיים לפטירתו, בכ"ח בשבט.

<נעה בן שבת:>
סעיף 27(ב) דובר על ההצעה לתיקון הזאת. השר רשאי להסמיך מבין עובדי הרשות מפקחים שיהיו נתונות להם הסמכויות לפי חוק זה, כולן או חלקן. בנוסף זה, משרד העבודה, הרווחה והשירותים החברתיים ביקש לשמר את הסמכויות שניתנות לו לגבי מתנדבים שהם צעירים בסיכון או אנשים עם מוגבלות, ולכן סעיף קטן (ב) אומר: "השר רשאי, לאחר התייעצות עם שר העבודה הרווחה והשירותים החברתיים, להסמיך, מבין עובדי משרד העבודה הרווחה והשירותים החברתיים, מפקחים שיהיו נתונות להם הסמכויות לפי חוק זה, כולן או חלקן, לשם פיקוח בעניינם של מתנדבים שהם צעירים בסיכון או אנשים עם מוגבלות.".
בנוסף לכך, בסוף הסעיף יש הוראה שאומרת בסעיף קטן (ד) בעמוד 42: "אין בסמכויות מפקח לפי פרק זה כדי לגרוע מסמכויות פיקוח אחרות הנתונות למפקחים לפי כל דין.". בעמוד 41, בסעיף 28 יש את ההתייחסות לנושא של כניסה למשרדי כל גוף מוכר והכניסה לדירות השירות.

הכניסה למשרדי כל גוף מוכר, בסופו של דבר השינוי הוא יחסית מינורי ואומר: "להיכנס למשרדי כל גוף מוכר או גוף מפעיל ולמקומות שבהם יש לו יסוד סביר להניח שמשרתים מתנדבים". הנושא של המסמכים נכנס כבר בפסקה (1) ולכן ירד.

"אולם אם המשרדים או המקומות האמורים משמשים למגורים, לא ייכנס אליהם המפקח אלא במועד סביר שתואם עם מנהל המקום, ובהעדר מנהל המקום – עם הדייר במקום, או על פי צו של בית משפט.". אנחנו מדברים על משרד של גוף מוכר או גוף מפעיל שמנוהל בתור מקום מגורים. 

סעיף (3) נוגע לפיקוח הספציפי על הדירות. אנחנו מדברים פה על כניסה לדירת שירות כדי לבדוק את התאמת הדירה לכללים שנקבעו לגבי מגורי המתנדבים. השאלה פה הייתה האם אנחנו צריכים לקבל את הסכמת של כל המתנדבים המתגוררים בדירה או שאנחנו יכולים להסתפק בתיאום המועד - - -

<היו"ר אלי אלאלוף:>
בתיאום ובנוכחות אחד המתנדבים.

<שולי מועלם-רפאלי (הבית היהודי):>
כן. חייבים שיהיו מתנדבים הדירה כשנכנסים.

<שר-שלום ג'רבי:>
היועץ המשפטי, סליחה, אומר כאן שתיאום – תדבר.

<יואב ארבל:>
דורש תיאום מראש איתן. אם הן לא מסכימות – אתה לא יכול להיכנס.

<שר-שלום ג'רבי:>
אין דבר כזה.

<נעה בן שבת:>
אנחנו מדברים על כניסה למקום מגורים. מקום מגורים שמתגוררים בו אנשים.

<שר-שלום ג'רבי:>
אני רוצה להסביר לכם את המשמעות. הבקר לא יכול להיכנס אם הדלת נעולה. הבקר או המפקח מגיע, הוא יכול להיכנס. הוא מתקשר לדירה ואומר לרכזת, אבל הוא לא צריך את ההסכמה.
<שולי מועלם-רפאלי (הבית היהודי):>
לכן - - - לא הייתה פה הסכמה.

<שר-שלום ג'רבי:>
אני לא משפטן. אומר היועץ המשפטי שצריך את ההסכמה. אני לא חושב שצריך הסכמה.

<נעה בן שבת:>
תיאום הוא יותר קל מהסכמה אבל הוא מבטא הסכמה, לכן אני חושבת שאפשר לחיות אתו. אבל אני חושבת שלבטל לחלוטין את היסוד של הסכמה של מי שמתגורר בדירה, זה מאוד-מאוד - - -
<דרור גרנית:>
לאנשים יש זכות לפרטיות, גם למתנדבים - - -

<שר-שלום ג'רבי:>
לא, לא. אני בא מהצד שלהם. אתה מתבלבל. תאמין לי שאתה מתבלבל. אני בא מהצד של המתנדבים, לא משום מקום אחר. במצב עכשיו, אני יכול להראות לכם – לא רוצה להראות לכם – יש פיצוץ ובדירה יש ים של מים וים של נזילות, אני לא בטוח  שיגידו לבנות: אל תסכימו שנבוא. לא יודע. אין לי מושג.

תבינו, יש כאן מגוון של עמותות והעמותות יגדלו ואני לא יודע מי יהיו העמותות. אני מדבר מהצד של המשרת והמתנדבים. לכן, אנחנו רוצים בטובתם, דרור - - -

<נעה בן שבת:>
- - - זהה לנוסח שהיה - - - זה אומר בכפוף להקבלת הסכמתם של כל המתנדבים המתגוררים בדירה - - -

<שר-שלום ג'רבי:>
לא. זה עוד יותר גרוע.

<שולי מועלם-רפאלי (הבית היהודי):>
זה עוד יותר גרוע. היא ריככה את זה.

<נעה בן שבת:>
אבל אני מנסה - - - אנחנו ניסינו ללכת פה לקראת ולהגיד שאנחנו מבינים שהסכמה של כל המתנדבים ויכול להיות שהייתה לכם בעיה להשיג, אבל חובה שיהיה תיאום.
<שר-שלום ג'רבי:>
ואם הרכזת לא תרצה שנגיע?

<שולי מועלם-רפאלי (הבית היהודי):>
לא, לא. אין דבר כזה.

<שר-שלום ג'רבי:>
אם רכזת לא תרצה שהבקר יגיע, מה אתה אומר, שלא?

<דוד פלבר:>
לנו חשוב, דעו לכם, שהתנאים בדירה יהיו נאותים ולכן חשוב לנו לאפשר לכם וגם לנציגים שלנו, בתיאום ולא בהפתעה ולא כמו פורצים – ממילא אין להם מפתחות.

<שר-שלום ג'רבי:>
נכון.

<דוד פלבר:>
זה חייב להיות עם רכזת. אבל לראות שגם תנאי הבטיחות וגם - - -

<שולי מועלם-רפאלי (הבית היהודי):>
לא. זה לא תלוי - - -

<דוד פלבר:>
אני שואל שאלה: רכזת אומרת לך שהיא בחתונה עכשיו - - -

<שולי מועלם-רפאלי (הבית היהודי):>
- - - של רכזת - - - אי-אפשר שרכזת תגיד לבקר לא להיכנס.

<היו"ר אלי אלאלוף:>
רגע, רגע. אחד-אחד.

<דוד פלבר:>
אני יכול לומר מה קורה אצלנו היום. אני חושב שלדרור אולי יש איזו הסתייגות. יש לנו ולא מעט דירות שמופעלות באמצעות העמותות ואנחנו דורשים שיהיה מטף, שתהיה צפיפות מסוימת בחדרים, לדוגמה, לא יותר מ-2 בנות בחדר, ושיהיה מספר תאי שירותים ומקלחות ושיהיה - - -

<היו"ר אלי אלאלוף:>
בסדר, בסדר. כל זה - - -

<דוד פלבר:>
- - - אנחנו רוצים להיכנס ונכנסים לדירות עם הרכזות - - -

<היו"ר אלי אלאלוף:>
איך?

<דוד פלבר:>
הרכזת באה עם מפתח - - -

<היו"ר אלי אלאלוף:>
אבל תיאום דרך הרכזת.

<שר-שלום ג'רבי:>
עושים תיאום דרך הרכזת.

<דוד פלבר:>
מה ששר-שלום אומר זה שהרכזת לא יכולה למנוע ובדרך כלל היא לא תעשה את זה. יש את המנכ"ל - - -

<שולי מועלם-רפאלי (הבית היהודי):>
לא. אבל אנחנו לא רוצים להשאיר את זה ליד המקרה, דוד. זה לא נכון. אני חושבת שהמטרה שלך ושל כולנו שהבנות יגורו בתנאים טובים. זו המטרה של כל העמותות גם - - -

<דוד פלבר:>
- - - בתיאום ולא בהסכמה.

<שולי מועלם-רפאלי (הבית היהודי):>
- - - שתאזן בין הדברים.

<שר-שלום ג'רבי:>
דוד, אני חושב שאנחנו מדברים על אותו דבר ואני חושב שכולם מדברים על אותו דבר. המנכ"ל בא כי יש תלונה חריפה של הבת. הרכזת אומרת לך: אני לא יכולה שתבוא היום, יש לי חתונה או סבתא שלי בהיריון. היא לא יכולה להגיד את זה.

היא יכולה לבוא והבקר או המפקח יכולים לבוא ולהיכנס לדירה, לראות שיש דברים חמורים. כי אם אתה תהיה תלוי עכשיו ברכזת, לרכזת לא נוח שאתה מוצא בעיה. אגב, מתי פונים אלינו? תאמין לי, אחרי שכלו כל הקיצין ופנו ולא טיפלו - - -
<היו"ר אלי אלאלוף:>
אז מה ההצעה שלך, תכל'ס?

<יואב ארבל:>
אם אפשר לחדד. הנוסח שמונח בפנינו: אין צורך בתאים עם הרכזת, יש הודע לרכזת, פה אין תיאום. התיאום שנדרש פה הוא עם המתנדבים.

<שולי מועלם-רפאלי (הבית היהודי):>
עם המתנדבים. נרון.

<יואב ארבל:>
המתנדבים שגרים בדירה. זו סוגיה אחרת.

<שולי מועלם-רפאלי (הבית היהודי):>
זה דבר חשוב מאוד.

<שר-שלום ג'רבי:>
- - - מתקשר לרכזת. בקרת – קודם כל, זאת בחורה. צריכים להבין, אנחנו מעמידים אישה שתיכנס לדירה, לא גבר. שנהיה מסודרים כאן ונבין במה מדובר אצלנו ברשות בכל אופן. היא צריכה להודיע לרכזת, לא כגנבים: אנחנו מגיעים ביום בשעה חמש לדירה. היא צריכה את התיאום עם אחת מהבנות בדירה.
<קריאה:>
כל הבנות.

<שר-שלום ג'רבי:>
לא כל הבנות. כי יש בנות שלא רוצות – אומרים לי כשמתקשרים אלי, הם לא אומרים את זה על דעת הבנות כי הבת מפחת או לא רוצה או לא נעים לה. אני לא חושב שצריך את כולן. מספיק - - -

<היו"ר אלי אלאלוף:>
אני רוצה להבין. נכנסים באמצעות הרכזת, ולא – באמצעות אחת הדיירות.

<שר-שלום ג'רבי:>
אנחנו מיידעים את הרכזת. קודם כל, צריך ליידע את הרכזת. צריך הסכמה של אחת – מישהו צריך לפתוח את הדלת.

<היו"ר אלי אלאלוף:>
נכנסים באמצעות הרכזת או בתיאום עם הרכזת. במידה ולא – בתיאום עם אחת הדיירים.

<נעה בן שבת:>
הדיירות תמיד צריכות להסכים בגלל שהדיירות נמצאות שם בדירה. זה שהרכזת תיכנס מתי שאתה רוצה - - -

<היו"ר אלי אלאלוף:>
ואם - - -

<שולי מועלם-רפאלי (הבית היהודי):>
לא יכולים להגיד לדיירות - - -

<יואב ארבל:>
יש דירות עם 10, 12 בנות. את יכולה לקבל הסכמה של 12 בנות?

<נעה בן שבת:>
- - - לכן אני אומרת - - - מתקשרת, אני מבררת: האם נוח לכן שנגיע ביום רביעי בשעה ארבע אחרי הצהריים? - - -

<היו"ר אלי אלאלוף:>
אוקיי. ידעיה, בבקשה.

<ידעיה לוין:>
צריך בהסכמת הרכזת. בהסכמה או בוודאי בתיאום כדי שהיא תהיה. אני באופן אישי כמנכ"ל עמותה, לא נכנסתי מעולם לדירות שירות לאומי. אני לא נכנס. אני שומר על צניעותן של הבנות ועל מקומן. למעט עובדי דיור, עובדים שמתפעלים את הדירות, מתקנים, אנשי מקצוע, גברים לא נכנסים. זו נקודה ראשונה.

נקודה שנייה, גם אם יש הסכמה של בת אחת והבנות האחרות אפילו אולי לא יודעות מזה, בעיני יש כאן פגיעה בפרטיות של הבנות. לכן, אני חושב שצריך הסכמה - - -

<היו"ר אלי אלאלוף:>
אני חושב שאתם מביאים איזה דוקטורט. יש בעיה בדירה, צריך להיכנס – שלום על ישראל. מה זה - - -
<ידעיה לוין:>
אם יש בעיה של דירה, בראש ובראשונה זו אחריות שלנו לטפל בה.

<היו"ר אלי אלאלוף:>
בבקשה, אז תטפלו.

<שולי מועלם-רפאלי (הבית היהודי):>
מצוין, מצוין.

<שר-שלום ג'רבי:>
מצוין. אז לא יגיעו אלינו. אתה אומר נכון. אבל תמיד תזכור שיש חוץ ממך עוד 6 עמותות ואולי יהיו יותר. אז אתה מטפל מצוין, ואחרים אולי לא מטפלים. אז אם אצלך אין תלונות – טוב מאוד. הראייה שפונים אלינו. אם היה מטופל ומתוקן - - -

<היו"ר אלי אלאלוף:>
במעונות הסטודנטים באוניברסיטה, מחזיקים את כל המפתחות של כל החדרים.

<ידעיה לוין:>
גם אנחנו מחזיקים את כל המפתחות של כולם.

<היו"ר אלי אלאלוף:>
אז או שבאמצעות הרכזת או באמצעות הודעה לאחד הדיירות.

<ידעיה לוין:>
אני גם מצפה שאם הרכזת לא יכולה לבוא באותו יום, ודחוף לעשות את הבקרה באותו – אז יש מנהלת, יש רכזת מחליפה. יש מי שיגיע אותם. מה הבעיה?

<שר-שלום ג'רבי:>
מצוין. תנחה אותם. מצוין. אתה יכול גם לבוא. אין בעיה בכלל. אנחנו נשמח אם יבואו - - -

<היו"ר אלי אלאלוף:>
בואו - - -

<נעה בן שבת:>
אני גם לא רואה מה הבעיה כי המטרה היא, כאמור, לבדוק את התאמת הדירה לכללים. זה צריך להיות במועד סביר, צריך להיות מתואם מראש עם המתנדבים המתגוררים בדירה - - -

<שולי מועלם-רפאלי (הבית היהודי):>
אולי עם אחד המתנדבים, נעה.

<נעה בן שבת:>
אני דווקא חושבת שידעיה אומר נכון: צריך לתאם. אנשים מתגוררים שם. זה שתיאמתי עם גברת אחת, זה לא אומר - - -

<שולי מועלם-רפאלי (הבית היהודי):>
נעה, בדירות שירות יש 12 בנות. זה אומר שלא תיכנסי אף פעם עם בקר לדירה.

<נעה בן שבת:>
אבל אם אני אומרת לה: תתאמי בבקשה - - - כל הבנות - - -
<שולי מועלם-רפאלי (הבית היהודי):>
- - - ביום ראשון יוספה לא יכולה, ביום שני שאולה לא יכולה. בחודש הבא זרובבלה לא יכולה. חברים - - -

<דרור גרנית:>
חברת הכנסת מועלם, אני רוצה להציג את הנקודה המרכזית - - -

<היו"ר אלי אלאלוף:>
לא, לא. אל תציג. רק פתרון.

<דרור גרנית:>
אני חושב שהנוסח משקף נכונה את האיזונים הדרושים.

<היו"ר אלי אלאלוף:>
מה, לתאם עם כל הבנות?

<נעה בן שבת:>
לא אמרנו כל הבנות. אמרנו: תואם מראש עם הבנות. זאת אומרת, אני אומרת למי שאני מתקשרת אליה: תתאמי את זה עם כל הבנות, תודיעי להן שביום זה, בשעה כזאת יבואו - - -

<שולי מועלם-רפאלי (הבית היהודי):>
זה לא "תתאמי". תודיעי זה לא תתאמי.

<דרור גרנית:>
ואם הן חוזרות ואומרות: אנחנו לא יכולות כי אני ביום זה - - -

<מיקי לוי (יש עתיד):>
למה צריך להיות - - -

<שולי מועלם-רפאלי (הבית היהודי):>
בדיוק. וגם למשל, האם - - -

<דרור גרנית:>
כי אתה פוגע בפרטיותן. אתה נכנס לחלל המגורים והמחיה שלהן.

<שולי מועלם-רפאלי (הבית היהודי):>
דרור, הנה הלכתי אתך, אבל צריך למסמר את זה בזמן - - -

<היו"ר אלי אלאלוף:>
ואם יש ברוֹך בחדר, ואם יש ברוֹך בדירה הזאת, אתם תחכו? למי? אם יש ברוֹך בדירה הזאת שהוא לא רק צינור, מה, לא נכנסים?
<נעה בן שבת:>
הברוֹך הוא בעיה של הגוף המוכר - - - פה זה לא הפיקוח. אנחנו מדברים פה על פיקוח: רוצים לבדוק. בדירה מסוימת שמעתם תלונות ואתם באים לבדוק. זה לא שהתפוצץ עכשיו הדוד.

<שר-שלום ג'רבי:>
אני אתן לך דוגמה: אין מים חמים שבועיים והבנות הולכות להתקלח אצל שכנים - - -

<קריאה:>
יבוא הבקר לבדוק את המים?

<נעה בן שבת:>
אז הבנות לא יסרבו לתאם - - -

<שר-שלום ג'רבי:>
הם יבואו לראות, קודם כל, שזה נכון - - - אתם עושים טעות, לדעתי. אתם עושים מצוין, אתם מתנהגים מצוין, אתן עושים עבודה מצוינת – חבל בכלל שאנחנו מתווכחים על העניין הזה - -

<שולי מועלם-רפאלי (הבית היהודי):>
נכון.

<שר-שלום ג'רבי:>
- - כי אתם עושים עודה נהדרת, באמת.
<היו"ר אלי אלאלוף:>
אנחנו נמצא את - - -

<נעה בן שבת:>
אתם רוצים שנחזור ונדון בנושא הזה?

<היו"ר אלי אלאלוף:>
לא.

<שולי מועלם-רפאלי (הבית היהודי):>
לא, לא. בואו נתקדם.

<נעה בן שבת:>
אז אנחנו אומרים שיש תיאום - - -

<היו"ר אלי אלאלוף:>
הודעה מראש.

<שולי מועלם-רפאלי (הבית היהודי):>
הודעה מראש, לא תיאום.

<דרור גרנית:>
בלי הסכמה בכלל של המתנדבים?

<היו"ר אלי אלאלוף:>
לא. יאללה, מספיק.

<דרור גרנית:>
מה לא? אתה נכנס לחלל הפרטי שלהם.

<שר-שלום ג'רבי:>
מה אתה רוצה? להיכנס למי?

<דרור גרנית:>
אני רוצה להגן על הפרטיות שלהן.

<שר-שלום ג'רבי:>
אז מה לעשות?

<היו"ר אלי אלאלוף:>
תתקדמו.

<דרור גרנית:>
- - - זה קרוב יותר להסכמה. כשאני נכנס לחלל המגורים שלהן - - -

<נעה בן שבת:>
אבל אין סיבה למתנדבות – אם המטרה היא שיהיו להם מים חמים, אין סיבה שהמתנדבות - - -

<שולי מועלם-רפאלי (הבית היהודי):>
לא. המטרה היא שהדירה שלהן תהיה טובה.

<רעות מיכאלי:>
- - - מה הסכמות? אנחנו אומרים תיאום עם המתנדבות, זה אומר: ביום כך וכך - - -

<שולי מועלם-רפאלי (הבית היהודי):>
אבל תיאום – ואם הן לא - - - אני מסכימה לנוסח - - -

<היו"ר אלי אלאלוף:>
ידעיה כועס בפעם הראשונה.

<ידעיה לוין:>
באים לפקח כאן – אם הבנות לא יודעות - -

<היו"ר אלי אלאלוף:>
מפקחת.

<ידעיה לוין:>
פקחית.

- - אם הבנות שגרות בדירה לא יודעות שפקחית או פקח – זה בכלל לא משנה – אמורים להגיע, לפעמים הבנות נמצאות בדירה בצורה שלא נוח להם שמישהו יכנס לדירה.
<היו"ר אלי אלאלוף:>
חבר'ה, יודיעו לפני - - -

<שולי מועלם-רפאלי (הבית היהודי):>
אבל זה מה שכתוב פה, שתואם מראש - - - -

<שר-שלום ג'רבי:>
הודיעו לה, יודיעו לה. אתה צודק, אתה צודק. דופקים בדלת, נותנים לה 5 דקות, מה, לא - - -

<ידעיה לוין:>
- - - לא שמעה - - -

<שר-שלום ג'רבי:>
מה זה לא שמעה, אז ניתן לה מכשיר שמיעה. הקישו בדלת - - -

<שולי מועלם-רפאלי (הבית היהודי):>
ידעיה - - -

<ידעיה לוין:>
היו דברים מעולם, היו דברים מעולם. סליחה, אני לומד על זה. זה לא נכון - - -

<שולי מועלם-רפאלי (הבית היהודי):>
ידעיה, אבל אם זה מתואם - - -

<שר-שלום ג'רבי:>
ממה נפשך, הרכזת שלך נכנסת לדירה? באותו מצב שאתה אומר שלבת לא נוח להיראות למפקחת שלי, היא אותו דבר גם לאל ליד הרכזת שלי. אז מה היא עושה? היא מקישה בדלת – טוק, טוק – ואז היא אומרת - - -באמת, נו, חלאס.

<שולי מועלם-רפאלי (הבית היהודי):>
- - - תואם מראש. חבל על הזמן.

<היו"ר אלי אלאלוף:>
חבר'ה, נגמר, נגמר הסעיף - - -

<קריאות:>
- - -

<נעה בן שבת:>
אני רק רוצה להביא להחלטה. אני מציעה שייכתב "יתואם מראש" כי זה יותר קרוב להסכמה, אבל - - -

<היו"ר אלי אלאלוף:>
- - - לא עם כולם, רק עם רכזת הדירה.

<דרור גרנית:>
הרכזת היא הגוף המוכר עליו אני מפקח.

<שולי מועלם-רפאלי (הבית היהודי):>
לא. הבת.

<נעה בן שבת:>
ואם היא תשכח להגיד לבנות, והבנות - - -

<היו"ר אלי אלאלוף:>
אחת. לתאם עם אחת - - -

<שולי מועלם-רפאלי (הבית היהודי):>
אחת המתנדבות, אחד המתנדבים.

<היו"ר אלי אלאלוף:>
זהו. והיא צריכה להוגיע. מספיק, חברים. הגזמתם. תלמדו לדפוק על הדלת לפני שייכנסו.
<שר-שלום ג'רבי:>
אף אחד לא נכנס בלי לדפוק בדלת.

<היו"ר אלי אלאלוף:>
לא יודע. איפה? במדינה הזאת?

<נעה בן שבת:>
- - - שיהיה כתוב "אחד המתנדבים", שזה יהיה רק עם אחד מהם - - -

<היו"ר אלי אלאלוף:>
דרך אחת המתנדבות.

<שולי מועלם-רפאלי (הבית היהודי):>
זה לא רק לתקן, זה גם לראות שה- facilitiesשיש להן הוא ברמה טובה, ממילא קיים היום - - -

<קריאה:>
זה לטובתן.

<שולי מועלם-רפאלי (הבית היהודי):>
בדיוק. זה מה שהעמותות רוצות ומה שהחוק - - -

<דרור גרנית:>
צריך לזכור שה-facilities, אתה יכול לבדוק אותם לקראת תחילת שנת פעילות - - -

<היו"ר אלי אלאלוף:>
אני שמח שאין אירועים חריגים בדירות האלה. אני שמח לשמוע.

<דוד פלבר:>
אבל מספר הבנות בדירה יכול להשתנות.

<היו"ר אלי אלאלוף:>
אז מה אתה עושה? להודיע לכולן - - -

<דוד פלבר:>
הוא מודיע לך על 10 בנות ופתאום יש 15. זה מה שהוא רוצה לבדוק: שלא צופפו אותן, שהמטף פעיל, שהסניטציה תקינה - - -

<היו"ר אלי אלאלוף:>
דוד הלוואי שאלה יהיו הבעיות.

<שולי מועלם-רפאלי (הבית היהודי):>
נכון.

<היו"ר אלי אלאלוף:>
הלוואי. ברגע שיש אירוע חריג בדירה הזאת, רק תפתחו את הדלת ותכנסו.

<נעה בן שבת:>
ואחרי מסירת הודעה לגוף המוכר, לעובד הגוף המוכר או הגוף המוכר המחזיק בדירה. זה התנאי הנוסף.

<היו"ר אלי אלאלוף:>
נמשיך.

<נעה בן שבת:>
בסעיף 29 אנחנו עוסקים בהפעלת סמכויות הפיקוח על המדינה. בעיקרון, המפקח רשאי להפעיל את סמכויותיו כלפי המדינה ומוסדותיה, אבל הייתה הוראה מסתייגת לגבי הנושא של מערכת הביטחון. התברר שההוראה הזאת שונה מההוראה שקיימת בחוק שירות הלאומי-אזרחי שהיא הרבה יותר מתקדמת והרבה יותר קרובה ליישום. גם לה יש את המגבלות שלה, אבל היא יותר קרובה ליישום.
<היו"ר אלי אלאלוף:>
לא הבנתי מה זה פיקוח על המדינה.

<נעה בן שבת:>
אם הגוף המפעיל הוא מדינת ישראל ויש לו פנימייה שבה יש מקום מגרום לבת שירות והמפקחים של הרשות- - -

<יואב ארבל:>
רק גופים ביטחוניים. זה לא המדינה.

<נעה בן שבת:>
חבר הכנסת אלאלוף שואל על האמירה "כלפי המדינה ומוסדותיה".

<שולי מועלם-רפאלי (הבית היהודי):>
על המינוח.

<נעה בן שבת:>
אם הפנימייה היא פנימייה של המדינה, אז המפקחים יכולים לפקח גם על הפנימייה. אבל לא רק זה אלא גם - - - הגוף המפעיל. זאת אומרת, סמכויות הפיקוח הן לא רק השירות, הן גם כל הפעילות. אז גם כלפי גוף מפעיל אחר.

אבל כאשר אנחנו מדברים על גופים מפעילים שהם מערכת הביטחון, מוצע פה להעתיק את ההוראות מחוק שירות לאומי-אזרחי. אני אקרא אותן:

"(ב)
על אף האמור בסעיף קטן (א), מפקח יפעיל את סמכויותיו כלפי מערכת הביטחון בהתאם 
להוראות סעיף זה.

(ג)
לא יפעיל מפקח את סמכויותיו כלפי מערכת הביטחון אלא אם כן נקבעה לו התאמה 
ביטחונית מתאימה לכך ובהתאם לכללי אבטחת המידע של גוף ביטחוני; גוף ביטחוני יביא לידיעת 
המנהל את כללי אבטחת המידע האמורים.

(ד)
קצין בכיר או קצין מוסמך רשאי לעכב את כניסתו המידית של מפקח למיתקן המוחזק 
בידי מערכת הביטחון, אם מצא כי התקיים אחד מאלה: 


(1)
כניסתו באותה העת תשבש פעילות מבצעית או מודיעינית, חקירה פלילית, או 

תרגיל או אימון רחבי היקף או שנעשה בהם שימוש באמצעי לחימה;


(2)
מתרחשת במקום פעילות עוינת;

(3)
מתקיימת במיתקן פעילות שהמפקח אינו רשאי להיחשף לה מטעמים של ביטחון 

המדינה או יחסי החוץ של מדינת ישראל;
קבע קצין מוסמך או קצין בכיר כאמור, יודיע על כך לעובד הרשות כפי שייקבע בנוהל, ויקבע מועד 
חדש לכניסתו של המפקח, מוקדם ככל האפשר לאחר שחלפה העילה שמנעה את כניסתו.

(ה) 
מסירת ידיעה או מסמך, כולם או חלקם, למפקח תהיה בהתאם להתאמתו הביטחונית 
ובהתאם לכללי אבטחת המידע של הגוף הביטחוני; ואולם –


(1)
קצין מוסמך רשאי להורות כי ידיעה או מסמך מסוימים בעלי רגישות ביטחונית 

מיוחדת לא יועברו למפקח, אף אם התאמתו הביטחונית מתאימה, אלא לעובד הרשות 

כפי שייקבע בנוהל;

(2)
גוף ביטחוני ישמור מסמך, הדרוש למפקח לשם מילוי תפקידו, במקום שייועד 

לשם כך במיתקן המוחזק בידי אותו הגוף ויהיה נגיש למפקח או לעובד הרשות שנקבע 

כאמור בפסקה (1), לפי העניין; 

(3)
קצין מוסמך רשאי להורות כי מפקח לא יוציא ממתקן ביטחוני מסמך מסוים 

שקבע לגביו כי הוא בעל רגישות ביטחונית מיוחדת, והוא יישמר במקום כאמור בפסקה 

(2).
(ו)
קצין מוסמך רשאי להורות כי מידע מסווג שאינו קשור במישרין לעילת הפיקוח, לא ייכלל 
בידיעה או במסמך הנמסרים למפקח או לעובד הרשות כאמור בסעיף קטן (ה)(1), ובלבד שיידע את 
המפקח בכך שהשמיט מידע. השר, בהסכמת השר הממונה, יורה בנוהל על אופן יישום סעיף זה 
במערכת הביטחון, בשים לב לטעמים של ביטחון המדינה, שלום הציבור וביטחונו; נוהל ראשון לפי 
סעיף קטן זה ייקבע בתוך שישה חודשים מיום תחילתו של חוק זה.".

אני מבינה שלגבי חוק שירות לאומי-אזרחי עדיין אין נוהל כזה. עדיין אין נוהל כזה אבל למרות זאת זה לא מונע את ההפעלה של הפיקוח הזה.

<שר-שלום ג'רבי:>
- - - זה שייך שיהיה גם בשירות האזרחי.

<נעה בן שבת:>
זה כבר קיים בשירות הלאומי-אזרחי.

"(ז)
בסעיף זה –
"גוף ביטחוני" – גוף מהגופים המנויים בהגדרה "מערכת הביטחון";
"התאמה ביטחונית" – כמשמעותה בסעיף 15 לחוק שירות הביטחון הכללי, התשס"ב-2002;

"מערכת הביטחון" – משרד הביטחון, יחידות ויחידות סמך של משרד ראש הממשלה שעיקר 
פעילותן בתחום ביטחון המדינה, משטרת ישראל, שירות בתי הסוהר והרשות להגנה על עדים;
"קצין בכיר" ו"קצין מוסמך" – כהגדרתם בסעיף 10 לחוק הגנת הסביבה (סמכויות פיקוח 
ואכיפה), התשע"א-2011 , לפי העניין;
"השר הממונה" – ראש הממשלה, שר הביטחון, או השר לביטחון הפנים, לפי העניין.".
זה בא במקום ההוראות הקודמות שקבעו שהתנאים לשימוש - - - מול מערכת הביטחון, ייקבעו כולם בנוהל.
<היו"ר אלי אלאלוף:>
אני מצטער לשאול, פשוט לא נוח לי שפקח יוכל להפעיל את החוק כלפי המדינה, זה כלפי מוסדות המדינה. זה נראה לי - - -

<נעה בן שבת:>
כך פשוט המינוח - - -

<היו"ר אלי אלאלוף:>
זה המינוח של מדינה. בשבילי מדינה, זה כולנו ביחד. אחד יבוא לפקח - - -

<נעה בן שבת:>
אנחנו דווקא נוקטים בלשון הזאת דווקא בגלל המעמד המיוחד שניתן למדינה, שאומר שאם לא קבענו הוראה מפורשת שאפשר להפעיל את הסמכויות כלפי המדינה, אז הן לא חלות כלפי המדינה מכוח המעמד המיוחד שלה, כביכול הכתר שלא מפעילים כנגדו סמכויות. ולכן אנחנו דואגים לכתוב בדרך זו את סעיפי הפיקוח.
<היו"ר אלי אלאלוף:>
גורף מדי.

<אוריאנה אלמסי:>
זה מכסה מפקח לבדוק אלו תפקידים הבנות ממלאות. האם הן ממלאות את התפקיד שלו הן יועדו וזה לא משהו שחורג. אז הוא יכול לעשות את זה.

<נעה בן שבת:>
הוא יכול לעשות. הוא צריך להיות עם הסיווג הביטחוני, אפשר להשמיט פרטים שלא קשורים לנושא הפיקוח. יכולים להגיד לו: עכשיו אתה לא נכנס לבדוק איזה תפקיד היא עושה כי בדיוק עכשיו יש פה פעילות ייחודית.

<שר-שלום ג'רבי:>
המפקח לא צריך לראות בפועל אם היא עושה עכשיו - - -

<אוריאנה אלמסי:>
אם היא עושה, נגיד - - -

<שר-שלום ג'רבי:>
ניקיון?

<אוריאנה אלמסי:>
לא ניקיון, אלא עבודה משרדית כלשהי.

<שר-שלום ג'רבי:>
עבודה משרדית, חלק מהן עושות עבודה משרדית.

<אוריאנה אלמסי:>
חלק נכבד.

<שר-שלום ג'רבי:>
אני אומר את זה גם בלי שהפיקוח יגיע ויראה. יושב כאן מימיני נציג משרד המשפטים, שגם שם עובדים עבודה משרדית. אני חושב שזה דבר חשוב מאוד לביטחון המדינה, אנחנו לא רוצים שבמקומות האלה, בגלל זה, ימנעו בנות מלשרת שם. הסידור הזה מצוין ועובד מצוין.

<היו"ר אלי אלאלוף:>
סוף-סוף משכנע.

<נעה בן שבת:>
נעבור לסעיף 32. בסעיף 32 אנחנו מדברים על המועצה הציבורית לשירות אזרחי.

<שר-שלום ג'רבי:>
סליחה. בסעיף 31 היושב-ראש דיבר על זה שאנחנו עוברים ממקום למקום. כתוב כאן: "ביצוע תפקידי הרשות, מורשה המנהל, יחד עם חשב הרשות או חשב המשרד". דיברנו בישיבות הקודמות על עניין השכר לבנות השירות הלאומי, דמי הכיס.

משרדי הממשלה לא מעבירים כסף לגופים המוכרים והם צריכים להעביר למתנדבים. זה דבר שיכול לגרום להם לבור גדול מאוד בכיס ויכול לפגוע גם בבנות, במשרתים. הדבר היחידי שנפגע מקצועית – דיבר עליו גם חבר הכנסת מיקי לוי – זה רק בגלל שאין לנו חשב.

עברנו למשרד החקלאות. עד שחשב משרד החקלאות הבין מה זה השירות הלאומי, מה ההתנהלות, איך, איפה, כמה ולמה – חודשים שלא אישרו את החשבוניות האלה ואת כל הכספים שהיינו צריכים להעביר. זה פגע בעמותות.

אם יהיה חשב של הרשות, אז הוא ממילא מקצוען. ואם אנחנו עוברים ממשרד למשרד, לא תפגע בשום דבר המקצועיות של הרשות. אני לא יודע אם זה בחוק, לא יודע מה המנהג, מה הנוהל.  שתי הבנות מהחשב הכללי מסתכלות עלי כאילו רוצות לאכול אותנו, אבל - - -

<היו"ר אלי אלאלוף:>
זה במקום אורי שלא פה.

<שר-שלום ג'רבי:>
כן. נוח לי שאורי לא כאן. אני מודה. אבל אמרתי את זה גם לידו, אז אין לי ביעה. מכיוון שאני מוקלט ואין לי - - - מתלחששות עכשיו - - -

<היו"ר אלי אלאלוף:>
למה לא אישרו חשב לרשות?

<שר-שלום ג'רבי:>
אף פעם לא הייתה דרישה.

<דרור גרנית:>
בגלל היקף התקציב של הרשות.

<שר-שלום ג'רבי:>
נכון. ההיקף של הרשות  - יש גם משרדים עם היקפים יותר קטנים, אבל מכיוון שנגזר עלינו - - -
<היו"ר אלי אלאלוף:>
800 מיליון שקל זה לא מספיק - - -

<שולי מועלם-רפאלי (הבית היהודי):>
אבל הם לא אצלו.

<שר-שלום ג'רבי:>
לא. התקציב שלנו הוא 220 מיליון. הרגולציה היא 800 מיליון.

<שולי מועלם-רפאלי (הבית היהודי):>
דרור ישמח להסביר.

<שר-שלום ג'רבי:>
מכיוון שנראה שגם אחרי החוק הזה ייגזר על הרשות שעדיין נעבור ממשרד למשרד, אנחנו חושבים שנכון שיהיה חשב עכשיו. אני כבר לא אהיה, אבל למנכ"ל הרשות זה לא מוסיף שום דבר אם יש לו חשב או אם אין לו חשב. זה דבר שיגרום לפגיעה בעמותות ובסוף במשרתים.

<היו"ר אלי אלאלוף:>
אנחנו יכולים לקבוע בחוק חיוב מינוי חשב?

<נעה בן שבת:>
אפשר לקבוע. כשקובעים מי עובדי הרשות, אז אפשר להגיד שיש לרשות מנהל וימונה לה חשב. אפשר לקבוע הוראה כזאת.

<מיקי לוי (יש עתיד):>
אני מכיר את הצד המספרי לפחות כמו כל אחד פה: בין 600 ל-800 מיליון שקל זה המון כסף והיו בעבר אירועים. לכן, ההמלצה שלי – קטונתי – אבל ההמלצה שלי היא שזה לא צריך להיות חשב ברמה של חשב משרד, שם הדרישות הן אחרות, אבל חייב להיות רואה חשבון או כלכלן - -

<שר-שלום ג'רבי:>
סגן חשב.

<מיקי לוי (יש עתיד):>
- - שיהיה אחראי ברשות על הכספים האלה. בסוף, כשיש נזילה של כסף, אנחנו משלמים פי כמה וכמה מהעלות הכספית שלו. אני תומך בדרישה הזו.

<היו"ר אלי אלאלוף:>
מי ימנה את החשב?

<שר-שלום ג'רבי:>
תמיד זה האוצר.

<שולי מועלם-רפאלי (הבית היהודי):>
תמיד האוצר.

<מיקי לוי (יש עתיד):>
תמיד האוצר.

<היו"ר אלי אלאלוף:>
אני יודע. אני שואל - - -

<מיקי לוי (יש עתיד):>
האוצר.

<היו"ר אלי אלאלוף:>
יש פה נציגי האוצר, נציגי החשב.

<דניאל פרג:>
אני רוצה להתייחס, ג'רבי, למה שאתה אומר. באמת יכול להיות שבהיקף של פעילות הרשות יש צורך בחשב ואנחנו נבחן את זה, נראה מה המהלכים. אבל מבחינת העיכובים של התשלומים, חשוב לומר, שחשבות לא תקבע תשלומים. מבחינת חשב, נבדוק את הנושא הזה.

<היו"ר אלי אלאלוף:>
אם לא, אנחנו נקבע בחוק.

<מיקי לוי (יש עתיד):>
אפשר להכניס את זה לחוק, אדוני?

<שולי מועלם-רפאלי (הבית היהודי):>
אומרת נעה שבאופן עקרוני כן.

<נעה בן שבת:>
באופן שיהיה מנהל לרשות והעובדים שלו - - -

<מיקי לוי (יש עתיד):>
אני בעד לקבוע את זה בחוק.

<היו"ר אלי אלאלוף:>
בדרך כלל אני - - -

<שולי מועלם-רפאלי (הבית היהודי):>
בוא נחכה - - -

<דרור גרנית:>
צריך לבדוק - - -

<שולי מועלם-רפאלי (הבית היהודי):>
בעניין הזה אנחנו - - -

<דרור גרנית:>
נדמה לי – אני לא סגור על זה, אני צריך לבדוק את עצמי – שכלל לא נהוג לקבוע הוראה לעניין מינוי של חשב אלא בתאגידים סטטוטוריים. זה אינו תאגיד. זו יחידה בתוך שירות המדינה, ולכן חלים עליה הוראות החשכ"ל - - -

<היו"ר אלי אלאלוף:>
אנחנו מבקשים מהחשב הכללי - - -

<דרור גרנית:>
- - - אבל אני אבדוק את זה.

<היו"ר אלי אלאלוף:>
תודה. זה לא תפקידך הפעם. אנחנו משחררים אותך. אנו מבקשים מנציגי החשב הכללי לתת לנו בשבוע הקרוב - - -

<דניאל פרג:>
חשוב להבין שזה גם תלוי-תקציבים, אז לא - - -

<היו"ר אלי אלאלוף:>
איך אנחנו יודעים - - - זה ניחוש קל שאנחנו יודעים. אז בבקשה בוא ונבקש שתבדקו את זה.

<מיקי לוי (יש עתיד):>
בחיוב. לא סתם.

<דניאל פרג:>
כמובן.

<מיקי לוי (יש עתיד):>
תודה.

<היו"ר אלי אלאלוף:>
תחליטו כן.

<שולי מועלם-רפאלי (הבית היהודי):>
יושב-ראש הוועדה מבקש תשובה וטוב לו שהיא תהיה חיובית.

<היו"ר אלי אלאלוף:>
תשקלו, אבל תחליטו כן.

<נעה בן שבת:>
עכשיו יש לנו את רשימת חברי המועצה. היו ברשימה הזאת, בפסקה (4), נציג משרד הכלכלה, נציג שר הכלכלה ובפסקה (8) נציג שר הרווחה והשירותים החברתיים. משרד הכלכלה נועד בשביל לתת ביטוי לנושאי העבודה או התעסוקה, ושר הרווחה – לנושא הרווחה. כיוון ששני התפקידים האלו עבדו תחת משרד העבודה ורווחה והשירותים החברתיים, מוצע שיהיה פה נציג אחד, נציג של שר העבודה, הרווחה והשירותים החברתיים.

וכדי לאזן בין נציגי הממשלה במועצה לנציגי הציבור במועצה, מוצע שיהיה נציג ציבור מקרב נציגי השלטון המקומי שמופיע בסעיף (11). במקום שני נציגי ציבור מהארגון שמייצג את המספר הגדול ביותר של רשויות מקומיות יהיה רק נציג אחד. וככה, המועצה במקום להיות מועצה של 20 תהיה מועצה של 18 חברים.
<היו"ר אלי אלאלוף:>
תורידי אחד.

<נעה בן שבת:>
אני מורידה אחד. היו נציגי שני משרדים שירדו לאחד ושני מציגים של השלטון המקומי.
<היו"ר אלי אלאלוף:>
אז איך את חיה עם תוצאה זוגית? זה אפשרי?

<נעה בן שבת:>
- - - המלצות - - -

<היו"ר אלי אלאלוף:>
היושב-ראש יכול לקבל - - -

<נעה בן שבת:>
עוד שני דברים בנושא הזה. נציג שר המשפטים מקרב עובדי משרדו. אנחנו רואים שהם עורכי דין שהם נציגי היועץ המשפטי לממשלה. הם יצטרכו לקבל הסמכה מתאימה לעניין הזה. ולגבי הנושא של חובת הייצוג של נשים בתוך המועצה, יש כבר הוראה כללית בחוק שיווי זכויות האישה שחלה גם על המועצה הזאת.

עם זאת, בסעיף קטן (ג1), מוצע להגיד: "ככל הניתן יינתן ביטוי בקרב חברי המועצה למגזרי אוכלוסייה שונים אף אם לא ניתן להם ייצוג לפי פסקאות (12) עד (15).". לפי הגדרה לא נכנסים באוכלוסייה החרדית, דתית, חילונית, האוכלוסייה הערבית, אוכלוסיית העולים. יש נציג של אוכלוסייה אחרת שיכולה לגוון את המועצה, אז הגיוון הזה - - -

<שולי מועלם-רפאלי (הבית היהודי):>
כן. כמו הציג פה האיש מהעמותה של העיוורים בשבוע שעבר.

<שר-שלום ג'רבי:>
משה משרקי כאן.

<שולי מועלם-רפאלי (הבית היהודי):>
סליחה, לא ראיתי אותך משה.
<נעה בן שבת:>
גם לאוכלוסייה של אנשים עם מוגבלות יש גם נציג בפסקה (12) לפי המלצת נציב שוויון זכויות לאנשים עם מוגבלות. מוסיף כיוון של גיוון אוכלוסייה.

<(היו"ר שולי מועלם-רפאלי, 13:00)>
<נטלי מופסיק:>
יש לי התייחסות לגבי האיכות של הנציגים שלנו. זה נכון שכמשרד אוחדנו, אבל מדובר בכל זאת בשתי פריזמות שונות שרלוונטיות לשירות הלאומי. גם הפריזמה של התעסוקה וגם הפריזמה של הרווה. ולכן אנחנו מבקשים, אם יש אפשרות, שיהיו שני נציגים של משרד העבודה והרווחה.
<דרור גרנית:>
יש בזה היגיון.

<היו"ר שולי מועלם-רפאלי:>
ממש לא. לשר שממונה על הרשות יש נציג אחד. לדעתי גם למשרד הרווחה זה מספיק. גברתי תמשיך.

<דרור גרנית:>
אבל יש היגיון בדרישה. הממשלה יכולה מכוח חוק יסוד: הממשלה לנייד יחידות ותפקידים ויחידות-סמך וכדומה, ולאחד משרדים ולבטל אותם - - -

<היו"ר שולי מועלם-רפאלי:>
וככה נוצרה הסיטואציה הזאת.

<דרור גרנית:>
- - - אבל כגורם מקצועי המייצג איזשהו אתוס מקצועי או אינטרס מקצועי, ברווחה ובעבודה הם באמת רכיבים שונים. לכן לכתחילה הם נבנו כשני - - -

<דוד פלבר:>
גם למשרד האוצר יש הרבה פריזמות - - -

<שר-שלום ג'רבי:>
גם למשרד הביטחון. אני אעזור כאן לדוד פלבר – משרד החינוך שמפעיל 4,000 תקנים, יבוא בטענה ויגיד: תן לי עוד אחד כי יש לי בהיקף גדול. אל תגיד את זה עכשיו, אנחנו - - -
<דוד פלבר:>
ליתר דיוק, כבר באתי - - -

<שר-שלום ג'רבי:>
אנחנו מתנגדים גם לזה.

<היו"ר שולי מועלם-רפאלי:>
בדיוק. צריך להגיד בהגינות שכבר בא נציג משרד החינוך וגם הוא קיבל ממני אותה תשובה.

<שר-שלום ג'רבי:>
אנחנו מבטיחים לייצג אתכם נאמנה. כל מה שתיקחו, תביאו, אנחנו נייצג אתכם נאמנה. תודה.

<היו"ר שולי מועלם-רפאלי:>
תודה רבה.

<נעה בן שבת:>
יש פה הסתייגות של חבר הכנסת מיקי לוי. אנחנו אומרים שנציג השר מקרב עובדי המדינה, הוא מבקש שבמקום - - -

<היו"ר שולי מועלם-רפאלי:>
איפה אנחנו?

<נעה בן שבת:>
אנחנו בעמוד 45, סעיף 32(א)(1). נוסח שהוא לא רגיל. נציג השר מקרב עובדי המדינה. נציג השר צריך להיות מקרב העובדים במשרדו. הוא המשרד שאחראי על השירות הלאומי - - -

<היו"ר שולי מועלם-רפאלי:>
אני כמובן מסכימה עם חברי מיקי לוי.

<מיקי לוי (יש עתיד):>
אז אין צורך להצביע.

<היו"ר שולי מועלם-רפאלי:>
אין צורך בהצבעה. אנחנו מכניסים את ההסתייגות.

<דרור גרנית:>
איפה זה היה?

<היו"ר שולי מועלם-רפאלי:>
סעיף 32(א)(1). לא נציג השר מקרב עובדי המדינה הכליים אלא מקרב עובדי משרדו.

<מיקי לוי (יש עתיד):>
נותן לו יותר כוח. אין בעיה, אבל לפחות יהיה מישהו - - -

<היו"ר שולי מועלם-רפאלי:>
לגמרי קוהרנטי.

<מיקי לוי (יש עתיד):>
מקובל, דרור?

<דרור גרנית:>
מצוין. רק להתאפס עם הדיון.

<מיקי לוי (יש עתיד):>
תודה רבה.

<היו"ר שולי מועלם-רפאלי:>
בקצב הזה, אנחנו היום מצביעים על כל החוק, חבר הכנסת לוי. אתה ודרור ואני מסכימים – זה לדעתי - - -

<דרור גרנית:>
אני לא מתיימר להיות במעמד שווה, כפי - - -

<נעה בן שבת:>
סעיף 33. אנחנו רוצים להבהיר: "חבר המועצה ימונה לתקופה של ארבע שנים בדרך האמורה בסעיף 32(א), וניתן לשוב ולמנותו" – זאת אומרת, שאם הנשיא הוא זה שמינה את המועצה הראשונית בהמלצת השר, אז כך גם פה הנציג הבא שלו.

רציתי לשוב ולשאול האם אנחנו לא יכולים לוותר על הדרישה שאת כל המינויים – זה יחזור עכשיו בסעיפים הבאים, בכל מקום שאמרנו השר, זה יהיה נשיא המדינה – אמנם זה מאוד יפה שנשיא המדינה נותן לזה איזה נופך, אבל השאלה אם זה דרוש וטעון את כל ההתעסקות עם נשיא המדינה ואם לא צריך להחזיר את זה לדרג השר. השר הוא זה שממנה את המועצה הזאת - - -

<קריאה:>
בפעם הראשונה שנשיא ימנה ואחר כך - - -

<נעה בן שבת:>
אבל למה לעשות את זה ככה?

<היו"ר שולי מועלם-רפאלי:>
אדוני ראש הרשות - - -

<שר-שלום ג'רבי:>
אין לי בעיה שהשר יהיה. אנחנו באמת רצינו לתת לזה נופך של כבוד, אבל - - -

<היו"ר שולי מועלם-רפאלי:>
אולי לא פה, אולי במקומות אחרים אפשר יהיה להכניס אותו.

<שר-שלום ג'רבי:>
לא אכפת לי. לנו - - -
<היו"ר שולי מועלם-רפאלי:>
השר.

<נעה בן שבת:>
אז השר הוא זה שממנה לפי 32(א) וגם בכל מקום אחר. זה פותר לנו כמה דברים. בסעיף 34 - - -

<(היו"ר אלי אלאלוף, 13:05)>
<שולי מועלם-רפאלי (הבית היהודי):>
איך דווקא כשלא הייתה פה הייתה הסכמה גורפת מקיר לקיר.

<מיקי לוי (יש עתיד):>
לא תאמין, אדוני היושב-ראש.

<היו"ר אלי אלאלוף:>
אז בואו - - -

<מיקי לוי (יש עתיד):>
הסתייגות שלי עברה ללא ויכוח.

<שולי מועלם-רפאלי (הבית היהודי):>
לגמרי. ומוצדקת, יש לומר.

<היו"ר אלי אלאלוף:>
אז אני חשבתי שאני - - -

<שולי מועלם-רפאלי (הבית היהודי):>
איך אני עכשיו מתחנפת לחבר הכנסת לוי. איך, איך.

<מיקי לוי (יש עתיד):>
איפה שאפשר לשתף פעולה, משתפים, שולי.

<שולי מועלם-רפאלי (הבית היהודי):>
ברור.
<נעה בן שבת:>
דיברנו על כך שאמנם מלכתחילה הוצע שהמועצה תמונה על-ידי נשיא המדינה ואחרי זה גם כל שינוי ומינוי. בסופו של דבר הסכימו שהכול יהיה בידי השר. השר ימנה והשר יחזור וימנה. נעשה את התיקונים בהתאם בהוראות השונות. זה מעביר אותנו עד סעיף 38.
<היו"ר אלי אלאלוף:>
אפשר להמליץ על נשיא המדינה ללא הסכמה מראש שלו?

<מיקי לוי (יש עתיד):>
אם אתה עושה את זה בחוק, כן. אבל זה לא ראוי.

<נעה בן שבת:>
אני מניחה שהתייעצתם עם נשיא המדינה מראש להצעת החוק הממשלתית.

<שר-שלום ג'רבי:>
אנחנו לא זוכרים מי היה נשיא לפני 10 שנים.

<שולי מועלם-רפאלי (הבית היהודי):>
וטוב שכך. אין מה להוסיף, אדוני.

<נעה בן שבת:>
בסעיף 38, בסופו של דבר אנחנו לא כוללים במסגרת תפקידי המועצה את הייעוץ לעניין הכרה בגופים מוכרים כיוון שזה מה שעלה מתוך הדיונים בוועדה, לאור ההתנגדות שלכם. אתם אמרתם שזה הליך מכרזי, בסופו של דבר יתקיים הליך מכרזי ולכן אתם לא רוצים התייעצות עם המועצה בנושא הזה.

לסעיף 39(א) יש הסתייגות של חבר הכנסת מיקי לוי. הוא מבקש שהישיבות של המועצה יתקיימו אחת לחודשיים לפחות ולא אחת לשלושה חודשים.

<שולי מועלם-רפאלי (הבית היהודי):>
נראה לי מטורף.

<היו"ר אלי אלאלוף:>
מספיק אחת לשלושה חודשים.

<שר-שלום ג'רבי:>
אנשים באים מבחוץ, חבר הכנסת לוי.

<היו"ר אלי אלאלוף:>
בהתנדבות.

<שר-שלום ג'רבי:>
אני מאחל לך שתהיה חבר בוועדה, תבין מה העניין לבוא פעם בחודשיים.

<מיקי לוי (יש עתיד):>
אבל תכף תראה בהמשך שאני רוצה פרוטוקול ומצולם ומוקלט.

<שר-שלום ג'רבי:>
אין שום בעיה.

<שולי מועלם-רפאלי (הבית היהודי):>
זה בסדר, אבל בוא נשאיר את זה 3 חודשים ופרוטוקול וכולי.

<מיקי לוי (יש עתיד):>
אני נענה לבקשתך.

<שר-שלום ג'רבי:>
אני מודה לך.

<שולי מועלם-רפאלי (הבית היהודי):>
אז עכשיו, ברוח - - -

<שר-שלום ג'רבי:>
אפשר לבקש עוד כמה בקשות? אולי זו הזדמנות.

<מיקי לוי (יש עתיד):>
תיזהר. לא כדאי לך. אתה יודע, אני - - -

<היו"ר אלי אלאלוף:>
מנהלת הוועדה הזאת תעבוד בלי יושב-ראש.

<שולי מועלם-רפאלי (הבית היהודי):>
בזכות ההשארה שאתה משרה עלינו.

<נעה בן שבת:>
בסעיף 40 בעמוד 51, ובסעיף 41 – הוועדה דנה בנושא הזה - - -

<שולי מועלם-רפאלי (הבית היהודי):>
סעיף 40?

<נעה בן שבת:>
כן. סעיף 40 בעמוד 51. "המועצה תערוך פרוטוקולים של ישיבותיה; פרוטוקול חתום בידי חבר המועצה שניהל את הישיבה וחבר מועצה נוסף שהשתתף בה, ישמש ראיה לכאורה לאמור בו.". ההסתייגות של חבר הכנסת מיקי לוי שביקש פרוטוקול גם בכתב וגם מוקלט ושהכול יהיה מצולם על-ידי מערכת מותאמת.
<שר-שלום ג'רבי:>
אם אין שליש, אז אי-אפשר לקיים ישיבה? זה לא נכון. זה לא נכון. חש לך עכשיו נציג ציבור מקריית שמונה, הוא מגיע עד לפגישה בתל אביב או בירושלים – אם אין שליש, אז הוא הולך הביתה?

<נעה בן שבת:>
בעת קבלת ההחלטות. הישיבה יכולה להתקיים, אבל הצבעות צריכות להיות לפחות בשליש מהחברים. כשנפתחה ישיבה במניין חוקי, המשך הישיבה כדין - - -
<שר-שלום ג'רבי:>
אבל לא הצבעות.

<נעה בן שבת:>
לא רק זה אלא גם מניין חוקי הוא רוב החברים. צריכים מראש להיות רוב החברים, יותר מחצי. ואחרי זה - - -

<שולי מועלם-רפאלי (הבית היהודי):>
בהצבעות?

<נעה בן שבת:>
בהצבעות, שליש לפחות.

<מיקי לוי (יש עתיד):>
כמה זה שליש?

<נעה בן שבת:>
שליש מהחברים. מתוך 18 - - -

<שולי מועלם-רפאלי (הבית היהודי):>
שישה.

<שר-שלום ג'רבי:>
נעה, את היושבת-ראש וזימנת אנשים. אלה אנשי ציבור. למה אני אומר את זה? כי ראינו את זה. האלוף דוד עברי היה יושב-ראש המועצה הציבורית, הוא הזמין את האנשים – תאמינו לי, האלוף דוד עברי אדם עסוק מאוד, אדם מכובד מאוד – והגיעו 4-3. הוא קיים את הישיבה.
אני מבין שהצבעות לא יהיו, אבל אי-אפשר להגביל – באו 5 אנשים, 6 אנשים, עושים. למה אנשים שמגיעים צריכים להיענש?

<נעה בן שבת:>
כי הקוורום הוא רוב החברים.

<שר-שלום ג'רבי:>
אני הייתי קומונר בבני עקיבא, עשיתי פעם מסדר לשני ילדים.

<דרור גרנית:>
בכל הכבוד, אני רוצה להזכיר את ההקשר. זו מועצה שהקונספט שלה הוא שיש בה חצי אנשי ציבור מהציבור הרחב, וחצי עובדי מדינה. החלק של העובדים - - -

<היו"ר אלי אלאלוף:>
אל תסמוך על חצי של המדינה.

<שר-שלום ג'רבי:>
במיוחד אם זה יהיה אחרי הצהריים.

<שולי מועלם-רפאלי (הבית היהודי):>
אותם אתה לא יכול לחייב להשתתף בשיבה.

<שר-שלום ג'רבי:>
לא. אני לא יכול לחייב אף אחד.

<דרור גרנית:>
דווקא עובדי המדינה, אני חושב שיותר קל שיגיעו, אבל נציגי הציבור הם באמת - - -

<קריאה:>
הם באמת החלק היותר חשוב בעיני - - -

<דרור גרנית:>
או החלק הלא פחות חשוב במובן הזה שהם באמת - - - אמורים לייצג את הציבור הערבי ואת הציבור החילוני ואת הציבור הדתי ואת - - - זאת אומרת, הם אמורים להגיד שאנחנו נוכל לקיים את המועצה. כבר ירדנו בדרישה לזה שאמרנו שלפחות חצי זה הקוורום.

אבל להגיד שאפילו חצי לא צריך בשביל קוורום? זה אומר שאנחנו מאבדים את כל היציגות של הגוף הזה, כל הערך המוסף שלו לתהליך קבלת ההחלטות - - -

<שולי מועלם-רפאלי (הבית היהודי):>
אבל דרור, אם נניח מגיעים פחות מחצי, אתה מפזר את הישיבה? לא מחכה חצי שעה ואז עושה אותה כמו שמקובל בעמותות? ככה מקובל בכל המקומות שאני קיימתי בהם - - -

<שר-שלום ג'רבי:>
- - - אדוני היושב-ראש, מחכים חצי שעה ומתחילים. זה כתוב במפורש - - -

<דרור גרנית:>
פה יש אלמנט מאוד חזק של יציגות ולכן - - -

<שר-שלום ג'רבי:>
אל תצביע.

<שולי מועלם-רפאלי (הבית היהודי):>
אז אל תקיים הצבעות. אבל דיון כן תקיים, ואז תודיע - - -

<מיקי לוי (יש עתיד):>
אבל אם הוא לא יצביעו, יבואו - - - חדשים כדי להצביע, שלא היו קשורים לדיון - - -
<דרור גרנית:>
- - - רגע, רגע, אנחנו ב-(א). מה אומר (א)?

<נעה בן שבת:>
- - - יש ב-(ג).

<דרור גרנית:>
לפני החצי שעה, לפני (ג) נדבר רגע על (א). מה  הוא אומר? הוא אומר: "משנפתחה הישיבה במניין חוקי, המשך הישיבה יהיה כדין בכל מספר של חברים ובלבד שכולם זומנו ושבעת קבלת ההחלטות לא פחת משליש. זאת אומרת, גם אם פתחנו - - -

<היו"ר אלי אלאלוף:>
מה זה פה? - - -

<דרור גרנית:>
הנה, הנה, (ג) פותר את הכול, אדוני היושב-ראש.

<שולי מועלם-רפאלי (הבית היהודי):>
אבל (ג) פותר את זה. אם אתה ממתין חצי שעה, כמו שמקובל בעמותות.

<היו"ר אלי אלאלוף:>
מה זה (ג)?

<נעה בן שבת:>
(ג) אומר שאם לא היה מניין חוקי בעת שנפתחה, היו פחות ממחצית, אז היושב-ראש דוחה אותה בחצי שעה. ואם עברה חצי שעה, אז הישיבה היא כדין בכל מספר של משתתפים. אבל עדיין קבלת החלטות מחייבת שליש לפחות.

<שולי מועלם-רפאלי (הבית היהודי):>
6 אנשים זה לא - - -

<שר-שלום ג'רבי:>
הייתי בישיבות שספרו גם רגליים.

<נעה בן שבת:>
בסעיף קטן (ב) יש דרישה שיהיו 10 חברים לצורך החלטות - - -

<היו"ר אלי אלאלוף:>
אני רוצה להגיד לכם, אנחנו ועדה מכובדת, כן. כמה פעמים קיבלתי פה-אחד החלטה. הפה שלי. אני לא חושב ככה. אי-אפשר לעכב את זה. אז אפשר לתת גם אפשרות להצביע במייל או משהו או לשאול בטלפון, אבל אל תעכבו את המערכת.

<נעה בן שבת:>
יש גם עוד דרישה: שלא יהיו פחות מ-10 חברים בהחלטות שנוגעות לסדרי עדיפויות, לתכנית הרב-שנתית ולייעוץ לשר לתיקוני חקיקה.

<שר-שלום ג'רבי:>
תגידי לי, את מגיעה מקריית שמונה? מי שמכבד את המועצה, אדם מכבד את המועצה ומגיע וההוא שלא מגיע ולא מכבד – אני צריך לחכות לו? לא נעים לי להגיד, מי שלא מכבד אותי, אני לא מכבד אותו.

יש יושב-ראש מועצה. מן הסתם הוא יהיה אדם מכובד, מן הסתם, בשעה הזאת הוא יכול להרוויח עוד הרבה כסף. הוא מגיע מדימונה עכשיו ואנשים לא באו – בגלל זה אני לא צריך לקבל - - -

<היו"ר אלי אלאלוף:>
בדימונה מרוויחים הרבה כסף?

<שר-שלום ג'רבי:>
יש כאלה שמגיעים.

<שולי מועלם-רפאלי (הבית היהודי):>
אני רוצה לשאול את היועצת המשפטית. באופן מהותי, כשאנשים חברים במועצה הציבורית, מה הדרייב שלהם? האם יש לנו משהו עליהם כדי שהם יגיעו לדיונים האלה?

<שר-שלום ג'רבי:>
אבל השר שואל אם יש החזר הוצאות לפחות?

<נעה בן שבת:>
הוא לא מקבל שכר, אבל בסעיף 43 מדובר פה על החזר ההוצאות שלו או גמול, אבל זה רק לאנשים שהם לא עובדי מדינה.

<שר-שלום ג'רבי:>
עובד משינה יקבל שעות נוספות.

<נעה בן שבת:>
אבל יש אפשרות להעביר אותו מכהונתו אם הוא לא מגיע ל-3 ישיבות רצופות של המועצה זה אומר חצי שנה לא להגיע לדיון.
<שר-שלום ג'רבי:>
תשעה חודשים. העברנו את זה לישיבה אחת לשלושה חודשים.
<נעה בן שבת:>
אדוני, אתה רוצה להקטין את המספר הנדרש לצורך קבלת החלטה?

<היו"ר אלי אלאלוף:>
לקבל החלטות במינימום 5 נציגים שמתוכם 3 אנשי ציבור.

<שולי מועלם-רפאלי (הבית היהודי):>
שני עובדי מדינה.

<נעה בן שבת:>
גם לגבי החלטות שהן ממש סדרי עדיפויות של שירות לאומי, דברים מאוד משמעותיים?

<היו"ר אלי אלאלוף:>
אני לא מרחם. אני מקווה שיידעו - - -

<שר-שלום ג'רבי:>
מי שאכפת לו – יגיע. באמת, מי שאכפת לו – יגיע.

<שולי מועלם-רפאלי (הבית היהודי):>
אבל אתם מפרסמים את סדר-היום. זאת אומרת, ברור לאנשים שזאת הישיבה.

<היו"ר אלי אלאלוף:>
- - - ותעשו מעקב לפני הישיבה. תבדקו.

<דוד פלבר:>
אפשר להציע הצבעה גם למי שלא נוכח, כלומר מוציאים פרוטוקול ומצביעים על האפשרויות שהיו, ואז מי שלא הגיע יכול להביע דעתו? אז יש לך החלטה עם הרבה משתתפים, אבל - - -

<שר-שלום ג'רבי:>
אלא אם היה לו - - -

<דוד פלבר:>
זה כדי למנוע את המצב ששלושה אנשים בוועדה - - -

<שר-שלום ג'רבי:>
אני בטוח שתה תגיע.

<היו"ר אלי אלאלוף:>
חמישה נוכחים - - -

<נעה בן שבת:>
- - - אני יודעת שאני נחוצה לצורך קבלת החלטה ב-10 אנשים, אז אולי אני אטרח ואגיע. אבל אם אני יודעת שיכולים להסתפק ב-5 אנשים, יכול להיות שאני אפילו לא אטרח להגיע.

<שולי מועלם-רפאלי (הבית היהודי):>
אז למה את במועצה?

<מיקי לוי (יש עתיד):>
מי שרוצה להשפיע – צריך להגיע.

<דרור גרנית:>
אסור לדלל מדי את המנגנון הזה. אני מזכיר שההצעה הזאת התפקיד שלה זה להיות אותו פורום של שיח שאמור להיות באיזשהו מובן מייצג של הציבורים שלו. אם אנחנו מדללים את זה מדי, זה קצת מאבד את כל הערך המוסף שלו.

<שולי מועלם-רפאלי (הבית היהודי):>
אז אולי נחזור לזה שיהיה שליש כי ההבדל בין 5 ל-6 הוא לא כזה דרמטי.

<נעה בן שבת:>
ואז לא תעשו את הבדל לגבי החלטות מסוימות?

<שולי מועלם-רפאלי (הבית היהודי):>
כן. שהכול יהיה שליש.

<נעה בן שבת:>
אדוני, אתה רוצה שחלק מהם חייבים שיהיו נציגי ציבור - - -

<היו"ר אלי אלאלוף:>
אם הולכים לפי ההיגיון שלכם - - -

<שולי מועלם-רפאלי (הבית היהודי):>
כן. לפחות שלושה.

<נעה בן שבת:>
לפחות שלושה נציגי ציבור?

<שולי מועלם-רפאלי (הבית היהודי):>
כן.

<היו"ר אלי אלאלוף:>
אם זה לפי ההיגיון שלכם, אז תעשו 11.

<דרור גרנית:>
נכון.

<היו"ר אלי אלאלוף:>
- - - אני לא רואה - - -

<דרור גרנית:>
אבל בסדר. אמרנו שליש כדי להבטיח שזה יעבוד.

<נעה בן שבת:>
שליש, ומחצית מתוכם לפחות נציגי ציבור.

<שר-שלום ג'רבי:>
יש הסכמה כאן - - -

<נעה בן שבת:>
אנחנו יכולים לעבור לסעיף - - -

<שולי מועלם-רפאלי (הבית היהודי):>
רגע. מה עם ההסתייגות של חבר הכנסת לוי? חבר הכנסת לוי, ההסתייגות שלך.

<היו"ר אלי אלאלוף:>
קיבלנו, קיבלנו.

<נעה בן שבת:>
ההסתייגות שהכול יהיה מוקלט - - -

<שולי מועלם-רפאלי (הבית היהודי):>
לא. מוקלט ומצולם. קיבלת את זה?

<שר-שלום ג'רבי:>
מה מצולם?

<שולי מועלם-רפאלי (הבית היהודי):>
זה לא ריאלי מצולם.

<שר-שלום ג'רבי:>
למה צריך צלם?

<מיקי לוי (יש עתיד):>
פה יכול להיות מצולם?

<שר-שלום ג'רבי:>
ממה אתה חושש במועצה הציבורית? אם יש בורקסים או לא? למה צריך לצלם?

<מיקי לוי (יש עתיד):>
בגלל הבורקסים צריך לצלם.

<שר-שלום ג'רבי:>
יש הקלטות. יהיה פרוטוקול, יהיו הקלטות. הצילים הזה יגרום לעוד הוצאה לרשות. אני לא אהיה כאן, אבל - - -

<מיקי לוי (יש עתיד):>
1,500 שקל עולה מסרטה. האם זה בעיה בשבילך, תגיד ואני - - -

<שר-שלום ג'רבי:>
לא. אבל נראה לי לא מצולם. חבר'ה, אתם רוצים מצולם? באמת לא אכפת לי - - -

<מיקי לוי (יש עתיד):>
הקלטה ופרוטוקול.

<שולי מועלם-רפאלי (הבית היהודי):>
אני חושבת שמוקלט ופרוטוקול זה מספיק. צילום מיותר.

<מיקי לוי (יש עתיד):>
באתי לקראתך פעמיים.

<שר-שלום ג'רבי:>
אני מציע, אדוני היושב-ראש, בוא נרוץ כאן - - -

<מיקי לוי (יש עתיד):>
אתה מציע להאריך את הישיבה - - -

<שולי מועלם-רפאלי (הבית היהודי):>
אם כבר אנחנו עוסקים בהסכמות, אז אני באמת רוצה לאחל מזל טוב לאלעד, העוזר של חבר הכנסת מיקי לוי, שיש לו היום יום הולדת. ככה ברוח הטובה.

<שר-שלום ג'רבי:>
לא ידענו כי לא הביא עוגה. 

<שולי מועלם-רפאלי (הבית היהודי):>
כמאמר השיר: אין, אין, אין חגיגה בלי, בלי, בלי, בלי עוגה עד הוועדה הזאת. תברך אותנו, אתה יודע שיום הולדת הוא דמן מסוגל שהבן אדם יברך את האנשים האחרים, לא שאנחנו נברך אותך.

<נעה בן שבת:>
אדוני, אנחנו מוסיפים דרישה לצילום?

<היו"ר אלי אלאלוף:>
לא, לא. הוא ויתר. הקלטה בלבד ופרוטוקול.

<שולי מועלם-רפאלי (הבית היהודי):>
בלי צילום. הקלטה ופרוטוקול.

<נעה בן שבת:>
צריך לתמלל אחרי זה את הפרוטוקולים? הפרוטוקולים יהיו תמלול? זה עולה המון כסף - - -

<שולי מועלם-רפאלי (הבית היהודי):>
ההקלטה היא מילה במילה, ופרוטוקול.

<מיקי לוי (יש עתיד):>
אם תגידו לי אחר כך שהקלטות נמחקו - - -

<היו"ר אלי אלאלוף:>
זה רק במשרדים מסוימים.

<מיקי לוי (יש עתיד):>
אם יש פרוטוקול, אז יש גם הקלטה. מה הסיפור עכשיו? אתה רוצה שאני אחזור לצילום?

<שר-שלום ג'רבי:>
לא אכפת לי.

<היו"ר אלי אלאלוף:>
אתה רוצה שיהיה מילה במילה? אתה יודע כמה זמן גורם וכמה כסף?

<שר-שלום ג'רבי:>
נותנים את זה לתמלול.

<מיקי לוי (יש עתיד):>
ההקלטה תהיה כל זמן הדיון?

<היו"ר אלי אלאלוף:>
הקלטה מהתחלה ועד והסוף.

<שר-שלום ג'רבי:>
רוצים להוריד את ההקלטה. הציע - - -

<מיקי לוי (יש עתיד):>
לא, לא.

<שולי מועלם-רפאלי (הבית היהודי):>
הקלטה ופרוטוקול. אבל לא תמלול. הפרוטוקול לא מתומלל.

<שר-שלום ג'רבי:>
אני אומר חד-משמעית. אם יש הקלטה, שיהיה מתומלל גם. מחר יגידו שאין קלטת - - -

<היו"ר אלי אלאלוף:>
מי יקרא את זה?

<שר-שלום ג'רבי:>
מי ישמע את זה?

<מיקי לוי (יש עתיד):>
אני.

<שר-שלום ג'רבי:>
מי ישמע את זה? אז אנחנו נעביר את זה ישר במייל - - -

<היו"ר אלי אלאלוף:>
אין לך ספר בבית? לא, באמת. עיקרי הדברים מספיק.

<מיקי לוי (יש עתיד):>
מה שאתה רוצה. אתה - - -

<שולי מועלם-רפאלי (הבית היהודי):>
יש ספר חדש, מהמם ומומלץ.

<היו"ר אלי אלאלוף:>
ועיקר הדברים של הדיון.

<שולי מועלם-רפאלי (הבית היהודי):>
מצוין.

<היו"ר אלי אלאלוף:>
חוץ מזה, למשטרה אין זמן לקרוא.

<מיקי לוי (יש עתיד):>
במקום שיש כסף, צריך שתהיה שקיפות.

<שר-שלום ג'רבי:>
אין כסף במועצה.

<מיקי לוי (יש עתיד):>
לא חשוב.

<נעה בן שבת:>
אנחנו עוברים לסעיף 46 בפרק שנוגע לגוף המוכר. 

<היו"ר אלי אלאלוף:>
אם נמשיך ככה, גמרנו את - - -

<שולי מועלם-רפאלי (הבית היהודי):>
יש לנו עוד 7 דקות לישיבה.

<מיקי לוי (יש עתיד):>
לא. לפי מה הוציאו כאן יש - - -

<היו"ר אלי אלאלוף:>
מה שתגיד, מה שתגיד.

<נעה בן שבת:>
בסעיף 46 יש הרבה שינויים ותיקונים והוא גם מביא אותנו לאחת המחלוקות העיקריות פה: "המבקש לשמש גוף מוכר, יגיש לשר בקשה מפורטת בכתב להכרה.". יכול להיות שאנחנו נשלב את הנוסח, את הדרישה לבקשה בכתב בתוך סעיפים אחרים מכיוון שאמרנו שיהיה הליך מסודר לבקשה להצטרף בגלל הגבלת מספר הגופים המוכרים יהיה הליך מסודר ומכרזי, אז יכול להיות שהבקשה מפורטת בכתב, המעמד שלה הוא פחות צריך סעיף קטן נפרד לנושא הזה ונמצא מקום לשלב את דרישת הכתב.

לגבי הנושא של מי רשאי לבקש הכרה. ברישה אנחנו עושים קצת שינויי נוסח, להגיד כך: רשאית לבקש הכרה כגוף מוכר מבקש ההכרה הוא עמותה או חברה לתועלת הציבור, של שבעה חברים או בעלי מניות לפחות, שאינם קרובי משפחה, ובידה אישור בדבר ניהול תקין תקף מרשם העמותות או מרשם התאגידים – סליחה, צריך להיות רשם ההקדשות – ולעניין עמותה או חברה כאמור שטרם חלפו שנתיים ממועד ייסודה – אישור על הגשת מסמכים מהרשם הנוגע לעניין; לעניין זה יראו מי שהגיש אישור כי הוא מוסד ציבורי לפי סעיף 46 לפקודת מס הכנסה‏‏, כאילו עמד בתנאי סעיף קטן זה, כיוון שהתנאים האלה נכללים ממילא. זאת אומרת, זה לא אמור להיות שינוי. זה אמור להיות יותר גמישות של הדרישות.
<יואב ארבל:>
אלה שני עולמות שונים. סעיף 46 ואישור ניהול תקין הם שני עולמות שונים, הם לא זה במקום זה, לדעתי.

<נעה בן שבת:>
אתה חושב שהם מקבלים גם את סעיף 46 ללא אישור ניהול תקין?

<יואב ארבל:>
צריך לבדוק את זה.

<שולי מועלם-רפאלי (הבית היהודי):>
לא.

<היו"ר אלי אלאלוף:>
לא. ניהול תקין אתה יכול לקבל. סעיף 46 הוא בעיקר על מנת לזכות אנשים - - -
<שולי מועלם-רפאלי (הבית היהודי):>
יכול להיות שיהיה לך אישור ניהול תקין, אבל לא יהיה לך סעיף 46, אז חבל למנוע מהם את - - -

<נעה בן שבת:>
אומרים שמי שיש לו אישור שהוא מוסד לפי 46, אז ממילא הוא נחשב כאילו שהוא עומד בתנאים הראשוניים האלה.

<דרור גרנית:>
למה? הרי - - -

<נעה בן שבת:>
זאת אומרת, שהוא כבר ממילא - - -

<היו"ר אלי אלאלוף:>
מי שיש לו 46, יש לו גם ניהול תקין.

<שולי מועלם-רפאלי (הבית היהודי):>
אבל לא כל מי שיש לו ניהול תקין, יש לו 46.

<נעה בן שבת:>
שימו לב, אני רוצה להבהיר. הנושא הזה של המטרה הציבורית, חלק מהדברים שנמחקו פה, זה שהעמותה פועלת למטרה ציבורית והנכסים וההכנסות משמשים להשגת אותה מטרה. אז הנכסים והמטרות להשגת אותה מטרה, רשם העמותות גם בוחן את זה ולכן ממילא קיצרנו פה את הנוסח והכנסנו את זה לתוך ההגדרה של העמותה. השאלה אם אתם רוצים למחוק את החזקה הזאת שיוצר סעיף 46 לפקודת מס הכנסה?

<היו"ר אלי אלאלוף:>
לא. 46 לא קשור לניהול התקין. - - - מי שתורם יש לו - - -

<דרור גרנית:>
זה בכלל משרד האוצר מוציא ולא רשם העמותות.

<היו"ר אלי אלאלוף:>
זה לא. ולכן אני מציע שניהול תקין יהיה חובה.

<מיקי לוי (יש עתיד):>
סעיף 46 נותן האוצר באישור ועדת - - -

<היו"ר אלי אלאלוף:>
השאר זה בוועדת כספים, זה דרך ועדת כספים.

<מיקי לוי (יש עתיד):>
סעיף 46 מגיע דרך רשות המיסים, לאחר בדיקה, לוועדת הכספים.

<יואב ארבל:>
זה מקצר את הדרך למוסד ציבורי לפי תשע שתיים, לא לאישור ניהול תקין.

<נעה בן שבת:>
הוא מקצר את הדרך גם בשביל להוכיח את המטרה הציבורית ואת הנכסים וההכנסות. הורדנו את זה כיוון שהמטרה הציבורית כבר הייתה ממילא מצומצמת יותר ולכן זה אולי מתייתר. אבל מבחינת הדרך, זה אמור היה להחליף את המטרה הציבורית ואת הנכסים המשמשים - - -

<קריאה:>
רק לוודא שזה בא במקום זה.
<נעה בן שבת:>
כרגע הוועדה מבקשת להוריד את הסיפא הזאת: "בסעיף זה, "חברה לתועלת הציבור" רשומה אצל רשם ההקדשות כחברה לתועלת הציבור; ו"עמותה" רשומה אצל רשם העמותות כמשמעותה בחוק העמותות.".
הייתה פה הצעה של חבר הכנסת מיקי לוי לאסור גם על קרבת משפה בכלל בגוף המוכר. למעשה, זה מה שנכנס בנוסח שאומר "שאינם קרובי משפחה", לא רק "רובם אינם קרובי משפחה". הסתייגות שנייה זה להגביל חברות ופעילות פוליטית מהחברים.

דנו בזה, הזכרנו את העניין הזה. אם אנחנו מגבילים את הזיקה הפוליטית, יש שתי דרכים לעשות זאת. יש דרך שדיברנו עליה באחד הדיונים הקודמים: לדבר על כך שמנהל הגוף המוכר או אם אנחנו דברים על חבר ועד – אני לא יודעת איך רוצים לקרוא לזה או עד כמה רוצים להחיל את זה – הוא לא חבר בהנהלה הפעילה של מפלגה או של גוף מדיני או חבר בגוף בוחר של מפלגה, בדומה לחוק סיוג פעילות מפלגתית ומגבית כספים. ראינו שיש הוראה דומה כזאת בחוק התקנים.
<היו"ר אלי אלאלוף:>
אין משהו בתקשי"ר של עובדי המדינה?

<נעה בן שבת:>
יש משהו שדומה לתקשי"ר והוא אומץ גם לחוק תאגיד השידור הציבורי. דרור הציע - - -

<היו"ר אלי אלאלוף:>
אז נאמץ אותו דבר.

<נעה בן שבת:>
זה מדבר על זיקה אישית או עסקית לשר משרי הממשלה. מנהל הגופים כבר לא עוסק בפעילות פוליטית או פעילות מפלגתית, רב בהגבלה שהשתתפות בהפגנה או בכינוס בעל אופי פוליטי או הבעת עמדה פומבית בעניינים פוליטיים כשלעצמם אינה פעילות פוליטית. זו הדגרה שיהא קצת יותר רחבה, אבל גם היא כמובן אפשרית.
שוב עולה השאלה אם אנחנו מגבילים רק את המנהל, את כל חברי הוועד. אלה בעצם האפשרויות בנושא הזה. אם בכלל עושים הגבלה.

<דרור גרנית:>
יש פה שתי שאלות על הזיקה הפוליטית. שאלה אחת, על מי מחילים? האם רק על - - -

<היו"ר אלי אלאלוף:>
על כל האחרים.

<דרור גרנית:>
השאלה הראשונה היא על מי מחילים; השאלה השנייה היא מה מחילים. אפשר בשאלה הראשונה לדבר רק על מנהל הגוף המוכר, כלומר, המנכ"ל או המנכ"ל ויושב-ראש הגוף שאלה שני האורגנים הקודקודים - - -

<נעה בן שבת:>
למרות שהיושב-ראש לא כל-כך - - - בתוך חוק העמותות - - -

<שולי מועלם-רפאלי (הבית היהודי):>
- - - אני מציעה להשאיר את זה רק ברמת מנכ"לים, כי אחרת אתה מתחיל - - -

<דרור גרנית:>
- - - האופציה האחרת היא ללכת יותר רחב ולדבר על הוועד המנהל של העמותה. הוועד המנהל של העמותה, תלוי בגודל העמותה, אבל זו כאילו הרשות המבצעת של העמותה במירכאות.

<שר-שלום ג'רבי:>
- - - בדרך כלל שלושה-ארבעה, תלוי בגודל העמותה.

<שולי מועלם-רפאלי (הבית היהודי):>
אבל זה לא קיים בשום מקום, אז למה פה?

<נעה בן שבת:>
פה יש לנו דרישה של 7 חברים או בעלי מניות לפחות.

<שולי מועלם-רפאלי (הבית היהודי):>
אני מציעה להשאיר את זה ברמת המנכ"לים, אדוני היושב-ראש, מתוקף התפקיד שלהם.

<היו"ר אלי אלאלוף:>
איך אתם קוראים לשלישיה שלכם? המנכ"ל, היועץ המשפטי והגזבר?

<שר-שלום ג'רבי:>
לא. אין לנו. זו הנהלה.

<מיקי לוי (יש עתיד):>
לא ברשות עצמה.

<שולי מועלם-רפאלי (הבית היהודי):>
זה בגופים המוכרים.

<שר-שלום ג'רבי:>
זה בגופים המוכרים. לנו אסור להיות. לי, כמנכ"ל, אסור להיות.

<מיקי לוי (יש עתיד):>
מה ההמלצה של משרד המשפטים, בבקשה?

<דרור גרנית:>
זו שאלה מורכבת. אני אמרתי כבר בדיון קודם. השאלה מורכבת. אין לנו מודלים מאוד נחרצים לזה כי יש פה טיעונים לכאן ולכאן. לכן אנחנו יוצרים פה משהו – אני לא יכול לבוא לפה עם המלצה מאוד מגובשת.

יש גישה שאומרת: בואו נרחיב קצת יותר, נחיל את זה על הוועד המנהל של העמותה. יש גישה שהולכת קצת יותר מצומצם ואומרת: בואו נחיל את זה על האורגנים, על הקודקודים המרכזיים שהם המנכ"ל והיושב-ראש של הוועד המנהל. זה לעניין היקף ההגבלה, כלומר, על מי מחילים.

שאלה נפרדת היא על מה מחילים שזה הרגע - - -

<היו"ר אלי אלאלוף:>
אפשר לשאול שאלה? יש היום מצבים שבעמותות האלה יש אנשים - - -

<שולי מועלם-רפאלי (הבית היהודי):>
כן.

<שר-שלום ג'רבי:>
כן, אבל אני לא חושב שצריך - - -

<היו"ר אלי אלאלוף:>
אז קודם כל, צריך לעשות - - - להפעלה - - -

<שולי מועלם-רפאלי (הבית היהודי):>
- - - אני בעד - - -

<דרור גרנית:>
הוראת מעבר - - -

<קריאה:>
מה ההגדרה של איש פוליטי?

<היו"ר אלי אלאלוף:>
אז תהיה תקופת מעבר - - -

<מיקי לוי (יש עתיד):>
הוא חבר מפלגה והוא פעיל. יש הגדרה.

<דרור גרנית:>
אז עכשיו זה המקום לשאלה השנייה. השאלה השנייה היא מהי ההגבלה שמגבילים אותם. יש פה שצי הצעות שונות. אחת אומרת: בואו נחיל את הסטנדרט שמקובל בחוק שירות המדינה סיוג פעילות מפלגתית ומגבית כספים, שזה בעצם אומר שהוא לא חבר בהנהלה פעילה של מפלגה או חבר בגוף הבוחר במפלגה.

<שולי מועלם-רפאלי (הבית היהודי):>
גם אם הגוף הבוחר הוא 70,000 אנשים או 120,000 אנשים?

<דרור גרנית:>
לא, לא. בחוק ממעטים - - -

<שולי מועלם-רפאלי (הבית היהודי):>
זאת אומרת, לצורך העניין – אני מתרגמת את זה למציאות חיינו – במפלגות שבהן יש פריימריז, זה לא מתייחס לכל מי שבוחר בפריימריז אלא רק למרכז המפלגה.

<דרור גרנית:>
בדיוק.

<שר-שלום ג'רבי:>
או מרכז או מזכירות מפלגה. אני אומר לך את זה - - -

<דרור גרנית:>
זו ההגבלה - - -

<מיקי לוי (יש עתיד):>
גם כשיש פריימריז, אם הוא חבר במרכז ליכוד, הוא לא יכול.

<שולי מועלם-רפאלי (הבית היהודי):>
בסדר, זה ההסבר.

<היו"ר אלי אלאלוף:>
לכם יש מוסדות במפלגה?

<שולי מועלם-רפאלי (הבית היהודי):>
לא.

<מיקי לוי (יש עתיד):>
כמו שאצלכם יש.

<היו"ר אלי אלאלוף:>
הכי טוב. במקום הדיקטטורה - - -

<שולי מועלם-רפאלי (הבית היהודי):>
אני מציעה להחיל את זה רק על מנכ"ל ולהישאר עם ההגדרה שישנה היום.

<דרור גרנית:>
של חוק הסיוג? אני אציג את האלטרנטיבה - - -

<נעה בן שבת:>
 רק מנכ"ל - - -

<שולי מועלם-רפאלי (הבית היהודי):>
רק מנכ"ל והגדרה כמו שהיא היום.

<נעה בן שבת:>
של הגוף הבוחר.

<שולי מועלם-רפאלי (הבית היהודי):>
כן. של גוף בוחר.

<דרור גרנית:>
אני רק אציג את האלטרנטיבה. האלטרנטיבה היא קצת יותר מרחיבה ואומרת שההגבלה יותר רחבה. הוא מדברת על זיקה אישית או עסקית ופעילות פוליטית או פעילות מפלגתית. זאת אומרת, מושגים שאני יותר - - -

<היו"ר אלי אלאלוף:>
לפני שתתפזר, רשות הסמים - - -
<שולי מועלם-רפאלי (הבית היהודי):>
הרשות למלחמה בסמים ובאלכוהול.

<היו"ר אלי אלאלוף:>
יש שם הגדרה מי יכול להיות או יש מגבלה פוליטית?

<יואב ארבל:>
הם לא עובדי מדינה, נראה לי.

<מיקי לוי (יש עתיד):>
אישור של נציבות שירות המדינה. זה מכרז. יש ועדה. בדיוק עכשיו מחפשים, אז אני יודע על כמה שראיינו אותם, כולל ניצבים שחלקם לא עברו.

<היו"ר אלי אלאלוף:>
אדוני השקט, כן.
<דניאל דושניצקי:>
אני רק רוצה לחדד משהו לגבי הוועד המנהל לעומת מנכ"ל. הוועד המנהל הוא דווקא הרשות המחוקקת יותר, קובעי המדיניות, היד המכוונת של העמותה. ויכול להורות לעמותה מה לעשות. המנכ"ל הוא המוציא לפועל, הוא הרשות המבצעת באיזשהו אופן.

לכן, מי שמכווין את המדיניות, עליו צריכות להיות המגבלות של חברות בזיקה פוליטית ולא על היד, לא על הזרוע המבצעת.

<היו"ר אלי אלאלוף:>
לא רק.

<דניאל דושניצקי:>
לא רק, לפחות. ויותר חשוב, לפחות על הוועד המנהל וכנראה גם על המנכ"ל כקודקוד הראשי.

<מיקי לוי (יש עתיד):>
על זה אין ויכוח.

<דניאל דושניצקי:>
לכן כדאי שהמגבלה הזאת תהיה על הוועד המנהל לכל הפחות.

<נעה בן שבת:>
כל הוועד המנהל.

<דניאל דושניצקי:>
כל הוועד המנהל, כולל המנכ"ל כקודקוד הראשי.

<מיקי לוי (יש עתיד):>
מדובר בעוד 5-4 אנשים. זה לא סיפור.

<שולי מועלם-רפאלי (הבית היהודי):>
זה לא נכון זה לא נכון.

<היו"ר אלי אלאלוף:>
כמה אנשים יש ב"בת עמי"?

<ידעיה לוין:>
לפחות 10 אנשים בוועד המנהל, כולם מתנדבים. אין לי מושג מה הדעות הפוליטיות שלהם. וגם לא מפריע. הם לא נבחרים על פי זיקה פוליטית כזאת או אחרת. הם אנשי ציבור - - -

<היו"ר אלי אלאלוף:>
מי בחר אותם?

<ידעיה לוין:>
זה היסטורי. חלקם היה לפני וחלקם הצטרפו. נציגי ציבור שונים.

<היו"ר אלי אלאלוף:>
עוד דעה?

<מיקי לוי (יש עתיד):>
אם כך, אז מה הבעיה להכניס?

<שולי מועלם-רפאלי (הבית היהודי):>
כי אנחנו לא רוצים להגביל כל-כך הרבה אנשים ממעורבות. זה לא נראה לי הגיוני. מנכ"ל, אני מבינה, הוא - - -

<מיכל וולידגר:>
יש לי שאלה. אנחנו מדברים לא על הרשות - - - אלא על הגוף המבוקר שה עמותה פרטית כמו כל עמותה. לעמותות רגילות אין הגבלה של איש פוליטי או לא איש פוליטי.
<שולי מועלם-רפאלי (הבית היהודי):>
נכון.

<מיכל וולידגר:>
אז למה שפה כן תהיה?

<דרור גרנית:>
אני אסביר. פה יש הבדל מאוד משמעותי. השאלה מורכבת כי יש טיעונים לכאן ולכאן. מצד אחד, יש את הטיעון שאומר שאלה גופים פרטיים, אלה עמותות - - -

<היו"ר אלי אלאלוף:>
לא רק שאתה לא נותן כבוד לאישה, היא לא גמרה את דבריה, וגם לא הספיקה להגיד לנו את השם שלה לפרוטוקול. שם ותפקיד, גברת.
<מיכל וולידגר:>
אני יושבת-ראש "בת עמי".

<שולי מועלם-רפאלי (הבית היהודי):>
זה הזמן להגיד לה מזל טוב, היא נבחרה ממש בימים, בשבועות האחרונים.

<היו"ר אלי אלאלוף:>
אז איזו פוליטיקה את עושה?

<מיקי לוי (יש עתיד):>
אל תעני.

<מיכל וולידגר:>
אני עורכת דין במקצועי. אני יודעת שבעמותות פרטיות אין שום בעיה, אין הגבלה על איש פוליטי או לא איש פוליטי. אנחנו לא מדברים על הרשות, אנחנו מדברים על העמותות שהן גוף מוכר. אני לא מבינה את ההגבלה לאור כל החופש שדיברנו עליו, האפשרות שכל אדם יכול להיכנס לאן שהוא רוצה. אני לא רואה בעיה בכל חברי הוועד המנהל שתהיה להם דעה פוליטית כזו או אחרת.
<היו"ר אלי אלאלוף:>
דרור, בבקשה.

<דרור גרנית:>
התחלתי להגיד שהשאלה מורכבת כי מצד אחד עומד הטענה שאלה גופים מוכרים - - -

<שולי מועלם-רפאלי (הבית היהודי):>
של עמותות פרטיות.

<דרור גרנית:>
בעצם הן עמותות פרטיות עם חופש ההתאגדות וכשדומה. הטיעון הנגדי הוא שאלה גופים ששני דברים קורים להם בחקיקה הזאת: אחד, אנחנו נותנים להם מעמד סטטוטורי ובעצם הם הופכים להיות גוף דו-מהותי לכל הפחות כי הם זוכים פה בכתר מכוח הדין, מכוח החוק שהמחוקק שם על ראשם.
הנקודה השנייה היא השאלה התקציבית, המימונית, אנחנו יודעים שאלה לא עמותות ככל העמותות אלא בעצם חלק מאוד-מאוד ניכר – עכשיו אפשר לדבר פה על השאלה כמה – יותר מתשעים אחוזים מהתקציבים שלהם מגיעים מהכיס הציבורי במובן הרחב, כולל מרשויות מקומיות אבל גם מרשויות השלטון המרכזי.
כשאנחנו מדברים על גופים שכל-כך הרבה מהמימון שלהם הוא בעצם כסף ציבורי, יש פה שאלה עד כמה הם נשארים פרטיים. בתוך המאזן הזה של האינטרסים – אתם רואים, אני מציג פה עמדה שהיא לא נחרצת, אני פורס את מערך השיקולים כדי שיהיו בפני חברי הוועדה את השיקולים לכאן ולכן ואת המורכבות שלטעמי היא לא מובנת מאליה, לא ימין ולא שמאל. זאת אומרת, זה לא - - -
<נעה בן שבת:>
אדוני, רק לציין שההגדרה של זיקה פוליטית היא הרבה יותר רחבה והיא גם יותר קשה לבחינה. כשאנחנו מדברים על מועמד של מועצת השידור הציבורי, אז באמת יש פקיד שהתפקיד שלו לשבת ולבחון את הדברים האלה.

כשאנחנו מדברים פה על גוף מוכר, הבחינות שצריך לעשות, השאלונים שצריך למלא בשביל לזהות את הזיקה הפוליטית, זה הרבה יותר מורכב מאשר להגיד האם אדם הוא חבר בגוף בוחר או לא חבר בגוף בוחר, שזו בחינה הרבה יותר ספציפית ויותר מוגבלת.
<שולי מועלם-רפאלי (הבית היהודי):>
לכן אדוני, אני אחזור למה שהצעתי קודם, דווקא בגלל המורכבות שמוצגת פה, גם על-ידי דרור וגם על-ידי נעה, והייעוץ המשפטי בכלל ומול האמירה שאלה בכל זאת גופים פרטיים שברור שהמימון להם הוא מימון מכספי הציבור.

אני  מציעה להחיל את זה רק על המנכ"לים. לא להרחיב את זה מעבר לזה. אני רואה בעיה בהרחבה מעבר לזה. ללכת עם הנוסח הראשון שמוצע פה, נעה, ולא השני שהוא קצת יותר שביר בעיני.
<דרור גרנית:>
אפשר לעשות חצי-חצי ולהגיד נחיל יותר רחב, אבל - - -

<שולי מועלם-רפאלי (הבית היהודי):>
החלה יותר רחבה, אבל על פחות אנשים. זה מה שאני ביקשתי.

<דרור גרנית:>
אני התכוונתי שהמגבלה יותר מצומצמת לפי חוק הסיוג ולא לפי האמירה הכללית יותר "זיקה פוליטית". אבל להרחיב לוועד המנהל בכללותו ולא רק ליושב-ראש.

<היו"ר אלי אלאלוף:>
מיקי, בבקשה.

<מיקי לוי (יש עתיד):>
אני תומך בהרחבה על הוועד המנהל, לעשות פעם אחת ולתמיד סדר. לנתק את הגופים האלה לפחות מפוליטיקה. 99.9% זה כסף ציבורי באשר הוא וראוי שננהג בו כפי שנוהגים בו בכל מקום אחר בתוך ארגוני מדינת ישראל או משרדי ממשלה. ההרחבה הזו היא ההצעה שלי. מדובר בעוד 5-4 אנשים.
<היו"ר אלי אלאלוף:>
מניסיון מסוים, באמת לא היינו מחויבים, ודווקא כן צירפנו אנשים פוליטיים. לא בגלל היכולת הפוליטית אלא בגלל מעמדם הציבורי. אני חושב ששני תפקידים: מנכ"ל, זה ברור, ויושב-ראש, לא כדאי שיהיו פוליטיים. כל השאר, בסדר.

<נעה בן שבת:>
תניד יש יושב-ראש ועד מנהל או שכל הוועד המנהל  הוא בעצם הדירקטוריון?
<שר-שלום ג'רבי:>
חייב להיות, חייב להיות - - -

<שולי מועלם-רפאלי (הבית היהודי):>
חייב להיות מנכ"ל ויושב-ראש.

<היו"ר אלי אלאלוף:>
יושב-ראש ומנכ"ל. בשני התפקידים האלה, אנשים לא צריכים להיות בגופים הבוחרים הפוליטיים. זה מה שהייתי עושה, אם זה מקובל.

<מיקי לוי (יש עתיד):>
נע\ה הצבעה כדי שבעוד שנתיים - - -

<היו"ר אלי אלאלוף:>
אתה רוצה הצבעה?

<מיקי לוי (יש עתיד):>
כן.

<היו"ר אלי אלאלוף:>
מי בעד ההצעה שלי? מי נגד?

הצבעה

בעד הצעת יושב-ראש הוועדה – מיעוט
נגד – רוב
נמנעים – אין 

הצעת יושב-ראש הוועדה לא נתקבלה.

<היו"ר אלי אלאלוף:>
שולי, אז מה ההצעה שלך?

<מיקי לוי (יש עתיד):>
נפלה. אדוני היא נפלה.

<שולי מועלם-רפאלי (הבית היהודי):>
ההצעה שלי היא רק מנכ"ל. אני לא נפלתי בכלל.

<מיקי לוי (יש עתיד):>
נפלה. את היית צריכה להצטרף אליו.

<שולי מועלם-רפאלי (הבית היהודי):>
למה? אני הצעתי רק מנכ"ל. אני - - -

<למיקי לוי (יש עתיד):>
 נכון. הוא הציע מנכ"ל, סמנכ"ל - - -
<נעה בן שבת:>
לא, לא. רק שנייה. כרגע הצביעו על ההצעה של חבר הכנסת אלאלוף. עכשיו יכולות להיות הצעות אחרות. מה ההצעות האחרות?

<מיקי לוי (יש עתיד):>
ההצבעה של אלי אלאלוף, עם כל הרצון, היא הרחבה, כמו שאני ביקשתי.
<שולי מועלם-רפאלי (הבית היהודי):>
אבל אני גם ביקשתי, אז - - -

<נעה בן שבת:>
ההצעה לא התקבלה.

<היו"ר אלי אלאלוף:>
לא התקבלה.

<נעה בן שבת:>
הצעתך לא התקבלה. עכשיו, מה ההצעות האחרות?

<היו"ר אלי אלאלוף:>
אני מחייך.

<שולי מועלם-רפאלי (הבית היהודי):>
אני מציעה שזה יוחל רק על מנכ"ל.

<נעה בן שבת:>
- - - רק  אפשרות הראשונה של גוף בוחר - - -
<היו"ר אלי אלאלוף:>
מי רוצה, אתם רוצים הצבעה רק על המנכ"ל?

<שולי מועלם-רפאלי (הבית היהודי):>
כן.

<היו"ר אלי אלאלוף:>
מי בעד המנכ"ל בלבד? מי נגד?

הצבעה

בעד ההצעה של חברת הכנסת שולי מועלם-רפאלי – מיעוט
נגד – רוב
נמנעים – אין
הצעתה של חברת הכנסת שולי מועלם-רפאלי לא נתקבלה.

<שולי מועלם-רפאלי (הבית היהודי):>
חברים, בואו נשב אחר-כך שלושתנו ונגיע להסכמה, באמת, שלושת חברי הכנסת, מה נכון.

<היו"ר אלי אלאלוף:>
מה אתה רוצה? בוא נתחיל - - -

<שולי מועלם-רפאלי (הבית היהודי):>
לא, לא, אל - - - את מיקי, זה יום חג.

<מיקי לוי (יש עתיד):>
אני תומך בהרחבה, לפי עמדת משרד המשפטים.

<היו"ר אלי אלאלוף:>
הרחבה שמה אומרת?

<שולי מועלם-רפאלי (הבית היהודי):>
- - - הציג עמדה מאוד - - -

<נעה בן שבת:>
הרחבה לכל חברי הוועד, והרחבה של האפשרות הראשונה או של האפשרות - - -

<היו"ר אלי אלאלוף:>
- - - מה ההצעה - - - מי רוצה את ההצעה של משרד המשפטים?

<מיקי לוי (יש עתיד):>
לפי ההצעה של עורך דין דרור - - -

<דרור גרנית:>
אופציה אחת היא להגיד שאנחנו מרחיבים את התחולה על הוועד המנהל בכללותו, אבל הולכים על ההגבלה המהותית היותר מצומצמת - -
<היו"ר אלי אלאלוף:>
אז מי בעד ההצעה של משרד המשפטים?

<דרור גרנית:>
- - לפי חוק הסיוג - - -

<מיקי לוי (יש עתיד):>
זה הרע במיעוטו.

<היו"ר אלי אלאלוף:>
מי נגד?

הצבעה

בעד הצעת משרד המשפטים – מיעוט
נגד – רוב
נמנעים – אין 

הצעת משרד המשפטים לא נתקבלה.

<היו"ר אלי אלאלוף:>
אז גם היא נפלה.

<מיקי לוי (יש עתיד):>
רביזיה.

<שולי מועלם-רפאלי (הבית היהודי):>
ברור, רביזיה - - -

<היו"ר אלי אלאלוף:>
בואו נחייה. תלמדו דבר מהגיל שלי: זה רק פשרות בעולם.

<שולי מועלם-רפאלי (הבית היהודי):>
נכון.

<היו"ר אלי אלאלוף:>
אז בינתיים לא זה, לא זה ולא זה.

<שולי מועלם-רפאלי (הבית היהודי):>
אנחנו נבדוק את זה ונבוא עם הצעה - - -

<מיקי לוי (יש עתיד):>
את יכולה בבקשה לשבת עם דרור ואפילו עם עורך הדין של הרשות - - -

<נעה בן שבת:>
למרות שבסופו של דבר, אני חושבת שהאפשרויות - - -

<היו"ר אלי אלאלוף:>
מי יעשה את נאום הניצחון עכשיו?

<שולי מועלם-רפאלי (הבית היהודי):>
נאום הניצחון הוא שלך כי בזכותך החוק הזה יגיע לסיום. באמת אני אומרת את זה. עברו פה כבר כל-כך הרבה ראשי ועדה.

<היו"ר אלי אלאלוף:>
אם יש הצעה האחרת, תביאו אותה לדיון הבא.

<שולי מועלם-רפאלי (הבית היהודי):>
למנכ"ל ויושב-ראש? אין בעיה. אם זאת הייתה ההסכמה שהגיעו אליה, אני אתמוך בזה מכל הלב.

<היו"ר אלי אלאלוף:>
יושב-ראש ומנכ"ל - - -

<שולי מועלם-רפאלי (הבית היהודי):>
אני אתמוך בזה מכל הלב. אם זאת ההסכמה שהגיעו אליה - - -

<נעה בן שבת:>
- - - צריך - - -

<היו"ר אלי אלאלוף:>
מה, עוד פעם?

<נעה בן שבת:>
לא - - -

<היו"ר אלי אלאלוף:>
את רוצה הצבעה - - -

<מיקי לוי (יש עתיד):>
לא - - - הצבעה כהצעת היושב-ראש.

<שולי מועלם-רפאלי (הבית היהודי):>
לא. אני צריכה לברר את זה על סמך מה שאמר היועץ המשפטי של משרד המשפטים.

<מיקי לוי (יש עתיד):>
עם מי את הולכת - - -

<שולי מועלם-רפאלי (הבית היהודי):>
עם השר הרלוונטי. עם שר אורי אריאל. אומר דרור שהדבר הזה - - -

<היו"ר אלי אלאלוף:>
- - - אני מכבד את עצמי, זו הצעה - - - אני גאה בזה. אני מציע שעד כאן – סיימנו את הפרק הזה?

<נעה בן שבת:>
לא, לא סיימנו - - -

<מיקי לוי (יש עתיד):>
אתה יודע מה, אדוני היושב-ראש, רביזיה על ההצעה שלך שנפלה, כדי שנצביע עליה עוד פעם.

<שולי מועלם-רפאלי (הבית היהודי):>
לא. אל תעשה - - -

<מיקי לוי (יש עתיד):>
בסדר, אבל אני מגיש רביזיה.

<שולי מועלם-רפאלי (הבית היהודי):>
בסדר, גם אני מגישה רביזיה. הרבה רביזיות עוד - - -

<היו"ר אלי אלאלוף:>
אוקיי, יש רביזיה, אבל עוד יהיה דיון על זה בישיבה הבאה.

<מיקי לוי (יש עתיד):>
גברתי היועצת המשפטית, רביזיה על ההצעה של היושב-ראש.

<נעה בן שבת:>
סיימנו את סעיף קטן (ב). יש לנו עוד הרבה סעיפים קטנים בסעיף הזה.

<היו"ר אלי אלאלוף:>
אוקיי. אז ברשותכם, הישיבה תינעל עכשיו.
<הישיבה ננעלה בשעה 14:10.>

